text:
མདུན་སྐྱོད་བྱ་ཚུལ།
ངས་བགྲོ་གླེང་ཚོགས་འདུ་འདི་བཞིན་ཁྱེད་ལ་ཅོཀ་ལེཊ་དཔེ་ཚད་ལྟ་བྱེད་ཀྱི་སྒམ་ཞིག་འབུལ་བ་ལྟ་བུ་སྟངས་འཛིན་བྱེད་འདོད་ཡོད། དེའི་དོན་ནི་ནང་ཆོས་ཀྱི་བརྗོད་གཞི་འདིའི་བྲོ་བ་ཉུང་ངུ་དང་ཕ་གིའི་བྲོ་བ་ཉུང་ངུ་ཟེར་བ་ལྟ་བུ་རེད། བྱས་ཙང་། བགྲོ་གླེང་ཚོགས་འདུ་ཧ་ཅང་རྒྱུ་མཚན་རིགས་པ་དང་ལྡན་པའི་སྒོ་ནས་གོ་སྒྲིག་བྱེད་ཀྱི་མ་རེད། ངའི་སེམས་ནང་གང་ཡོད་དེ་ཤོད་རྒྱུ་ཡིན། དཔེར་ན། ནང་པའི་ཆོས་གང་འདྲ་ཞིག་ཐོག་མར་ཚད་ལྡན་གྱི་འགོ་འཛུགས་བྱེད་སྟངས་ནི། རང་གི་ཀུན་སློང་གཏན་ལ་དབབ་པའམ་ཀུན་སློང་བཅོས་རྒྱུ་དེ་རེད། དོན་ངོ་མར་དེ་ནི་ཧ་ཅང་ལས་སླ་མོ་ཞིག་མེད། ངས་དེ་ཧ་ཅང་ལས་སླ་པོ་ཞིག་ཡོད་པ་མཐོང་གི་མི་འདུག །གང་ཡིན་ཞེ་ན། ང་ཚོས་སོ་སོའི་སེམས་ནང་ཤོད་བཞིན་པའི་ཚིག་ཙམ་དེ་དང་དོན་ངོ་མར་ང་ཚོའི་སེམས་དང་ལུས་ཀྱི་ནང་གང་ཚོར་བཞིན་པའི་དབར་ལ་ཆ་སྙོམ་གཟབ་ནན་ཞིག་བཟོ་དགོས།
ངའི་བསམ་པར། ང་ཚོ་མང་པོ་ཞིག་ལ་རང་ཉིད་ཀྱིས་གཅིག་ཚོར་བ་དང་། ལྷག་པར་དུ་ཀུན་སློང་གི་དོན་དེ་གསལ་པོར་འགྲེལ་བརྗོད་བྱ་རྒྱུ་དེ་དངོས་གནས་དཀའ་ལས་ཁག་པོ་ཡོད། ང་ཚོ་སེམས་སྡུག་བྱེད་སྲིད། དེ་གང་འདྲ་ཞིག་ཚོར་གྱི་ཡོད་མེད་ང་ཚོས་ཤེས་ཀྱི་ཡོད། འོན་ཀྱང་ཀུན་སློང་ཚོར་བ་ཞེས་ཟེར་བ་དེ་གང་ལ་གོ་གི་ཡོད་པ་ཤེས་རྒྱུ་ཧ་ཅང་ལས་སླ་པོ་ཞིག་མེད། གཟའ་མཇུག་འདིའི་རིང་གནད་དོན་དེ་དག་གི་རིགས་ལ་གདོང་ལེན་བྱ་རྒྱུ་དེ་ཧ་ཅང་དོ་དབྱིངས་ལྡན་པ་ཞིག་ཆགས་ཀྱི་རེད་བསམ་གྱི་འདུག །དེ་དག་ནི་གནད་དོན་དཀའ་ལས་ཁག་པོ་རེད་མ་གཏོགས་ལས་སླ་པོ་མ་རེད། ངའི་བསམ་པར། དེ་ནི་ “སངས་རྒྱས་ལ་ཐམས་ཅད་མཁྱེན་པའི་རྟགས་མཚན་ག་ཚོད་མངའ་བ་ཡིན་ནམ་” ཞེས་དང་། དེའི་ཐད་ངས་ཁྱེད་རྣམས་ལ་ཨང་ཀི་ཞིག་སྤྲོད་པ་ལྟ་བུའི་དྲི་བ་ལས་ཕན་ཐོགས་ཆེ་བ་ཡོད་ངེས་རེད། འོན་ཀྱང་སླར་ཡང་ངས་གོང་དུ་ཞུས་པ་ལྟར། གནད་དོན་དེའི་རིགས་རྒྱུ་མཚན་རིགས་པའི་གོ་རིམ་ཞིག་གི་ནང་བླུག་ཐབས་བྱ་རྒྱུའི་ཐད་ང་ལ་དཀའ་ངལ་ཧ་ཅང་ཆེན་པོ་ཡོད་ཅེས་པ་ལས་འགོ་འཛུགས་བྱེད་དགོས། ང་རང་གནད་དོན་རྣམས་གང་འཚམས་ཀྱི་གོ་རིམ་དང་ལྡན་པར་དགའ་མོས་ཡོད་པ་དང་དེ་ནི་ཧ་ཅང་གི་དཀའ་ལས་ཁག་པོ་ཆགས་མུས་རེད།
དེས་ཧ་ཅང་དོ་དབྱིངས་ཅན་གྱི་གནད་དོན་ཞིག་འབྱུང་བར་བྱེད་ཀྱི་ཡོད་པ་དང་། དེ་ནི་ཕལ་ཆེར་མི་མང་པོ་དང་འབྲེལ་བ་ཆགས་ཀྱི་ཡོད་བསམ་གྱི་འདུག །དེ་ནི་ང་ཚོར་ནམ་རྒྱུན་ཡང་སེ་ཡོད་པའི་ཚང་མ་རྒྱུ་མཚན་རིགས་པའི་གོ་རིམ་ཞིག་གི་ནང་ཡོད་དགོས་པ་ལྟ་བུའི་སྤྱིར་བཏང་སྔོན་ཚུད་ཀྱི་རྣམ་རྟོག་ཁོ་ན་ཙམ་དུ་མ་ཟད། དེ་ལས་གཏིང་ཟབ་པའི་སྒོ་ནས་ང་ཚོ་སྟངས་འཛིན་དང་ཚད་འཛིན་གྱི་ནང་གནས་འདོད་ཡོད། ང་ཚོ་ཚོད་འཛིན་གྱི་ནང་ཡོད་པ་དང་ཚང་མ་གྲ་འགྲིག་པོ་དང་གོ་རིམ་ལྡན་པ་ཡིན་པའི་སྐབས་སམ། ཡང་ན་ང་ཚོས་སོ་སོ་སྟངས་འཛིན་གྱི་ནང་ཡོད་བསམ་པའི་སྐབས། ང་ཚོ་ཏོག་ཙམ་ཉེན་སྲུང་ཆེ་བ་ཚོར་གྱི་ཡོད། ང་ཚོས་ག་རེ་འབྱུང་རྒྱུ་ཡིན་པ་ཤེས་ཀྱི་ཡོད་བསམ་གྱི་ཡོད། ཡིན་ནའང་མི་ཚེ་ནི་དེ་འདྲ་ཞིག་མ་རེད། ང་ཚོ་རྟག་ཏུ་ཚོད་འཛིན་ནང་གནས་པ་དང་གནས་སྟངས་རྣམས་རྟག་ཏུ་གྲ་འགྲིག་པོ་དང་གོ་རིམ་ལྡན་པ་ཞིག་ཡོང་མི་ཐུབ། དེའི་ཕྱོགས་གཞན་དེ་ནི། ང་ཚོས་སྟངས་འཛིན་དེ་གཞན་ཞིག་ལ་སྤྲོད་འདོད་ཡོད། དེ་ལ་བརྟེན་ནས་མི་གཞན་དེས་རང་ལ་སྟངས་འཛིན་བྱེད་པའམ། ཡང་ན་དེས་ང་ཚོའི་གནས་སྟངས་ལ་སྟངས་འཛིན་བྱེད་ཕྱིར་ཡིན། དེ་ནི་སྟངས་འཛིན་གྱི་གནད་དོན་གཅིག་པ་རེད།
འོན་ཀྱང་ང་ཚོ་སུ་གཅིག་ཀྱང་མི་ཚེའི་ནང་ག་རེ་འབྱུང་གི་ཡོད་པ་ལ་སྟངས་འཛིན་བྱེད་མི་ཐུབ། ང་ཚོར་ག་རེ་འབྱུང་བ་ནི་རྒྱུ་རྐྱེན་གྲངས་ལས་འདས་པ་ལས་བྱུང་བ་ཞིག་ཡིན་པ་ལས། གང་ཟག་གཅིག་ལ་བརྟེན་ནས་བྱུང་བ་ཞིག་མིན། དེར་བརྟེན་བློས་གཏོང་བྱ་དགོས་ངེས་ཤིག་ཆགས་ཀྱི་ཡོད། བློས་གཏོང་བྱེད་པའི་དོན་ནི་གཞན་ལ་བལྟོས་མི་དགོས་པ་རང་དབང་གིས་གྲུབ་པ་དང་། དེའི་ཉེ་འཁོར་དུ་གང་འབྱུང་བཞིན་པ་ལ་བལྟོས་མེད་ཀྱིས་སྟངས་འཛིན་ནང་གནས་འདོད་ཡོད་པའི་རྡོག་རྡོག་ཚུགས་ཐུབ་ཏུ་གྲུབ་པའི་“ང་”ལ་ཤུགས་ཆེན་ཞེན་ཆགས་ཡོད་པ་དེ་བློས་གཏོང་བྱེད་དགོས་པའི་དོན་ཡིན། སྟངས་འཛིན་ཡོད་པ་ལ་བརྟེན་ནས་ཉེན་སྲུང་ཡོད་པའི་གྲུབ་ཚུལ་དེ་སྐྲུན་གྱི་ཡོད་ཅེས་བསམ་མཁན་དེ་རྡོག་རྡོག་ཚུགས་ཐུབ་ཏུ་གྲུབ་པའི་“ང་”དེ་ཡིན་པ་རེད། དེ་ནི་ “གལ་ཏེ་ང་རང་སྟངས་འཛིན་ནང་ཡོད་ན། ང་གྲུབ་པ་རེད། གལ་ཏེ་ང་རང་སྟངས་འཛིན་དང་བྲལ་བ་ཡིན་ན། ང་དངོས་གནས་གྲུབ་མེད་” ཅེས་བསམ་པ་དང་མཚུངས་པ་རེད། ང་ཚོས་ནང་པའི་ལམ་གྱི་རྗེས་སུ་འཇུག་པའི་སྐབས། ཐབས་ཚུལ་མང་པོའི་སྒོ་ནས་ “སྟངས་འཛིན་གྱི་ནང་ཡོད་པ་”ཞེས་པའི་བསམ་བློ་འདི་སྤོང་དགོས་ངེས་ཤིག་ཡིན། དེ་ནི་གནད་དོན་ཀྱི་ཕྱོགས་ཟུར་གཞན་དེ་ཡང་སྤོང་དགོས་པའི་དོན་ཡིན། དེ་ཡང་སྟངས་འཛིན་དེ་གཞན་ཞིག་ལ་སྤྲོད་པ་དེ་རེད། དམིགས་བསལ་སྟངས་འཛིན་ནང་གནས་ཕྱིར་རང་གི་བླ་མའམ་དགེ་བའི་བཤེས་གཉེན་ལ་སྤྲོད་པ་དེ་རེད། དེ་ནི་དཀའ་ངལ་གཅིག་པ་རེད། སྟངས་འཛིན་གྱི་ཕྱོགས་གཉིས་ཀ་ལས་ཐར་དགོས་ཀྱི་ཡོད།
ང་ཚོས་འགྲོ་བ་མིའི་དཀའ་ངལ་རྣམས་ལ་གདོང་ལེན་བྱས་དང་བྱེད་མུས་ཡིན་ཙང་། ངའི་བསམ་པར། གཟའ་མཇུག་འདིའི་ནང་ཧ་ཅང་དགོས་གལ་ཅན་དེ་གང་རེད་ཅེ་ན། དེ་ནི་འགྲོ་བ་མི་ནང་བཞིན་ཕན་ཚུན་སྐད་ཆ་ཤོད་རྒྱུ་དེ་རེད། བྱས་ཙང་། འགྲོ་བ་མི་གཅིག་གིས་གཞན་ཞིག་ལ་སྐད་ཆ་ཤོད་པ་ནང་བཞིན་ངས་ཁྱེད་རྣམས་ལ་ཤོད་ཀྱི་ཡིན། ངས་རྟག་ཏུ་འགྲོ་བ་མི་གཅིག་གིས་གཞན་ཞིག་ལ་སྐད་ཆ་ཤོད་པ་ནང་བཞིན་ཤོད་ཀྱིན་ཡོད་པ་ལས། ང་རང་ལ་དྲི་བའི་ལན་ཆ་ཚང་ཡོད་པ་ལྟ་བུ་རྨང་སྟེགས་ཀྱི་རྒྱབ་ཏུ་ལངས་པའི་དབང་ལྡན་པ་ཞིག་ལྟར་བྱེད་ཀྱི་མེད་པའི་རེ་བ་ཡོད།
ངའི་བསམ་པར། སྟངས་འཛིན་ནང་གནས་ཏེ་རྒྱུ་མཚན་རིགས་པའི་གོ་རིམ་ཞིག་གི་ནང་རྒྱུད་རིམ་དེ་གོང་འཕེལ་གཏོང་རྒྱུ་དེ་ཡག་ག་ཡོད། དེ་ནས་གཟའ་མཇུག་འདི་རི་མོ་ཞིག་འབྲི་བ་ནང་བཞིན་འཇོག་དགོས། དེ་ཡང་ང་ཚོས་རི་མོའི་སྒྱུ་རྩལ་དེ་ཧ་ཅང་གོ་རིམ་ལྡན་པའི་སྤྱན་བསྟར་འབུལ་ཐབས་བྱ་རྒྱུའི་ཚབ་ལ་རི་མོའི་སྒང་ལ་སྤུ་སྨྱུག་གམ་པིར་གྱིས་འབྲི་ཙམ་བྱེད་ཀྱི་ཡོད། ང་ཚོས་གཟའ་མཇུག་འདིའི་ནང་གོ་བསྡུར་བྱ་ཆོག་པའི་བརྗོད་གཞི་ཧ་ཅང་མང་པོ་ཕན་ཚུན་སྟོང་ཆ་འགེང་རེས་བྱེད་པ་དང་འབྲེལ་ནས་ཡོད་སྟབས། དེ་ནི་ང་ཚོས་མདུན་སྐྱོད་བྱེད་ཐུབ་པའི་རྒྱུ་མཚན་ཆེ་ཤོས་ཀྱི་ཐབས་ལམ་རེད་བསམ་གྱི་འདུག
ཀུན་སློང་།
ད་ང་ཚོའི་དཔེ་ཚད་འཇལ་བྱེད་ཀྱི་སྒམ་ནང་ཡོད་པའི་ཅོཀ་ལེཊ་དུམ་བུ་དང་པོའི་ཐོག་ལ་འགྲོ་རྒྱུ་ཡིན། ངས་ཅོཀ་ལེཊ་དེ་མུར་ཚར་མེད་པས། ཁྱེད་རང་ཚོ་མང་པོས་ཀྱང་དེ་མུར་ཚར་ཡོད་ཀྱི་མ་རེད། དེ་ནི་ང་ཚོར་ཀུན་སློང་ཇི་ལྟར་ཚོར་བའི་དྲི་བ་ཞིག་རེད། ང་རང་འདིའི་བརྒྱུད་ནས་རང་ཉིད་ཀྱི་ཡར་རྒྱས་ནང་ཕྱིན་པ་སོང་ཙང་། ངའི་བསམ་པར། ང་ཚོས་ཚོར་བ་དེ་ཡོད་པའམ་གྲུབ་པའི་ཕྱིར། དེ་ནི་འཁྲུག་ཆ་དོད་པོ་དགོས་ཞེས་བསམ་གྱི་ཡོད། གལ་ཏེ་དེ་དག་འཁྲུག་ཆ་དོད་པོ་ཡོད་ན། དེ་དག་ཚོར་བའི་གྲངས་སུ་བརྩི་བ་དང་དེ་དག་གྲུབ་ཡོད། གལ་ཏེ་དེ་དག་འཁྲུག་ཆ་དོད་པོ་མེད་ན། དེ་དག་ཚོར་བར་མི་བརྩི་ཞིང་དངོས་གནས་གྲུབ་མེད། ངའི་བསམ་པར། དེ་ནི་ཏོག་ཙམ་གློག་བརྙན་དང་གཟུགས་མཐོང་བརྙན་འཕྲིན་གྱིས་རྐྱེན་བྱས་ཡོད། གལ་ཏེ་གློག་བརྙན་ལྟད་མོའི་ནང་གནད་དོན་ཅིག་ཤིན་ཏུ་ཕྲ་བའི་སྒོ་ནས་བསྟན་ཡོད་ན། དེ་ནི་དོ་དབྱིངས་ཅན་གྱི་ལྟད་མོ་ཞིག་མིན། རེད་དམ། དེ་ལ་སེམས་འགུལ་ཐེབས་ངེས་ཀྱི་རྒྱབ་ལྗོངས་རོལ་དབྱངས་དང་ལྡན་ཞིང་། འཁྲུག་ཆ་དོད་པོ་དགོས་ཀྱི་ཡོད།
སྐབས་རེར་ང་ཚོས་ནང་པའི་དཔེ་ཆ་ཞིག་ཀློག་པའི་སྐབས། དེའི་ནང་། “རང་གི་ལུས་ཀྱི་བ་སྤུ་ལྡང་བར་བྱེད་པ་དང་མིག་ནས་མཆི་མ་འཁྲུགས་པའི་སྙིང་རྗེ་སེམས་འགུལ་ཤུགས་དྲག་ཐེབས་ངེས་དགོས་” ཞེས་གསུང་གི་ཡོད། འོན་ཀྱང་ང་ཚོའི་མི་ཚེ་འདི་རྒྱུན་ཆད་མེད་པར་དེ་ལྟར་སྐྱེལ་རྒྱུ་དེ་གང་འཚམ་གྱི་དཀའ་ལས་ཁག་པོ་རེད་བསམ་གྱི་འདུག །ང་ཚོས་ཀུན་སློང་སྐྱེད་པའི་སྐོར་བསམ་བློ་གཏོང་སྐབས། སྐབས་རེར་ང་ཚོར་ “ངས་གཅིག་ཚོར་དགོས་ཀྱི་འདུག་” ཅེས་པའི་ཚོར་བ་ཞིག་སྐྱེ་གི་ཡོད་པ་དང་། དེ་ནི་གཟའ་མཇུག་འདིའི་ནང་ང་ཚོ་གང་ལ་གང་འཚམ་གྱི་ཕྱིར་ལོག་བྱ་རྒྱུ་ཡིན་པའི་གླེང་གཞི་ཞིག་རེད། དེ་ནི་ “ངེས་པར་དུ་དགོས་” ཞེས་པའི་ཚིག་ཧྲིལ་པོ་འདི་རེད། ང་ཚོས་ “ངས་ཤུགས་ཆེན་པོ་ཞིག་ཚོར་དགོས་ངེས་རེད། དེ་མིན་གལ་ཏེ་དེ་འདྲ་ཡོང་གི་མེད་ན། ངས་དངོས་གནས་ཀུན་སློང་སྐྱེད་ཀྱི་མེད་” ཅེས་བསམ་གྱི་ཡོད། ཡིན་ནའང་ང་ཚོས་ཀུན་སློང་ཞིག་སྐྱེད་པའི་སྐབས། དེ་ནི་ང་རང་གི་ཉམས་མྱོང་ལྟར་བྱས་ན། སྤྱིར་བཏང་དེ་ཀ་ཙམ་དུ་མྱོང་ཚོར་ཞིག་རེད། དེ་ནི་ནམ་རྒྱུན་ང་ཚོའི་དཔུང་པའི་སྒང་ལ་བ་སྤུ་ལྡང་བ་ལས་ཀྱང་ཤིན་ཏུ་ཕྲ་བ་ཞིག་རེད། ཁྱེད་ལ་དེ་འདྲ་སྐད་ཆ་ཤོད་པ་ཙམ་དེ་ཕལ་ཆེར་ཕན་ཐོགས་ཆེ་བ་ཡོད་སྲིད་སྙམ། དེ་ནི་རྨང་སྟེགས་ཀྱི་རྒྱབ་ནས་སྐད་ཆ་ཤོད་པ་ལྟ་བུ་མིན་པར། དེ་ལས་ལྡོག་སྟེ། ངས་ནང་ཆོས་ནང་གནད་དོན་སྣ་ཚོགས་པ་དེ་དག་བྱེད་པའི་ང་རང་སྒེར་གྱི་ཉམས་མྱོང་རྣམས་ཁྱེད་དང་། ང་ཚོ་ནུབ་ཕྱོགས་པ་ཡིན་པའི་ཆ་ནས་མང་ཆེ་བ་ལ་ཡོད་པའི་ཐུན་མིན་གྱི་དཀའ་ངལ་དེ་དག་ལ་ངས་གདོང་ལེན་ཇི་ལྟར་བྱས་དང་བྱེད་མུས་རྣམས་ཁྱེད་དང་མཉམ་སྤྱོད་བྱ་རྒྱུ་དེ་རེད། བྱས་ཙང་། དེ་འདྲ་བྱ་རྒྱུ་ཡིན།
ང་ཚོས་གསུང་ཆོས་ནང་གཞན་དག་དང་མཉམ་དུ་འབྲེལ་བ་བྱེད་ཐབས་དེ་ཕ་རོལ་པ་དེ་རང་གི་ཨ་མ་ནང་བཞིན་བྱེད་དགོས་པ་རྟག་ཏུ་ཐོས་ཀྱི་ཡོད། དེ་ཡང་ “སེམས་ཅན་ཐམས་ཅད་སོ་སོའི་ཨ་མ་ནང་བཞིན་ངོས་འཛིན་བྱེད་དགོས།” འོན་ཀྱང་མི་མང་པོ་སོ་སོའི་ཨ་མ་དང་མཉམ་དུ་འབྲེལ་ལམ་ཐོག་ལ་དཀའ་ངལ་ཡོད། བྱས་ཙང་། ང་ཚོས་བསམ་བློའམ་སྣང་ཚུལ་དེ་སོ་སོའི་གྲོགས་པོ་ཉེ་ཤོས་ལ་བརྗེས་ན་ཆོག །འདི་ནི་གནད་དོན་དེ་ཨ་མ་མ་ཡིན་པར། གནད་དོན་ནི་མི་སུ་འདྲ་ཞིག་ཡིན་རུང་ང་ཚོ་དེ་དག་མཉམ་དུ་སེམས་ཚོར་གྱི་འབྲེལ་བ་ཤུགས་ཆེན་པོ་དང་བཟང་པོ་ཞིག་ཡོད་པའི་རྒྱུ་མཚན་གྱིས་རེད།
དཔེ་ཆ་བཞག་ན། དོ་དགོང་ང་ཚོས་ཀུན་སློང་བཅོས་པའི་སྐབས། ངས་འདིར་ཆོས་ཉན་མཁན་ཚང་མ་ངའི་གྲོགས་པོ་ཡག་ཤོས་ཡིན་པར་བསམ་བློ་གཏོང་ཐབས་བྱེད་ཀྱི་ཡོད། ང་ཚོ་སོ་སོའི་གྲོགས་པོ་ཡག་ཤོས་དང་གྲོགས་པོ་ཉེ་ཤོས་མཉམ་དུ་ཡོད་པའི་སྐབས། ཚང་མ་ལྷག་བསམ་རྣམ་དག་རེད། ང་ཚོས་ཡིན་ཁུལ་དང་ཡོད་ཁུལ་གྱི་ངོམ་སོ་གང་ཡང་བྱེད་ཀྱིན་མེད་ལ། འདྲ་འབག་གི་རྒྱབ་ལ་ཡིབས་པ་ནང་བཞིན་སྡོད་ཀྱི་མེད། ང་ཚོ་སོ་སོའི་གྲོགས་པོ་ཉེ་ཤོས་དང་མཉམ་དུ་ཡོད་དུས་ང་ཚོས་མི་དེ་ལ་ལྷག་བསམ་རྣམ་དག་གི་ཚོར་བ་སྐྱེ་གི་ཡོད། དེ་ནི་རྟག་ཏུ་འཁྲུག་ཆ་དོད་པོ་ཞིག་མེད། འོན་ཀྱང་ཚོར་བ་ནི་དེར་ཡོད་ཡོད་པ་རེད།
ང་ཚོས་ “ཚང་མ་སོ་སོའི་ཨ་མ་ནང་བཞིན་ལྟ་དགོས་” ཞེས་པ་དེ་ “ཚང་མ་སོ་སོའི་གྲོགས་པོ་ཉེ་ཤོས་ལྟ་བུར་ལྟ་དགོས་” ཞེས་པའི་དོན་དུ་ཉམས་སུ་ལེན་འགོ་བཙུག་པའི་སྐབས། ང་ཚོར་དངོས་གནས་ཀུན་སློང་ཞིག་སྐྱེད་ཀྱི་ཡོད། ང་ཚོར་ལྷག་བསམ་རྣམ་དག་གི་ཀུན་སློང་ཞིག་ཡོད། ང་ཚོས་མི་དེ་ལ་ལྷག་བསམ་རྣམ་དག་གིས་བྱ་བ་ཞིག་བྱེད་འདོད་ཡོད། རྟག་ཏུ་རང་འདོད་དོན་གཉེར་ཅན་དང་སོ་སོ་རང་ཉིད་ཀྱི་བདེ་སྐྱིད་དང་ཁེ་ཕན་ཆེད་དུ་མི་གཞན་དེ་བཀོལ་སྤྱོད་བྱེད་མཁན་ཞིག་མིན་ན། ང་ཚོས་མི་དེ་དག་མཉམ་དུ་དུས་ཚོད་བསྐྱལ་བ་དེ་གང་ཟག་དེ་ལ་དོན་སྙིང་ལྡན་པ་དང་ཕན་ཐོགས་ཅན་ཞིག་ཏུ་འདོད་ཀྱི་ཡོད།
ང་ཚོའི་མིག་ལྡང་དགོས་པའི་གལ་གནད།
དེར་མ་ཟད། ནང་པའི་བདག་གཞན་མཉམ་བརྗེའི་ཉམས་ལེན་སྣ་ཚོགས་པ་བྱེད་པའི་ནང་། ངས་དེ་དག་རང་ཉིད་ཀྱི་མིག་བཙུམས་ནས་དམིགས་རྣམ་དུ་བྱེད་པའི་སྐབས། ངའི་སེམས་ལ་གཡོ་འགུལ་ཐེབས་པ་ཞིག་དངོས་གནས་མྱོང་གི་མི་འདུག །ངས་མིག་བཙུམས་ནས་སོ་སོའི་གྲོགས་པོ་ཉེ་ཤོས་དེ་དམིགས་རྣམ་དུ་བྱེད་ཆོག །འོན་ཀྱང་དེ་ནི་ངའི་མདུན་དུ་ཡོད་པའི་གང་ཟག་གམ་ཡང་ན་ད་ལྟ་ཁྱེད་ལ་ངས་འབྲེལ་བ་བྱེད་པ་དང་གཅིག་པ་མིན། ངས་མིག་མདངས་ནས་མི་རྣམས་ལ་བལྟ་བའི་སྒོ་ནས་དེ་དག་ཉམས་ལེན་བྱེད་པའི་སྐབས། དེ་དག་རྦད་དེ་ཕན་རླབས་ཆེ་བ་ཡོད་པ་ཤེས་ཀྱི་འདུག
གང་ལྟར་ཡང་། སོ་སོ་གཅིག་པུ་ཉམས་ལེན་བྱེད་པའི་སྐབས། དེ་ནི་དངོས་གནས་གནས་སྟངས་གཞན་ཞིག་ཡིན། གལ་ཏེ་མི་རྣམས་བསམ་བློར་འཁོར་དཀའ་མོ་ཡོད་ན། མི་རྣམས་ཀྱི་འདྲ་པར་ལ་བལྟ་ཆོག །ངས་དེ་ནི་ཏག་ཏག་འགྲིག་པ་རེད་བསམ་གྱི་འདུག །ཡིན་ནའང་ཐ་ན་ང་ཚོས་གཞན་དག་དམིགས་རྣམ་དུ་བྱེད་ཀྱིན་ཡོད་ནའང་། མི་སྒེར་པ་བྱེ་བྲག་པ་དམིགས་རྣམ་བསྟེན་ཐབས་བྱ་རྒྱུ་དེ་འཆར་སྣང་གི་སྒོ་ནས་སེམས་ཅན་ཐམས་ཅད་ལ་དམིགས་རྣམ་བྱ་རྒྱུ་ལས་ཕན་རླབས་ཆེ་བ་ཡོད་པ་མཐོང་གི་འདུག །དེ་ག་ནང་བཞིན་ངས་མིག་མདངས་ནས་དེ་ལྟར་འབད་བརྩོན་བྱེད་པ་ལས། རང་གི་ཉེ་འཁོར་དུ་ཡོད་པ་ལས་འབྲེལ་མཚམས་བཅད་ནས་མིག་བཙུམས་ཏེ་དམིགས་རྣམ་བྱེད་ཀྱི་མེད།
ང་ཚོས་གསང་སྔགས་ཀྱི་ཉམས་ལེན་ནང་གི་དམིགས་རྣམ་བསྟེན་ཕྱོགས་དང་འབྲེལ་བའི་གདམས་ངག་ཁག་ལ་བལྟ་བའི་སྐབས། དཔེར་ན། རྣལ་འབྱོར་བླ་མེད་རྒྱུད་ཀྱི་བསྐྱེད་རིམ་སྐབས། ཧ་ཅང་གནད་འགགས་ཆེ་བའི་གནད་དོན་ཞིག་ནི་ཡིད་ཀྱི་ཤེས་པས་བྱེད་དགོས་ཀྱི་ཡོད་པ་ལས། དབང་པོའི་ཤེས་པས་བྱ་རྒྱུ་མེད། དབང་ཤེས་ལ་བརྟེན་ནས་དམིགས་རྣམ་བསྟེན་ཐུབ་པ་ནི་རྫོགས་རིམ་ཁོ་ནར་འབྱུང་གི་ཡོད། རྫོགས་རིམ་ནི་ཧ་ཅང་ཚད་མཐོན་པོ་དང་། དེ་ལ་ང་ཚོའི་དབང་ཤེས་ཀྱི་དབང་པོའི་རྩ་རླུང་ལ་དངོས་སུ་མྱོང་འདྲིས་ཀྱི་ལག་ལེན་བྱེད་དགོས་ཤིང་། དེ་ལ་བརྟེན་ནས་ཁོང་ཚོས་དམིགས་རྣམ་གྱི་འཆར་སྣང་དེ་སྐྲུན་ཀྱི་ཡོད། དེའི་དོན་ནི་བསྐྱེད་རིམ་གྱི་སྐབས་སུ་ང་ཚོས་ཆོས་རྣམས་ཀྱི་རྟོགས་ཚུལ་དེ་འགྱུར་བ་གཏོང་གི་མེད། ང་ཚོས་གང་རྟོགས་པ་དེ་རྟོག་འཆར་སྐྲུན་ཚུལ་དེ་འགྱུར་བ་གཏོང་གི་ཡོད། ང་ཚོས་ཆོས་རྣམས་དཀྱུས་མའི་རྣམ་པར་གྲུབ་པ་གང་མཐོང་བ་དེ་ཡིད་ལ་འཆར་རྒྱུའི་ཚབ་ལ་དེ་དག་ཡི་དམ་གྱི་ལྷའི་ངོ་བོར་བསམ་མནོ་འཁོར་གྱི་ཡོད།
ཆོས་ལ་བརྟེན་ནས་དོན་སྙིང་ལྡན་པའི་ཐབས་གང་འདྲ་ཞིག་གི་ཐོག་ནས་ལས་དོན་བྱེད་པར། ང་ཚོས་ཐོག་མ་ཉིད་ནས་སྦྱངས་པ་ཚང་མ་གཅིག་ཏུ་སྤུང་དགོས་པའི་བསམ་བློ་དེ་ཁྱེད་ཀྱིས་ཤེས་ཀྱི་ཡོད་པའི་རེ་བ་ཡོད། དེའི་དོན་ནི་ང་ཚོས་མི་ཞིག་ཡི་དམ་གྱི་ལྷ་རུ་དམིགས་རྣམ་བྱེད་པའམ། ཡང་ན་དཔེ་མཚོན་བྱེ་བྲག་པ་འདིའི་ནང་། ང་ཚོས་མི་ཚང་མ་སོ་སོའི་གྲོགས་པོ་ཉེ་ཤོས་སམ་ཡང་ཨ་མར་དམིགས་རྣམ་བྱེད་པའི་སྐབས། ང་ཚོས་ཐོག་མར་མི་དེ་ལ་ཡོད་པའི་ང་ཚོའི་དབང་པོའི་ཤེས་པ་ལ་འགྱུར་བ་གཏོང་གི་མེད། ང་ཚོས་མི་དེ་མཐོང་བའི་སྐབས། མི་དེ་རྟོག་པའི་ནང་འཆར་ཚུལ་དེ་ཁོ་ན་འགྱུར་བ་གཏོང་གི་ཡོད།
གལ་ཏེ་ང་ཚོས་མི་དེ་མཐོང་ན། “མི་དེ་རྟོག་པའི་ནང་འཆར་བར་བྱེད་པ་ཞེས་པའི་དོན་གང་རེད་དམ་” ཞེས་དང་། “རྟོག་པའི་ཤེས་པ་དེ་གང་རེད་དམ་” ཞེས་དྲིས་ན། དེ་ནས་ང་ཚོས་བློ་རིག་གི་སྐོར་ལ་ཁ་ཕྱོགས་སྒྱུར་དགོས། བློ་རིག་གི་རྣམ་གཞག་ནང་། རྟོག་པའི་ཤེས་པ་དེ་ནི་དཔེར་ན། གཟུགས་སུ་གྲུབ་པའི་ཆོས་ལ་མཚོན་ན། དེ་ལ་སྡེ་ཚན་ཞིག་ཡོད་པའི་བསམ་བློ་ལ་བརྟེན་ནས་ང་ཚོའི་མདུན་དུ་ཡོད་པའི་ཆོས་དེ་ཕན་ཚུན་བསྲེ་བསྲེ་གཏོང་གི་ཡོད་པ་དེ་ཤེས་ཀྱི་ཡོད། གང་ལྟར་གྲོགས་པོ་ཡག་ཤོས་ཟེར་བའི་སྡེ་ཚན་དེ་མི་ཞིག་གི་སེམས་ཀྱི་འཆར་སྣང་ཞིག་དང་བསྲེས་པ་ལ་བསམ་བློ་གཏོང་བ་ཙམ་ལ་ནུས་ཤུགས་དེ་ཙམ་མེད་པ་ལྟ་བུ་རེད། དེ་ནི་ང་ཚོས་དུས་གཅིག་ལ་མི་ཞིག་དངོས་སུ་མཐོང་བའི་སྐབས་དེར་བསམ་བློ་འདི་ལ་བསམ་པའི་སྐབས་ལྟ་བུ་རེད།
རྒྱུ་མཚན་དེ་ལ་བརྟེན་ནས་ནུས་ཤུགས་དེ་ལ་གང་ཡོད་དམ་ཞེ་ན། ང་ཚོའི་མིག་མདངས་ནས་སྒོམ་ཉམས་ལེན་འདི་དག་ཐམས་ཅད་བྱེད་པ་དང་མི་རྣམས་ལ་དངོས་སུ་ལྟ་བཞིན་ཡོད། ངས་དེ་ནན་བརྗོད་ཇི་ཙམ་བྱེད་ཀྱང་འདང་ངེས་མིན། དེས་ཉམས་ལེན་སྣ་ཚོགས་པ་ཚང་མའི་ནང་ཁྱད་པར་བཟོ་གི་ཡོད། “སོ་སོའི་མིག་མདངས་ནས་སྒོམ་རྒྱག་དགོས་” ཞེས་བོད་ཀྱི་ཐེག་པ་ཆེན་པོའི་ཆོས་ཀྱི་ནང་དེ་ནི་གང་འཚམ་གྱི་གསལ་པོར་གསུངས་ཡོད། མི་མང་པོ་ཞིག་གིས་དེ་དོ་གལ་ཆེན་པོའི་སྒོ་ནས་དང་ལེན་བྱེད་ཐུབ་ཀྱི་མེད། གང་ཡིན་ཟེར་ན། དེ་ནི་ཧ་ཅང་ལས་སླ་པོ་ཞིག་མེད། མི་འགའ་ཞིག་ལ་སོ་སོ་རང་ཉིད་གཅིག་པུ་མིག་བཙུམས་ནས་སྒོམ་རྒྱག་པ་དེ་ནི་ཧ་ཅང་རན་པོ་དང་ཕན་ཐོགས་པོ་ཡོད། ལྷག་པར་དུ་ཁོང་ཚོ་ལས་སླ་པོའི་སྒོ་ནས་རྣམ་གཡེངས་ཤོར་ན། ཉེ་འཁོར་དུ་མི་གཞན་དག་ཡོད་པ་དེས་ཁོང་ཚོར་སེམས་འཆལ་དུ་འཇུག་གི་ཡོད། འོན་ཀྱང་གལ་ཏེ་ང་ཚོ་ཏོག་ཙམ་བརྟན་པ་ཡོད་ན། ང་ཚོས་མི་ཚེའི་ནང་དངོས་སུ་མི་རྣམས་ལ་དེ་དག་ལག་བསྟར་བྱེད་པའི་སྐབས། ཉམས་ལེན་དེ་ཧ་ཅང་དོན་སྙིང་ལྡན་པ་ཆགས་ཀྱི་ཡོད།
དཔེ་མཚོན་བྱེ་བྲག་པ་འདིའི་ནང་ཀུན་སློང་སྐྱེད་པ་ཞེས་པའི་དོན་གང་རེད་ཅེ་ན། ངས་ཁང་པ་འདིའི་ནང་སོ་སོ་རང་ཉིད་ཀྱི་དཔེ་ཞིག་ཞུས་ན། ངས་མདུན་དུ་ཁྱེད་རྣམས་ལ་བལྟས་ནས་ཁྱེད་རང་དང་ཁྱེད་རྣམས་དང་འབྲེལ་བ་བྱེད་སྟངས་དེ་ངའི་གྲོགས་པོ་བློ་ཐག་ཉེ་ཤོས་ཡིན་པ་ནང་བཞིན་ཡིད་ལ་འཁོར་གྱི་ཡོད། གལ་ཏེ་ཁྱེད་རང་ངའི་གྲོགས་པོ་ཉེ་ཤོས་དེ་ཡིན་ན། ངས་དེའི་ཆེད་དུ་ཚིག་སྙན་པོ་ཞིག་བསམ་བློར་འཁོར་ཐུབ་ཀྱི་མི་འདུག །འོན་ཀྱང་ཕལ་སྐད་ནང་ངས་ཁྱེད་ལ་ཆོ་མེད་པ་དང་དོན་མེད་པའི་སྐད་ཆ་ཤོད་མི་ཐུབ། ངས་དྲང་པོ་དྲང་གཞག་བྱེད་དགོས། དེ་ནས་ང་རང་ལ་རང་བཞིན་གྱིས་ཁྱེད་ལ་ཕན་པའི་ཀུན་སློང་ཡོད། ང་ཚོས་སོ་སོའི་སེམས་ནང་ཚིག་འགའ་ཞིག་བསྐྱར་ཟློས་བྱེད་ལོས་ཆོག །དཔེར་ན། “འདི་ནི་ཁྱེད་ལ་དོན་སྙིང་ལྡན་ཞིང་ཕན་ཐོགས་པོ་ཡོང་བའི་རེ་བ་ཞིག་ངས་དངོས་གནས་བྱེད་ཀྱི་ཡོད་” ཅེས་བརྗོད་པ་ལྟ་བུ་རེད། འོན་ཀྱང་དེའི་དོན་དག་གཅིག་ནི་ང་ཚོའི་ཉེ་འཁོར་དུ་ཡོད་པའི་མི་རྣམས་སོ་སོའི་གྲོགས་པོ་ཡག་ཤོས་ནང་བཞིན་བལྟས་ནས་གང་གཏན་ལ་ཕབ་ཟིན་པ་དེ་ཏོག་ཙམ་གཟབ་ནན་མང་བ་བྱེད་པ་ཙམ་རེད།
ངས་དེ་ལྟར་བྱེད་པའི་སྐབས། ངའི་ལག་པའི་སྤུ་ལོང་ལྡང་གི་མི་འདུག །དེ་ནི་བདེན་པ་རེད། འོན་ཀྱང་ད་དུང་ཡང་ང་ཚོའི་དབར་གྱི་འབྲེལ་བར་རོགས་བྱེད་མཁན་ཞིག་འདུག །ངའི་བསམ་པར། འདི་ནི་ “གོ་རྒྱུ་མེད་པའི་སྐད་ཆ་བཤད་ནས་ངས་ཀུན་སློང་བཅོས་སྒྲིག་བྱེད་ཀྱི་ཡོད་” ཅེས་ང་ཚོས་ཡིན་ཤག་བྱས་པའི་གནད་དོན་ཧ་ཅང་སྟབས་བདེ་དག་གི་ཆེད་ཚོར་བ་སྐྱེད་ཆོག་པའི་སྤྱིར་བཏང་གི་ལམ་ཡིན། ནམ་རྒྱུན་ང་ཚོས་དེ་བོད་སྐད་ནང་བརྗོད་ཀྱི་ཡོད་པས། ང་ཚོ་མང་ཆེ་བར་ཐ་ན་ང་ཚོས་འདོན་པའི་ཚིག་དེ་དག་ལ་དོན་དག་རྩ་ནས་མེད།
ང་ཚོས་གནད་དོན་དེ་དག་ལ་བརྟེན་ནས་ཉམས་ལེན་ཏོག་ཙམ་ཞིག་བྱེད་ཆོག །གཟའ་མཇུག་འདི་ལ་ང་རང་གཅིག་པུས་སྐད་ཆ་བཤད་ནས་སྡོད་འདོད་མེད། ང་ཚོ་མི་ཚོགས་ཧ་ཅང་འཚང་འགག་ཆེན་པོ་དེ་འདྲ་མིན་པ་སོང་ཙང་། སྒོར་སྒོར་བྱས་ནས་སྡོད་རྒྱུ་ཡིན། ང་ཚོ་གཅིག་གི་རྒྱབ་ལ་གཅིག་གྲལ་བསྟར་སྒྲིག་ནས་སྡོད་པའི་སྐབས། སྔས་མགོའམ་ཡང་ན་རང་གི་མདུན་དུ་ཡོད་པའི་མི་དེའི་མགོའི་རྒྱབ་ལ་ཅེར་ལྟ་བྱེད་པའི་སྟབས་མི་བདེ་བའི་རང་བཞིན་མྱོང་གི་ཡོད། དེ་ནི་དུས་ཚོད་ཏོག་ཙམ་རྗེས་སུ་དངོས་གནས་ཁྱད་མཚར་ཞིག་ཡོད། གལ་ཏེ་ང་ཚོ་སྒོར་སྒོར་བྱས་ནས་བསྡད་ན། ཕན་ཚུན་ཚང་མའི་གདོང་མཐོང་ཐུབ།
ད་ང་ཚོས་གང་བྱེད་ཐུབ་ཅེ་ན། ཀུན་སློང་གཏན་ལ་དབབ་དགོས། སླར་ཡང་ “ཀུན་སློང་ཞིག་གཏན་ལ་དབབ་དགོས་” ཞེས་བརྗོད་པ་ནི་ཧ་ཅང་བཅོས་མ་ལྟ་བུ་སྣང་གི་འདུག །མི་འདུག་གམ། འོན་ཀྱང་ང་ཚོས་ག་རེ་བྱེད་ཀྱིན་ཡོད་དམ། གལ་ཏེ་ཚིག་གཞན་ཞིག་གི་སྒོ་ནས་བཤད་ན། ང་རང་སྐད་བསྒྱུར་བ་ཞིག་ཡིན་པ་སོང་ཙང་། ང་རང་ཚིག་བརྗེ་པོ་རྒྱག་རྒྱུ་དགའ་པོ་ཡོད། བྱས་ཙང་། དེ་ནི་རང་ངོས་ནས་ “སེམས་ཁམས་ཀྱི་ཉམས་འགྱུར་བཅོས་པ་” ཞེས་པ་དེ་རེད། སེམས་ཁམས་ཀྱི་ཉམས་འགྱུར་དེ་ནི་ང་ཚོའི་གྲོགས་པོ་ཉེ་ཤོས་ནང་གི་གཅིག་རེད། ང་ཚོའི་གྲོགས་པོ་ཡག་ཤོས་དང་མཉམ་དུ་ཡོད་པ་དེ་གང་འདྲ་ཞིག་ཡོད་དམ། ང་ཚོ་གྲོགས་པོ་ཡག་ཤོས་དང་མཉམ་དུ་ཡོད་པའི་སྐབས། ང་ཚོ་མཐའ་གཅིག་ཏུ་ལྷོད་ཡང་རེད། མི་བདེ་བ་མེད། ང་ཚོ་སྡིངས་ཆའི་སྟེང་ལ་མེད་ལྟ་བུ་རེད། ང་ཚོས་གཅིག་ཡིན་མདོག་མདོག་བྱེད་དགོས་མེད། ང་ཚོས་འགན་འཁྲི་རིགས་གང་འདྲ་ཞིག་ཀྱང་འཁྱེར་དགོས་དོན་མེད། ཡོད་དམ། ང་ཚོ་ནུབ་ཕྱོགས་པའི་སྐད་ཡིག་དེ་བརྗོད་ཚུལ་ཧ་ཅང་ཆོབ་ཚ་པོ་ཞིག་ཡོད། དེ་ནི་ནང་པ་རྩ་ནས་མིན་པ་ཞིག་རེད། ཡིན་ནའང་དེའི་དོན་དག་གང་ཡིན་རུང་། ང་ཚོས་ “ང་ཚོ་སོ་སོ་རང་ཉིད་གང་ཡིན་པ་དེ་ག་རང་བྱེད་ཐུབ་” ཅེས་བརྗོད་ཀྱི་ཡོད།
འབྲེལ་མཚམས་གཅོད་པ།
འབྲེལ་མཚམས་ཐབས་ཅད་ཞིག་སྲིད་པ་རེད། ང་ཚོ་སོ་སོའི་གྲོགས་པོ་ཡག་ཤོས་དང་མཉམ་དུ་ཡོད་དུས་སྲུང་སྐྱོབ་གང་ཡོད་པ་ཐམས་ཅད་ཞིག་སྲིད་པ་རེད། གང་ཟག་ཅིག་ལ་ཞེན་ཆགས་མེད་པའི་སྒོ་ནས་དེ་དང་མཉམ་དུ་སྡོད་པ་དང་མཉམ་སྤྱོད་བྱེད་པ་ཙམ་ལ་མཐའ་གཅིག་ཏུ་གུ་ཡངས་ཡོང་སྲིད། དེར་དགའ་ཚོར་ངེས་ཅན་ཞིག་ཡོད། འཁྲུག་ཆ་དོད་པོའི་དགའ་ཚོར་དེ་མིན་པར། དགའ་ཚོར་ངེས་ཅན་ཞིག་དེར་ཡོད་ཅིང་། ང་ཚོས་ག་རེ་ཡིན་ནའང་བྱེད་དགོས་པ་དེ་ཚོར་གྱི་མེད། འོན་ཀྱང་མི་དེ་ལ་ཕན་ཐོགས་ལྡན་པ་ཞིག་བྱུང་ན་བསམ་པའི་ཡིད་སྨོན་རྣམ་པར་དག་པ་ཞིག་ཀྱང་ང་ཚོར་ཡོད། ང་ཚོ་མི་དེ་ལ་ལྷག་བསམ་རྣམ་དག་དང་འགྲོ་བ་མི་ཞིག་གི་ངོས་ནས་དགའ་པོ་བྱེད་ཀྱི་ཡོད།
ང་ཚོས་ག་རེ་བྱ་རྒྱུའི་ཐབས་ཤེས་བྱེད་ཀྱིན་ཡོད་དམ་ཞེ་ན། ཚང་མ་ཁང་པའི་ནང་འདི་དང་འདྲ་བར་མཐོང་ཐབས་བྱེད་ཀྱིན་ཡོད། ང་ཚོས་བསམ་བློ་ཞིག་མིག་ཤེས་དང་བསྲེ་བཞིན་ཡོད། དེ་ཡང་སོ་སོའི་མིག་བཙུམས་ནས་བྱ་རྒྱུ་མེད། གང་ཡིན་ཞེ་ན། དེ་ལ་ཚོར་བ་མེད་པ་ཆགས་རྒྱུའི་ཉེན་ཁ་ཡོད། མིག་དེ་མདངས་དགོས་ཀྱི་ཡོད། ང་ཚོས་རང་གི་ཉེ་འཁོར་དུ་ཡོད་པའི་མི་རྣམས་མཐོང་སྣང་ངེས་ཅན་ཞིག་གི་ནང་དངོས་སུ་མཐོང་དགོས། དེ་ནི་གང་ལྟར་ཡང་ང་ཚོའི་མིག་ཤེས་དེ་འགྱུར་བ་ཕྱིན་ཡོད་པའི་དོན་མིན། ང་ཚོ་དམིགས་རྣམ་ཞེས་པའི་ཚིག་འདི་ལ་རྦད་དེ་རྨོངས་ནས་ང་ཚོས་མིག་གི་དབང་ཤེས་འགྱུར་བ་གཏོང་དགོས་བསམ་གྱི་ཡོད། དེ་འདྲ་བྱེད་མི་དགོས། དེ་ནི་སྤྱིར་བཏང་ཤེས་པ་དང་འབྲེལ་བའི་དྲི་བ་ཞིག་རེད། ང་ཚོས་མི་གཞན་དེ་མཐོང་བའི་སྐབས། ང་ཚོར་བསམ་བློ་གང་འདྲ་ཞིག་ཡོད་པའམ་ཡང་ན་ང་ཚོ་སེམས་ཁམས་ཀྱི་ཉམས་འགྱུར་གང་འདྲ་ཞིག་གི་ནང་ཡོད་དམ།
ངའི་བསམ་པར། དེ་འགོ་འཛུགས་བྱེད་པའི་ཚོར་བ་ནི་བག་ཡངས་དང་ལྷིང་འཇགས་ཤིག་རེད། དེ་ལྟར་བྱེད་པར། འབྲེལ་མཚམས་རྣམས་གཅོད་དགོས། མི་དགོས་སམ། འབྲེལ་མཚམས་གཅོད་པའི་སྐབས། ང་ཚོ་དངོས་གནས་དྲང་པོ་དྲང་གཞག་བྱེད་ཐུབ། ང་ཚོས་གཅིག་གིས་གཅིག་ལ་ཕན་ཚུན་བལྟ་བཞིན་དུ་དེ་ལྟར་བྱ་རྒྱུ་ཡིན།
(ཉམས་ལེན་ཆེད་བར་མཚམས་འཇོག་པ།)
དེ་ནས་ང་ཚོས་དེ་ལ་ “ངས་ཕན་འདོགས་ཐུབ་པར་ཤོག་” ཅེས་པའི་ཚོར་བ་ཅུང་ཟད་ཅིག་ཁ་སྣོན་བྱེད་ཀྱི་ཡིན། འདི་ནི་ཕན་འདོགས་འདོད་ཡོད་པའི་ཚོར་བ་ཞིག་རེད། དེ་ནི་གལ་གནད་ཆེ་བའི་ཆ་ལག་ཅིག་རེད། དེ་ནི་ “ཨོ། ངས་ཕན་འདོགས་དགོས་ཀྱི་འདུག །ངས་གང་བྱེད་དགོས་སམ། ངས་གང་བྱེད་དགོས་མིན་ཤེས་ཀྱི་མི་འདུག །ང་རང་མི་འཇོན་མཁན་ཡིན་” ཟེར་བ་ལྟ་བུ་མིན་ལ་དེ་དང་འདྲ་བ་གང་ཡང་མིན། མི་དགེ་བའི་འགྲུལ་སྐོར་དེ་ལས་ལྡོག་སྟེ། དེ་ནི་ཕན་འདོགས་པ་དང་གུ་ཡངས་བྱེད་པའི་འདུན་སེམས་ཤིག་ཡིན།
(ཉམས་ལེན་ཆེད་བར་མཚམས་འཇོག་པ།)
ལྷོད་ཡངས་བྱེད་པ་སྦྱོང་བ།
ངའི་བསམ་པར། དེ་ནི་ལྷག་བསམ་གྱི་སྒོ་ནས་གནད་དོན་རྣམས་ཇི་ལྟར་ཚོར་དུ་འཇུག་པའི་བརྡ་དོན་དང་ལམ་སྟོན་དེ་རེད། ལམ་སྟོན་ནི་ཐོག་མར་ང་ཚོས་འབྲེལ་མཚམས་དེ་མར་བཤིག་དགོས། སྐབས་རེར་ང་ཚོས་གཅིག་ཚོར་བར་ཞེད་སྣང་ཡོང་གི་ཡོད། གང་ཡིན་ཞེ་ན། ང་ཚོས་གང་འབྱུང་རྒྱུ་ཡིན་རྩ་ནས་ཤེས་ཀྱི་མེད། ང་ཚོ་ཚོད་འཛིན་ཤོར་བ་ལྟ་བུ་རེད། དེ་ནི་འབྲེལ་ལམ་གྱི་ནང་ཡོད་པའི་ང་ཞེས་བྱ་བ་རྡོག་རྡོག་ཆེན་པོ་ཚུགས་ཐུབ་ཏུ་གྲུབ་པ་དེ་རེད། ང་ཚོས་ལྷོད་ཡངས་བྱེད་དགོས་ཀྱི་ཡོད། དེ་ནི་མེད་དུ་མི་རུང་བ་རེད།
ལྷོད་ཡངས་ཀྱི་དོན་ནི་ང་ཚོའི་ཤ་གནད་རྣམས་ལྷོད་ཡངས་བྱེད་པ་ཙམ་དང་། ལུས་ཀྱི་རིམ་པའི་ཐོག་ནས་དམ་པོ་དང་མཁྲེགས་པོ་ཡོད་པ་ཙམ་མིན། དེ་ནི་ཆ་ཤས་ཙམ་ཡིན་ངེས་རེད། དེ་ལས་ལྡོག་སྟེ། སོ་སོའི་སེམས་ནང་ཞི་བདེ་བག་ཕེབས་དང་ལྷོད་ཡངས་ཤིག་དགོས་པའི་དོན་རེད། དེ་ནི་མ་མཐར་ཡང་སྟོང་པ་ཉིད་ཀྱི་སྐོར་ལ་གོ་རྟོགས་གང་ཙམ་ཞིག་ཡོད་པ་ལས་འབྱུང་གི་ཡོད། སྟོང་པ་ཉིད་ཅེས་པའི་དོན་ནི། སོ་སོ་རང་ཉིད་དང་། གཞན་ཐམས་ཅད། རང་གི་ཉེ་འཁོར་དུ་འབྱུང་བཞིན་པའི་གནད་དོན་ཡོངས་སུ་རྫོགས་པ་ལ་བསྟུན་ནས་ཡིན་པ་མི་སྲིད་པའི་ཚུལ་དུ་གྲུབ་པ་མེད་པ་དེ་རེད། རྡོག་རྡོག་ཚུགས་ཐུབ་ཏུ་གྲུབ་པ་དང་། རང་ངོས་ནས་གྲུབ་པ། གཞན་ལ་བལྟོས་མི་དགོས་པ། གང་འབྱུང་བཞིན་པ་ལས་ལོགས་སུ་གྱུར་བའི་ཆོས་གཅིག་ཀྱང་མེད།
ལས་སླ་ཤོས་ཀྱི་རིམ་པའི་ཐོག་ནས་གལ་ཏེ་ང་ཚོས་སོ་སོ་རང་གི་ཤེས་པ་དང་། ཉེན་སྲུང་མེད་པ། རང་གིས་རང་ལ་སྔོན་ཚུད་ལས་བྲེལ་བཅས་ལ་ལྷོད་ཡངས་ཤིག་སྤྲད་ཐུབ་ན། གོ་རྟོགས་འདིའི་རིམ་པ་འགའ་ཞིག་ཡོད་པ་དེ་གང་འདྲ་ཞིག་ཡོད་སྲིད་པའི་བརྡ་དོན་ཞིག་སྤྲོད་ཀྱི་ཡོད། བྱས་ཙང་། སླར་ཡང་ཚང་མ་ཆོས་ཀྱི་ནང་རྟག་ཏུ་རན་འཚམ་དགོས་ཀྱི་ཡོད། ང་ཚོས་དེའི་སྐོར་གཏིང་ཟབ་པོ་སློབ་སྦྱོང་བྱས་མེད་ནའང་། ང་ཚོར་སྟོང་ཉིད་ཀྱི་སྐོར་ལ་གོ་བ་ཞིག་ཡོད་ཆོག །གང་ཡིན་ཞེ་ན། ང་ཚོས་འདི་སོ་སོའི་གྲོགས་པོ་ཉེ་ཤོས་དང་མཉམ་དུ་གང་ལ་གང་འཚམ་གྱི་ཉམས་སུ་མྱོང་གི་ཡོད། གལ་ཏེ་ང་ཚོ་མི་ཚེའི་གནས་སྟངས་ནང་ཕྱིན་ནས་འདི་འདྲའི་སྒོ་ནས་ཀུན་སློང་བཅོས་ན། དེས་ཕན་ཐོགས་ཀྱི་རེད།
དེའི་དོན་ནི་ང་ཚོས་ངོམ་སོ་སྟོན་པ་ལས་ལྡོག་སྟེ། ཧ་ཅང་ལྷག་བསམ་རྣམ་པར་དག་པའི་གནས་སྟངས་ཀྱི་ནང་འཛུལ་གྱི་ཡོད། ང་ཚོས་ལས་ཀ་འཚོལ་བའི་སྐབས་དང་འདྲ་བར། ཕ་རོལ་པོ་དེ་ལ་ཡིད་དུ་འོང་བ་ཞིག་བཟོ་ཐབས་བྱེད་ཀྱིན་མེད། ང་ཚོས་མ་ཡིན་ཡིན་ཁུལ་བྱེད་ཀྱིན་མེད། དེ་ལས་ལྡོག་སྟེ། ང་ཚོ་མི་སུ་འདྲ་ཞིག་ཡིན་རུང་ཚང་མ་དང་མཐའ་གཅིག་ཏུ་བདེ་པོ་ཡོད། དེ་ནི་གཞི་རྩའི་ཆ་ནས་ང་ཚོ་སོ་སོ་རང་ཉིད་ལ་བདེ་པོ་ཡོད་པའི་རྒྱུ་མཚན་གྱིས་རེད། ང་ཚོའི་ང་ཞེས་བྱ་བའི་གོ་རྟོགས་ཀྱི་ཀབ་སྦྱར་ཡིན་པ་གསལ་པོ་རེད། འདི་ནི་ང་ཞེས་བྱ་བ་དེ་ཇི་ལྟར་གྲུབ་ཡོད་པའི་གོ་རྟོགས་དང་འབྲེལ་ནས་ཡོད། ཕྱོགས་གཞན་ཞིག་ནས་སྟོང་པ་ཉིད་དང་འབྲེལ་ནས་ཡོད། ང་ཞེས་བྱ་བ་ནི་ཡིན་པ་མི་སྲིད་པའི་ཚུལ་གྱིས་གྲུབ་པས་སྟོང་བ་རེད། ང་ནི་ཡིན་པ་མི་སྲིད་པས་སྟོང་པའི་སྒོ་ནས་གྲུབ་ཡོད་པ་ནང་བཞིན་ཁྱེད་ཀྱང་དེ་ལྟར་གྲུབ་ཡོད།
དེ་ལ་དགག་པ་ཡོང་སྲིད་པ་ནི། “རེད། གལ་ཏེ་ངས་ངའི་འབྲེལ་མཚམས་ཚང་མ་བཅད་ན། ང་རང་གནོད་འཚེ་ཡོང་བར་གླགས་རྙེད་སླ་བ་མིན་ནམ་” ཞེས་པ་དེ་རེད། ངས་གནད་དོན་དེ་རེད་བསམ་གྱི་མི་འདུག །གལ་ཏེ་ང་ཚོས་དྲག་རྩལ་ལས་དཔེ་ཞིག་བླངས་ན། ང་ཚོ་དངངས་འཚབ་སྒང་ལ་ཡོད་པ་དང་མི་ཞིག་གིས་ང་ཚོར་འཐབ་རྒོལ་བྱས་པ་ཡིན་ན། ང་ཚོས་ལམ་སེང་ཡ་ལན་སློག་མི་ཐུབ། འོན་ཀྱང་གལ་ཏེ་ངའོ་བསམ་པའི་བཅད་མཚམས་དེ་མེད་པ་ཆགས་ན། དེ་ནས་ང་ཚོ་གང་འབྱུང་བཞིན་པ་ལ་མཐའ་གཅིག་ཏུ་བག་ཟོན་ཅན་རེད། དེ་ནས་གང་འབྱུང་བཞིན་པ་ལ་ཡ་ལན་ཧ་ཅང་མྱུར་པོ་སློག་སྲིད།
སླར་ཡང་འདི་ནི་ཞེད་སྣང་གི་རྐྱེན་འདི་ལ་གདོང་ལེན་བྱེད་པའི་གནད་དོན་ཞིག་རེད། མ་རེད་དམ། འདི་ནི་ང་ཚོས་ཐར་བར་བྱེད་དགོས་པའི་ཞེད་སྣང་དེ་རེད། གང་ཡིན་ཞེ་ན། ཞེད་སྣང་འདིས་ང་ཚོར་བཅད་མཚམས་བཤིགས་པར་འགོག་རྐྱེན་བྱེད་ཀྱིན་ཡོད། “གལ་ཏེ་ངས་བཅད་མཚམས་བཤིགས་ན། ང་ལ་གནོད་འཚེ་ཡོང་གི་རེད་” ཅེས་ང་ཚོ་ཞེད་སྣང་སྐྱེ་གི་ཡོད། དེ་ནི་ང་ཚོས་བཅད་མཚམས་དེ་རིམ་པ་དང་པོར་ཉར་འཚག་བྱེད་ཀྱིན་ཡོད་པའི་རྐྱེན་གྱིས་རེད། དེ་འདྲ་བྱེད་པའི་སྒོ་ནས་དོན་ངོ་མར་རང་གིས་རང་ལ་གནོད་འཚེ་བྱེད་ཀྱིན་ཡོད། འོན་ཀྱང་ང་ཚོས་བདེན་དོན་འདི་དག་སྒེར་གྱི་ཉམས་མྱོང་དང་གོ་རྟོགས་བརྒྱུད་ནས་སྦྱོང་དགོས། དེས་ང་ཚོ་བརྗོད་གཞི་གལ་གནད་ཅན་གཞན་གྱི་ཐད་ལ་འཁྲིད་ཀྱི་ཡོད། དེ་ནི་ “གོ་རྟོགས་ཀྱི་བརྗོད་གཞི་” དེ་རེད།
རྗེས་དཔག་ཚད་མར་གཞི་བྱས་ཏེ་ཚོར་བ་སྐྱེད་པ།
མི་མང་པོ་ཞིག་ནི་ང་ཚོས་ནང་ཆོས་ནང་མཐོང་བའི་ཐབས་ཚུལ་འགའ་ཞིག་ལ་བརྟེན་ནས་དོ་སྣང་མེད་པ་ཆགས་ཀྱི་ཡོད། དེ་ཡང་ལྷག་དོན་དུ་བོད་བརྒྱུད་ནང་བསྟན་དང་དེའི་ནང་ནས་ཀྱང་དགེ་ལུགས་པའི་ནང་ཡོང་གི་ཡོད། ངས་འདིར་རྒྱུ་མཚན་རིག་པ་དང་རྗེས་དཔག་ཚད་མའི་གོ་རྟོགས་ལ་ནན་གྱིས་བརྗོད་ཀྱིན་ཡོད། འོན་ཀྱང་འདིར་ཞེད་སྣང་བྱེད་དགོས་རྒྱུ་དེ་འདྲ་གང་ཡང་མེད། གང་ཡིན་ཟེར་ན། ང་ཚོས་ག་དུས་ཡིན་ནའང་གོ་རྟོགས་དེ་འདྲའི་རིགས་ལ་བྱ་བ་བྱེད་ཀྱི་ཡོད། གོ་རྟོགས་ནི་ཡིན་གཅིག་མིན་གཅིག་གཏིང་ཟབ་པའི་རྣམ་དཔྱོད་ཀྱི་རྒྱུད་རིམ་ཞིག་ཡིན་མི་དགོས། ཞོགས་པ་ཚུ་ཚོད་དྲིལ་བརྡ་གོ་བའི་སྐབས་ཡར་ལངས་རྒྱུའི་དུས་ཚོད་ཟིན་པ་ང་ཚོས་ཤེས་ཀྱི་ཡོད། ཡར་ལངས་དགོས་པའི་དུས་ཚོད་ཅིའི་ཕྱིར་རེད་དམ། དེ་གང་ཡིན་ཞེ་ན། ཚུ་ཚོད་དྲིལ་བརྡ་བཏང་བ་སོང་ཙང་རེད། དེར་དྲན་ཤེས་ལྡན་པའི་རྒྱུ་མཚན་རིག་པ་ཞིག་དང་། ཀླད་པས་དྲན་ཤེས་མེད་པའི་སྒོ་ནས་བྱ་བ་བྱེད་སྟངས་ཤིག་ཀྱང་ཡིན། ཡར་ལང་རྒྱུའི་དུས་ཚོད་ཡིན་པར་རྟོགས་པའི་རྒྱུ་མཚན་རིག་པ་ནི། “གལ་ཏེ་ཚུ་ཚོད་དྲིལ་བརྡ་བཏང་ན། དེ་ནི་ཡར་ལང་རྒྱུའི་དུས་ཚོད་རེད། ཚུ་ཚོད་དྲིལ་བརྡ་བཏང་བ་སོང་ཙང་། ཡར་ལང་རྒྱུའི་དུས་ཚོད་ཟིན་པ་རེད་” ཅེས་པ་འདི་རེད། ང་ཚོས་འདི་རྒྱུ་མཚན་རིག་པའི་སྒྲུབ་ངག་དེ་འདྲ་ཞིག་གི་ནང་འགོད་ཆོག །རྟགས་དེ་ལས་མཐོང་བའི་ཆེད་གཏིང་ཟབ་པའི་རྣམ་དཔྱོད་ཀྱི་སྦྱོང་བརྡར་ཡིན་མི་དགོས། དེ་ནི་ང་ཚོས་བོད་སྐད་ནང་བེད་སྤྱོད་བྱེད་པའི་ཚིག་ཏག་ཏག་དེ་རེད། དེ་ཡང་ཡར་ལང་རྒྱུའི་དུས་ཚོད་ཡིན་པའི་རྟགས་དང་བརྡ་སྟོན་དེ་རེད། ཚུ་ཚོད་ཀྱི་དྲིལ་བརྡ་བཏང་བ་དེ་ནི་ཡར་ལང་རྒྱུའི་དུས་ཚོད་ཡིན་པར་རྟོགས་པའི་ཆེད་ང་ཚོས་བརྟེན་པའི་རྟགས་དེ་རེད།
དེ་ག་ནང་བཞིན་མི་ཞིག་སོ་སོའི་གྲོགས་པོ་ཉེ་ཤོས་སུ་མཐོང་བ་དེ་ནི་བཅད་མཚམས་ཉར་མི་དགོས་ཞེས་ང་ཚོར་རྟོགས་ནུས་པར་བྱེད་པའི་ཡིད་བརྟན་འཕེར་བའི་རྟགས་དང་མཚན་མ་དེ་རེད། དེ་གང་ཡིན་ཞེ་ན། ཞེད་སྣང་བྱེད་དགོས་པ་གང་ཡང་མེད་ལ། ང་ཚོས་མི་དེའི་ཆེད་དུ་ངོམ་སོ་བྱེད་དགོས་དོན་མེད། ང་ཚོས་དེ་ཇི་ལྟར་ཤེས་སམ། ང་ཚོས་རྟགས་ཤིག་མཐོང་ཡོད་པ་དང་དེ་ལས་རྒྱུ་མཚན་གྱི་སྒོ་ནས་གོ་བར་བྱས་ཡོད་པའི་རྒྱུ་མཚན་གྱིས་རེད། རྟགས་དེ་གང་རེད་ཅེ་ན། ང་ཚོས་མི་དེ་སོ་སོའི་གྲོགས་པོ་ཡག་ཤོས་སུ་མཐོང་བ་དེ་རེད། བྱས་ཙང་། ང་ཚོར་རྗེས་དཔག་གི་གོ་རྟོགས་རྙེད་ཡོད་པ་དང་། དེ་ཡང་རྗེས་དཔག་སྟབས་བདེ་བརྒྱུད་ནས་རྟོགས་པ་ལས། གཏིང་ཟབ་པའི་རྒྱུ་མཚན་རིག་པ་ཞིག་གི་བརྒྱུད་ནས་མིན།
ཚོར་བ་སྐྱེད་ཐུབ་པ་དེ་ནི་གོ་རྟོགས་དང་འབྲེལ་བ་ཆགས་ཡོད། མི་ཧ་ཅང་མང་པོ་ཞིག་ནི་རྣམ་དཔྱོད་ལྡན་པ་ནས་ཚོར་བ་མྱོང་རྒྱུ་ལ་ཇི་ལྟར་འགྲོ་བའི་སྐོར་ལ་དངོས་གནས་མགོ་རྨོངས་ནས་ཡོད། དེ་ནི་ང་ཚོ་མང་པོ་ལ་ཡོད་པའི་དཀའ་ངལ་ཆེན་པོ་ཞིག་རེད། དེ་ཡང་ནུབ་ཕྱོགས་པའི་བསམ་བློ་གཏོང་ཕྱོགས་ལ་བརྟེན་ནས་རྣམ་དཔྱོད་དང་ཚོར་བ་གཉིས་པོ་ཕལ་ཆེར་འབྲེལ་བ་མེད་པ་ལོགས་སུ་དབྱེ་བ་འབྱེད་ཀྱི་ཡོད།
དཀའ་ངལ་དེ་སེལ་བའི་ཐབས་སུ་ཐོག་མར་གཅིག་ཚོར་བ་དེ་ལ་རྣམ་པ་གཉིས་ཡོད་དེ། གང་བདེན་པ་ཡིན་པར་ཚོར་བ་སྟེ། ཕྱོགས་གཞན་ཞིག་ནས་གང་ཞིག་བདེན་པ་ཡིན་པར་ཡིད་ཆེས་བྱེད་པ་དང་། ཡིད་ཆེས་དེ་ལ་གཞི་བྱས་ནས་སེམས་ཚོར་གྱི་ཚོར་བ་ཞིག་ཡོད་པ་བཅས་ཡིན། ཆོས་གང་ཞིག་རྟོགས་པ་དང་དེ་བདེན་པ་ཡིན་པར་ཡིད་ཆེས་བྱེད་པ། དེའི་ཐད་ལ་སེམས་ཚོར་ཞིག་ཚོར་བ་ནི་གཅིག་གིས་གཞན་དེའི་རྗེས་སུ་འབྲང་གི་ཡོད། དེ་དག་གསུམ་པོ་ཕན་ཚུན་འབྲེལ་མེད་ཡིན་པ་ནི་མི་སྲིད་པའི་གྲུབ་ཚུལ་ཞིག་རེད།
དཔེ་ཆ་བཞག་ན། ང་ཚོས་རྟགས་འདྲ་པོ་ཞིག་ལ་བརྟེན་པའི་སྒོ་ནས་གནད་དོན་ཞིག་ལ་གོ་རྟོགས་རྙེད་ཀྱི་ཡོད། རྒྱུད་རིམ་དེ་རྒྱུ་མཚན་རིག་པའི་ངོ་བོར་བརྗོད་ཆོག་སྟེ། “གལ་ཏེ་ང་རང་གྲོགས་པོ་ཉེ་ཤོས་དང་མཉམ་དུ་ཡོད་ན། ང་རང་སྲུང་སྐྱོབ་བྱེད་མཁན་ཞིག་ཡིན་མི་དགོས། མི་འདི་ནི་ངའི་གྲོགས་པོ་ཉེ་ཤོས་རེད། དེར་བརྟེན་ང་རང་སྲུང་སྐྱོབ་བྱེད་མཁན་ཞིག་ཡིན་མི་དགོས་” ཞེས་བརྗོད་པ་ལྟ་བུ་རེད། གང་ཡིན་ཞེ་ན། གོ་རྟོགས་དེ་ནི་རྒྱུ་མཚན་རིག་པའི་སྒྲུབ་ངག་ལ་གཞི་བྱས་ཡོད་པས། ང་ཚོས་ཕལ་ཆེར་དེ་ལ་རྣམ་དཔྱོད་ཀྱི་གོ་རྟོགས་ཞེས་འབོད་ཆོག །འོན་ཀྱང་དེ་ནི་དོན་དག་བརླག་གི་ཡོད། དོན་དག་ནི་གོ་རྟོགས་འདི་ལ་གཞི་བྱས་ཏེ། ང་ཚོས་མི་དེ་ལ་སྲུང་སྐྱོབ་བྱེད་མི་དགོས་པ་ནི་བདེན་པ་རེད་ཅེས་ཡིད་ཆེས་བྱེད་ཀྱི་ཡོད། ཡིད་ཆེས་དེ་ལ་གཞི་བྱས་ནས་འབྲེལ་ལམ་དེ་ཞིག་འགོ་བཙུགས་སྲིད་པ་དང་། ང་ཚོ་ལྷོད་ཡངས་མང་བ་ཚོར་གྱི་ཡོད། གལ་ཏེ་འབྲེལ་མཚམས་མ་བཅད་པ་དང་ལྷོད་ཡངས་ངང་ནས་མ་བསྡད་ན། ནོར་འཁྲུལ་ནི་ནམ་རྒྱུན་ང་ཚོའི་གོ་རྟོགས་དང་ཡིད་ཆེས་སྒང་ལ་ཡོད། གང་ལྟར་ཡང་། དེར་ང་ཚོར་ཤུགས་རྐྱེན་བྱེད་པའི་ཕྱིའི་རྐྱེན་གཞན་ཡོད་ཆོག་པ་ནི་དཔེར་ན། དུས་སྐབས་དེའི་ཚེ་ང་ཚོའི་མི་ཚེའི་ནང་འབྱུང་བཞིན་པའི་གནད་དོན་ལས་སེམས་འཚབ་ལྟ་བུ་རེད། ཡིན་ནའང་ཁྱེད་རྣམས་ཀྱིས་ངའི་གནད་དོན་དེ་ཤེས་ཡོད་ཀྱི་རེད་བསམ་གྱི་འདུག
ང་ཚོས་ངོས་འཛིན་བྱེད་དགོས་པའི་གནད་དོན་དེ་ནི། གནད་དོན་ཞིག་རྟོགས་པ་ཞེས་པའི་དོན་གང་རེད་དམ་ཞེས་པ་དེ་རེད། གལ་ཏེ་ང་ཚོས་གནད་དོན་ཞིག་རྟོགས་པ་ཞེས་པའི་དོན་དེ་ངོས་འཛིན་བྱེད་ཐུབ་ན། བདེན་དོན་དེ་བདེན་པར་ཚོར་བ་དང་བདེན་དོན་དེ་ལ་ཡིད་ཆེས་པའི་སེམས་ཚོར་ཞིག་མྱོང་བར་གཞི་བྱས་པའི་དབར་གྱི་འབྲེལ་བ་དེ་བཟོ་རྒྱུ་རྦད་དེ་ལས་སླ་བ་ཡོད། ད་ང་ཚོས་དཔེ་མཚོན་ཞིག་ལ་བསམ་བློ་གཏོང་ཐབས་བྱ་རྒྱུ་ཡིན། དཔེ་མཚོན་གཅིག་ནི་གོང་ཞུས་ཀྱི་ཚུ་ཚོད་དྲིལ་བརྡ་གཏོང་བ་དེ་རེད། ང་ཚོས་རྣམ་དཔྱོད་ཀྱི་སྒོ་ནས་རྗེས་དཔག་ལ་བརྟེན་ནས་ཡར་ལང་རྒྱུའི་དུས་ཚོད་ཡིན་པ་ཤེས་ཀྱི་ཡོད།
ད་ང་ཚོས་ཡར་ལང་རྒྱུའི་དུས་ཚོད་ཡིན་པར་རྟོགས་པ་དེ་ཚོར་བ་གང་འདྲ་ཞིག་ཡོད་པའི་སྒང་ལ་སེམས་གཏད་ཐབས་བྱ་དགོས། སྐབས་འདིར་ཁྱེད་ཀྱི་ཁྱད་ཆོས་གང་ངོས་འཛིན་བྱེད་ཀྱི་འདུག་གམ།
གང་ལྟར་ཡང་། གལ་ཏེ་ཚུ་ཚོད་དྲིལ་བརྡ་བཏང་ན། ང་རང་ཡར་ལང་དགོས་པ་དེ་ངས་ཤེས་ཡོད་པ་དང་། གལ་ཏེ་ང་རང་ཞོགས་སྔ་པོ་ནས་ལངས་ན། ལས་ཀ་འགྲོ་རྒྱུ་དེ་ལས་སླ་བ་ཡོད་པ་དང་། དེ་མིན་ང་རང་ལས་ཀར་རྗེས་ལུས་ཆགས་ཀྱི་ཡོད་པ་རྟོགས་ཡོད།
དེ་འགྲིག་པ་རེད། ཡིན་ནའང་ད་ལྟ་གཏིང་ཟབ་ཏུ་འགྲོ་དགོས། དེ་ནི་འགན་འཁྲི་ཡོད་པའི་ཚོར་བ་འདྲ་པོ་ཙམ་ཞིག་མིན། དེ་ནི་རིམ་པ་གཉིས་པ་དེ་རེད། དེ་ལས་གཏིང་ཟབ་པའི་རིམ་པ་ལ་མཚོན་ན། ང་ཚོས་ཚུ་ཚོད་དྲིལ་བརྡ་དེ་གཏོང་བ་ཐོས་པའི་སྐབས། གང་རྟོགས་ཡོད་པར་ཡིད་ཆེས་པ་དང་འབྲེལ་བའི་སེམས་ཚོར་གྱི་དཀའ་ངལ་གཙོ་བོ་གཉིས་ལ་གདོང་ལེན་བྱེད་དགོས་ཀྱི་ཡོད། དང་པོ་ནི་ང་ཚོས་གང་ཐོས་པ་དང་གང་རྟོགས་པ་ལ་ཁས་ལེན་བྱེད་འདུན་མེད་པ་དེ་རེད། དེ་ནི་ང་ཚོ་དངོས་གནས་ཡར་ལང་དགོས་པ་རེད། དེ་ནི་དཀའ་ངལ་ཆེ་ཁག་དང་པོ་དེ་རེད། གཉིས་པ་ནི་བདེན་པ་ཁས་ལེན་བྱ་རྒྱུར་ཐག་གཅོད་བྱེད་པ་དང་དངོས་སུ་ཉལ་ཁྲི་ནས་ཡར་ལང་པ་དེ་རེད། ང་ཚོས་དེ་ག་རེ་བྱས་ནས་ཐག་བཅད་པའི་རིམ་པ་གཉིས་པ་ཡོད་ཆོག །དེ་ནི་འགན་འཁྲིའི་ཚོར་བ་དང་ནག་ཉེས་སོགས་ཀྱི་རྒྱུ་མཚན་ག་རེ་ཡིན་ནའང་ཡིན་ཆོག །ང་ཚོས་རྒྱུ་མཚན་སྣ་མང་གི་ཆེད་ཐག་གཅོད་བྱེད་ཆོག་པ་དང་། དེ་ལ་བརྟེན་ནས་ཁྱེད་ཀྱིས་བརྗོད་པའི་གནད་དོན་རྣམས་ཡོང་གི་ཡོད།
དེ་ནི་ངས་བསམ་པའི་འགན་འཁྲིའི་ཚོར་བ་ཙམ་ཞིག་མ་རེད། འོན་ཀྱང་ཉམས་མྱོང་ལ་གཞི་བྱས་ནས་གལ་ཏེ་ང་རང་ཞོགས་པ་སྔ་པོ་ནས་ལངས་ན། ང་རང་ལ་དུས་ཚོད་ཏོག་ཙམ་མང་བ་ཡོད་པ་དང་། དེ་ལ་དཔག་པའི་ཅུང་ལྷོད་ཡངས་བྱེད་པ་དང་རང་གི་ཉིན་མོ་དེ་སྟབས་བདེ་མོར་འགོ་འཛུགས་བྱེད་ཆོག་པ་ངས་ཤེས་ཀྱི་ཡོད། བྱས་ཙང་། ཉལ་ཁྲིའི་སྒང་ནས་ཡར་ལང་པའི་སྐབས་སུ་ང་རང་ལ་ཡོད་པའི་ཚོར་བ་དེ་བཟང་བ་ཡོད།
འདི་ནི་ཧ་ཅང་གལ་ཆེན་པོ་རེད། གང་ཡིན་ཟེར་ན། འདིར་ག་རེ་འབྱུང་བཞིན་ཡོད་ཅེ་ན། གོ་རྟོགས་ཤིག་ལ་གཞི་བྱས་ཏེ། ཚུ་ཚོད་དྲིལ་བརྡ་དེས་སྐད་རྒྱག་དུས་ང་ཚོ་ཡར་ལང་དགོས་པའི་རྒྱུ་མཚན་རིག་པ་ལ་ཁས་ལེན་བྱེད་ཀྱི་ཡོད་པ་དང་། ང་ཚོས་ཡར་ལང་རྒྱུའི་ཐག་གཅོད་བྱེད་ཀྱི་ཡོད། གལ་ཏེ་ང་ཚོ་ཡར་ལངས་ན། ཁང་པ་ནས་ཕྱིར་ཐོན་པའི་སྐབས་སྨྱོ་འཚུབ་འཚུབ་མི་ཆགས་པར་ཏོག་ཙམ་ཞི་ལྷོད་ཆེ་བ་ཡོང་རྒྱུ་ཡིན་པ་ཤེས་ཀྱི་ཡོད། དེ་གང་ཡིན་ཞེ་ན། ཚང་མ་གྲ་སྒྲིག་བྱས་ནས་ཕྱི་ལོགས་སུ་འགྲོ་ཆེད་ང་ཚོར་སྐར་མ་གཉིས་ཡོད། བྱས་ཙང་། ཞོགས་པ་སྔ་ཙམ་ལངས་ན། དེ་ལ་ཁེ་ཕན་འགའ་ཞིག་ཡོད་པ་དང་ང་ཚོས་ཁེ་ཕན་དེ་དག་ཤེས་ཀྱི་ཡོད། དེ་ལ་བརྟེན་ནས་ང་ཚོ་ཡར་ལང་རྒྱུ་དེ་བདེ་པོ་ཚོར་གྱི་ཡོད། གང་ལྟར་ཡང་། དངོས་ཡོད་གནས་ཚུལ་ལ་དེའི་ཐད་ལ་ང་ཚོས་མྱོང་བའི་སེམས་ཚོར་དེ་སྡང་འཛིན་ནམ་ཡང་ན་བག་ཕེབས་གང་ཡིན་རུང་ང་ཚོ་ངེས་པར་དུ་ཡར་ལང་དགོས་ཀྱི་ཡོད། ང་ཚོས་ཡར་ལང་བའི་གྱོང་ངམ་ཉེས་དམིགས་རྣམས་ལ་བསམ་བློ་གཏོང་བའི་སྐབས། སྡང་འཛིན་སྐྱེ་གི་ཡོད། དེ་ནས་ང་ཚོ་ཉལ་ཁྲི་དྲོ་པོ་དང་བདེ་པོ་དེའི་སྒང་ལ་ཉལ་མི་ཐུབ། ང་ཚོས་ཡར་ལང་རྒྱུའི་ཁེ་ཕན་རྣམས་ལ་བསམ་གཏོང་བའི་སྐབས། ང་ཚོ་བདེ་པོ་དང་བག་ཕེབས་པོ་ཚོར་གྱི་ཡོད།
ང་ཚོས་ནང་པའི་ཆོས་ཀྱི་སྒྲོམ་གཞི་ལ་བལྟ་བའི་སྐབས། གནད་དོན་རེ་རེའི་ཁེ་ཕན་རྣམས་རྟག་ཏུ་ཤོད་ཀྱི་རེད། འབྲེལ་མཚམས་དེ་མར་གཅོད་པའི་ཁེ་ཕན་ཡོད། སེམས་ཅན་ཐམས་ཅད་རང་གི་ཨ་མ་ལྟར་ལྟ་བར་ཁེ་ཕན་ཡོད། མིའི་ལུས་རྟེན་རིན་པོ་ཆེ་ཡོད་པར་དྲན་པ་དང་མི་རྟག་པ་དྲན་པ་སོགས་ལ་ཁེ་ཕན་ཡོད། ང་ཚོས་གནད་དོན་ཞིག་གི་བདེན་པར་ཡིད་ཆེས་དང་ཁས་ལེན་བྱེད་པའི་ཁེ་ཕན་དེ་རྟོགས་དགོས། དེ་ཡང་སླར་ཡང་ཐོག་མར་གོ་རྟོགས་ཀྱི་སྒང་ལ་སླེབ་ཀྱི་ཡོད། ང་ཚོས་གནད་དོན་ཞིག་རྟོགས་ཟིན་པའི་ཚེ། ད་དུང་ཡང་ང་ཚོས་དེ་ཁས་ལེན་བྱེད་དགོས་མིན་ཐད་འབད་བརྩོན་བྱེད་དགོས། ང་ཚོས་མྱོང་བའི་སེམས་ཚོར་དེ་ང་ཚོའི་གོ་རྟོགས་ལ་ཁས་ལེན་བྱེད་མིན་དང་། ང་ཚོས་དེ་ཁས་ལེན་ཇི་ལྟར་བྱེད་པ་ལ་བརྟེན་ནས་འགྱུར་བ་གཏོང་གི་རེད།
ང་ཚོས་གང་ཞིག་རྟོགས་པ་དེ་ཁས་ལེན་བྱེད་པ།
ཁས་ལེན་ནི་དོན་ངོ་མར་ཧ་ཅང་དཀའ་ལས་ཆེ་བའི་གནད་དོན་ཞིག་རེད། ཚུ་ཚོད་དྲིལ་བརྡའི་དཔེ་མཚོན་ལ་བརྟེན་ནས་ང་ཚོ་ཉིན་མ་རེ་རེ་བཞིན་ཞོགས་པ་སྔ་པོ་ལང་དགོས་པ་དེ་ཁས་ལེན་བྱེད་པར་དཀའ་ངལ་ཡོད་སྲིད། ང་ཚོས་དཀའ་ངལ་འདི་མི་ཚེའི་ནང་གི་དཔེ་མཚོན་གཞན་དག་ལས་ཀྱང་ཤེས་ཐུབ་པ་ནི་དཔེར་ན། ཅོཀ་ལེཊ་དུམ་བུ་ཞིག་བཟའ་འདོད་སྐྱེ་བ་ལྟ་བུ་རེད། ང་ཚོས་ནང་དུ་འཚོལ་ཞིབ་བྱས་ནའང་ཅོཀ་ལེཊ་རག་མེད། བྱས་ཙང་། རྒྱུ་མཚན་དང་ལྡན་པའི་མཇུག་སྡོམ་ནི་ནང་དུ་ཅོཀ་ལེཊ་མེད་པ་རེད། ད་ནང་ལ་ཅོཀ་ལེཊ་མེད་པ་དེ་ཁས་ལེན་བྱ་རྒྱུ་གང་ལ་གང་འཚམ་གྱི་དཀའ་ལས་ཁག་པོ་ཡོད་སྲིད།
དཔེར་ན། གལ་ཏེ་ང་ཚོ་སྒོ་ལྕགས་རྒྱག་པའི་ཁང་པའི་ཕྱི་ལ་ཡོད་པ་དང་། ང་ཚོས་སོ་སོའི་སྦ་ཁུག་དང་ཁུག་མ་ཚང་མའི་ནང་ལྡེ་མིག་བཙལ་ན། དེ་དག་གང་རུང་ཞིག་གི་ནང་ཡོད་དགོས། འོན་ཀྱང་གལ་ཏེ་དེ་དག་གང་གི་ནང་དུའང་མེད་ན། དེ་ནི་ང་ཚོས་ལྡེ་མིག་བརླགས་པའམ་ཡང་ན་ང་ཚོས་ལྡེ་མིག་འཁྱེར་རྒྱུ་དྲན་པ་བརྗེད་པའི་རྒྱུ་མཚན་དང་ལྡན་པའི་མཇུག་སྡོམ་རྒྱག་པའི་རྟགས་ཚད་མ་ཞིག་རེད། ང་ཚོ་ནང་དུ་འགྲོ་མི་ཐུབ། དེ་ནི་ཁས་ལེན་བྱ་རྒྱུ་ཧ་ཅང་ཁག་པོ་རེད། མ་རེད་དམ། ང་ཚོས་སྨྱོ་འཚུབ་འཚུབ་ངང་ནས་ལྡེ་མིག་ཡང་ནས་ཡང་དུ་འཚོལ་གྱི་རེད། དེ་དག་ནི་གང་འཚམ་གྱི་དཔེ་མཚོན་ལས་སླ་པོ་རྣམས་རེད། འོན་ཀྱང་ང་ཚོས་ང་ཞེས་བྱ་བ་རྡོག་རྡོག་ཚུགས་ཐུབ་ཏུ་གྲུབ་པ་ཞིག་མེད་པ་ཁས་ལེན་དགོས་ཤིང་། དེའི་རྒྱུ་མཚན་ནི་ང་ཚོས་གང་སར་འཚོལ་ཞིབ་བྱས་པ་དང་ང་ཞེས་བྱ་བ་ཞིག་རྙེད་ཐུབ་ཀྱི་མེད་པའི་སྐབས། དེ་ནི་ཧ་ཅང་ལས་སླ་པོ་ཞིག་མ་རེད།
གནད་དོན་གང་ཞིག་རྟོགས་པ་ནས་བཟུང་སྟེ་དངོས་སུ་སེམས་ཚོར་གྱི་སྒོ་ནས་མྱོང་བའི་དབར་ཀྱི་གནད་དོན་ཡོངས་སུ་རྫོགས་པ་དེ་ཧ་ཅང་དཀའ་ལས་ཁག་པོ་རེད། གང་ཡིན་ཞེ་ན། དེ་ནི་ང་ཚོར་རྒྱུད་རིམ་དེ་ཡིད་ལ་འཆར་ཚུལ་དབང་གིས་རེད། ང་ཚོས་དེ་ལ་རྣམ་དཔྱོད་འདྲ་པོ་ཞིག་ནས་སེམས་ཚོར་འདྲ་པོ་ཞིག་ལ་འགྲོ་གི་ཡོད་པ་ནང་བཞིན་དང་། དེ་གཉིས་པོ་མཐའ་གཅིག་ཏུ་ཕན་ཚུན་འབྲེལ་མེད་ཅིག་ཏུ་ལྟ་གི་ཡོད། འོན་ཀྱང་ཐ་ན་གོ་རྟོགས་ཤིག་ནས་འགྲོ་བ་ལྟར་རྒྱུད་རིམ་ཡིད་ལ་འཆར་བ་ནི་དེ་ལ་ལྟ་ཚུལ་བཟང་བ་ཞིག་རེད་བསམ་གྱི་འདུག །ང་ཚོས་གང་རྟོགས་ཟིན་པ་དེ་ཁས་ལེན་བྱེད་པའི་གནད་དོན་དེའི་རྐྱེན་གྱིས་ཚོར་བ་ལ་ནི་ཧ་ཅང་ལས་སླ་པོ་ཞིག་མེད།
ང་ཚོའི་འབྲེལ་མཚམས་དེ་གཅོད་པར་སྙིང་སྟོབས་སྐྱེད་པ།
དེར་བརྟེན་ད་དྲི་བ་དེ་གང་རེད་ཅེ་ན། ང་ཚོས་ཁས་ལེན་དེ་ཇི་ལྟར་བྱེད་དམ་ཟེར་བ་དེ་རེད། ད་ང་ཚོ་དཔེ་མཚོན་ལས་སླ་བ་དེའི་སྒང་ལ་འགྲོ་རྒྱུ་ཡིན། ང་ཚོས་འབྲེལ་མཚམས་གཅོད་པ་དེ་ཇི་ལྟར་ཁས་ལེན་བྱེད་དམ། དེ་ཤེས་མཁན་སུ་ཡོད་དམ།
ང་ཚོས་དེ་ཕན་ཐོགས་ཅན་ཡིན་པ་རྟོགས་པའི་ཚེ། དེ་ཁས་ལེན་བྱ་རྒྱུ་ལས་སླ་བ་ཡོད། ང་ཚོས་དེ་ཕན་ཐོགས་ཅན་ཡིན་སྲིད་པ་དེ་ཇི་ཙམ་གྱིས་མང་བ་རྟོགས་པ་དེའི་ཚོད་ཀྱིས་ཁས་ལེན་བྱ་རྒྱུ་ལས་སླ་བ་ཡོད།
ཡག་པོ་རེད། ང་ཚོས་འབྲེལ་མཚམས་གཅོད་རྒྱུ་དེ་ཁས་ལེན་བྱེད་པ་དང་། འབྲེལ་མཚམས་གཅོད་པའི་ཁེ་ཕན་དེ་བདེན་པར་རྟོགས་པ་དང་ཁས་ལེན་བྱེད་པའི་སྐབས། ང་ཚོས་དངོས་སུ་ཐབས་ཤེས་བྱེད་ཀྱི་ཡོད། གཞན་སུ་ཡོད་དམ།
གནད་དོན་ཞིག་ཁས་ལེན་བྱེད་པར། ཁྱེད་ཀྱིས་དེ་ཉམས་སུ་མྱོང་དགོས། བྱས་ཙང་། ཁྱེད་ཀྱིས་ཐོག་མར་དེ་འབད་བརྩོན་བྱེད་དགོས། གཅིག་བྱས་ན་ཁྱེད་རང་ཆུའི་ནང་མཆོངས་ནས་ཐིམ་སྲིད་ནའང་། ཆུའི་ནང་ཐིམ་པའི་ཉམས་མྱོང་དེ་ཡོང་བར། ཐོག་མར་ཐབས་ཤེས་བྱ་རྒྱུའི་བློ་ཁོག་དེ་ཁྱེད་ལ་དགོས་ཀྱི་ཡོད།
དེ་བདེན་པ་རེད། འབྲེལ་མཚམས་དངོས་གནས་གཅོད་པར། ང་ཚོར་བློ་ཁོག་ཧ་ཅང་ཆེན་པོ་ཞིག་དགོས། འོན་ཀྱང་ཐ་ན་འབྲེལ་མཚམས་གཅོད་ཐུབ་པ་དེ་ཤེས་པ་ལའང་། ཐོག་མར་འགོ་འཛུགས་བྱེད་པར་གོ་རྟོགས་ཤིག་དགོས་ཀྱི་ཡོད། གོ་རྟོགས་དེ་ནི་ང་ཚོས་འབྲེལ་མཚམས་མི་གཅོད་པའི་སྐབས། ང་ཚོའི་ཕན་ཚུན་འབྲེལ་བའི་ནང་ཧ་ཅང་གནོད་འཚེ་བྱུང་བའི་ཉམས་མྱོང་ལས་ཡོང་གི་ཡོད། ཉམས་མྱོང་དེ་ལ་གཞི་བཞག་པ་དང་མི་ཞིག་གིས་ང་ཚོར་ཤོད་པ། འབྲེལ་མཚམས་གཅོད་པ་དེ་གང་འདྲ་ཞིག་ཡོད་པ་ཁོང་ཚོ་ལ་མཐོང་བར་གཞི་བྱས་ཏེ། ང་ཚོ་རང་ངོས་ནས་ཐབས་ཤེས་བྱ་རྒྱུའི་བློ་ཁོག་དེ་སླེབས་ཀྱི་ཡོད།
བྱས་ཙང་། ད་ང་ཚོས་པར་རིས་ཀྱི་ཆ་ཤས་སྟེང་ལ་ཚོན་རྩི་ཆུང་ངུ་ཞིག་གཏོང་ཆོག །དེ་ནི་འདིར་བླ་མ་རེད། གང་ཡིན་ཞེ་ན། ང་ཚོས་འབྲེལ་མཚམས་གཅོད་མཁན་གྱི་མི་ཞིག་ལ་མིག་དཔེ་བལྟས་པ་ལས་ང་ཚོར་སེམས་སྐུལ་འཐོབ་ཀྱི་ཡོད། དེ་ནི་དགེ་བའི་བཤེས་གཉེན་ཡང་དག་པ་ཞིག་ཡིན་ངེས་རེད། དགེ་བའི་བཤེས་གཉེན་ཡང་དག་པ་མིན་པའང་མང་པོ་ཡོད་ཅེས་ངས་ནན་བརྗོད་བྱེད་ཀྱི་ཡོད། ཡང་དག་པའི་དགེ་བའི་བཤེས་གཉེན་ལ་བརྟེན་ནས་ང་ཚོས་འབྲེལ་མཚམས་གཅོད་པ་ཟེར་བ་དེ་གང་འདྲ་ཞིག་ཡོད་པ་མིག་མཐོང་ལག་ཟིན་གྱི་དཔེ་མཚོན་ཞིག་མཐོང་ངེས་རེད། དེ་ལ་བརྟེན་ནས་ང་ཚོའི་ངོས་ནས་ཐབས་ཤེས་དང་འབད་བརྩོན་བྱ་རྒྱུའི་སེམས་སྐུལ་དང་བློ་ཁོག་སྦྱིན་གྱི་ཡོད།
ང་ཚོའི་འབྲེལ་མཚམས་གཅོད་རྒྱུ་སྦྱོང་བ།
ཕྲུ་གུ་ཞིག་ཡིན་པའི་ཆ་ནས་ཁྱེད་ལ་འབྲེལ་མཚམས་དེ་དག་མེད། འོན་ཀྱང་ཉམས་མྱོང་ངན་པ་དང་ཁྱེད་རང་ལ་ལྟ་ཚུལ་ངན་པ་བཟུང་ཡོད་པའི་རྒྱུ་མཚན་གྱིས་ཁྱེད་ཀྱིས་འབྲེལ་མཚམས་འདི་དག་བསྐྲུན་པ་རེད། དེར་བརྟེན་ད་ལྟ་ཁྱེད་ཀྱིས་འབྲེལ་མཚམས་དེ་དག་མེད་པ་བཟོ་རྩིས་ཡོད་ན། ཞེད་སྣང་འདི་ད་དུང་དེར་ཡོད། འོན་ཀྱང་ད་ལྟ་ང་རང་ནང་ཆོས་དང་འབྲེལ་བ་ཆགས་ཡོད་པས། ངས་འབྲེལ་མཚམས་དེ་དག་མེད་པ་བཟོ་ཐབས་བྱེད་ཀྱི་ཡིན། ཡིན་ནའང་མི་ཕ་རོལ་པོ་དེས་ངའི་གུ་ཡངས་དང་ཁ་བསང་ལ་གནོད་སྐྱོན་གཏོང་སྲིད་པའི་ཞེད་སྣང་འདི་ད་དུང་ཡང་ཡོད།
དེ་ནི་ངས་ཤོད་འདོད་ཡོད་པའི་གནད་དོན་ཏག་ཏག་དེ་རེད། ཕྱོགས་རིས་མེད་པ་བཟོ་རྒྱུ་དེ་ཕན་ཐོགས་ཅན་ཡིན་པ་ང་ཚོས་ཇི་ལྟར་ཤེས་སམ། ང་ཚོས་དེ་ཚོར་བའམ་རང་རྒྱུད་ལ་སྐྱེད་པ་ཇི་ལྟར་སྦྱོང་ཐུབ་བམ། དེ་ནི་དོན་ངོ་མར་ང་ཚོས་འབྲེལ་མཚམས་གཅོད་པ་དེ་ཉམས་སུ་མྱོང་བའི་སྐབས། ང་ཚོར་ལ་ཕན་ཡོན་གྱི་ཉམས་མྱོང་ཐད་ཀར་ཞིག་ཡོད་པ་ལས་འབྱུང་གི་ཡོད། དེ་ནི་ང་ཚོས་ཇི་ལྟར་ཤེས་པའི་ཚུལ་དེ་རེད། འོན་ཀྱང་ཕན་ཡོན་དེ་རྟག་ཏུ་ལམ་སེང་ཡོང་གི་མེད། བྱས་ཙང་། སྦྱོང་སྟངས་དང་པོ་དེ་ཧ་ཅང་ལས་སླ་པོ་ཞིག་མེད།
ང་ཚོས་སྦྱོང་ཆོག་པའི་ཐབས་ལམ་གཉིས་པ་ནི། སྐབས་རེར་ང་ཚོས་འབྲེལ་མཚམས་བཅད་པ་དང་ང་ཚོར་གནོད་ཀྱི་ཡོད། དེ་ནི་སྔོན་མའི་ཉམས་མྱོང་ལས་བྱུང་བ་ཞིག་ཀྱང་རེད། སྐབས་རེར་ང་ཚོར་གནོད་འཚེ་ཡོང་གི་ཡོད། ང་ཚོས་དེ་ལས་ཁེ་བཟང་ལེན་གྱི་ཡོད། ང་ཚོས་ནོར་འཁྲུལ་གང་བྱུང་འདུག་ཤེས་ཐབས་བྱེད་དགོས། སྐབས་མང་པོ་ཞིག་ལ་གལ་ཏེ་ང་ཚོས་ནོར་འཁྲུལ་གང་བྱུང་བ་དེ་ཤེས་རྟོགས་ཐུབ་ན། དེ་བཅོས་ཆོག །གནས་སྟངས་བྱེ་བྲག་ཅིག་གི་ནང་འབྲེལ་ལམ་བཅད་པའི་དཀའ་ངལ་རེད་དམ། ཡང་ན་ང་ཚོས་གནས་སྟངས་ལ་གདོང་ལེན་བྱེད་སྟངས་དེ་སོ་སོ་རང་ཉིད་ཀྱི་འཆར་གཞི་ཇི་ལྟར་འགོད་ཚུལ་དང་བསྟུན་ནས་རན་འཚམ་མེད་པ་རེད་དམ།
དཔེ་མཚོན་ཞིག་ཞུས་ན། ང་ཚོ་མི་ཞིག་དང་མཉམ་དུ་ཡོད་པ་དང་མི་དེ་ང་ཚོར་ཁོང་ཁྲོ་ལངས་པ་རེད། ང་ཚོས་གནས་སྟངས་དེར་ཐབས་ཚུལ་གཉིས་ཀྱི་སྒོ་ནས་འཇུག་ཆོག་པ་ཞིག་རེད། དེ་ཡང་འབྲེལ་མཚམས་བཅད་པའམ་ཡང་ན་འབྲེལ་མཚམས་ཡོད་པའི་སྒོ་ནས་འཇུག་ཆོག །ང་ཚོས་ “ངས་འབྲེལ་ཐག་བཅད་ཡིན། ང་རང་བཟེ་རེ་ཅན་ཡིན་པ་དང་། ཁོང་ཚོས་འདི་ནི་ང་ལ་ཁོང་ཁྲོའི་གནད་དོན་ཞིག་ཡིན་པ་དང་ང་ལ་གནོད་སོང་” ཞེས་བསམ་ཆོག །ང་ཚོས་ད་དུང་ཡང་ “རེད། གལ་ཏེ་ངས་འབྲེལ་མཚམས་ཡོད་ན། ང་རང་ལ་གནོད་འཚེ་བྱུང་མེད་” ཅེས་བསམ་སྲིད་པ་རེད།
ང་ཚོ་དེའི་ཐད་ལ་ཧ་ཅང་གསལ་པོ་དགོས། གང་ཡིན་ཞེ་ན། དེ་གོ་རིམ་ངེས་ཅན་དུ་སྒྲིག་ཚུལ་དེ་ནི་གང་འཚམ་གྱི་ཁྱད་མཚར་པོ་ཡོད། གལ་ཏེ་འབྲེལ་ལམ་དེ་ཡོད་ན། ང་ཚོར་ཇི་ལྟར་གནོད་འཚེ་བྱུང་མེད་དམ། དེ་གང་འདྲ་ཞིག་ཆགས་ངེས་རེད་དམ།
དོན་ངོ་མར་འབྲེལ་ལམ་ཡོད་ནའང་འདྲ་བཅད་ནའང་འདྲ་སྟེ། ང་ཚོར་གནོད་འཚེ་བྱུང་ཡོད་ངེས་རེད། ཚང་མ་ང་ཚོའི་སོ་སོ་རང་ཉིད་ཡིད་ཀྱི་འཆར་གཞི་འགོད་ཚུལ་ལ་རག་ལུས་ཡོད། གལ་ཏེ་མི་ཞིག་གིས་ང་ཚོའི་སྒང་ལ་འདམ་བག་འཕངས་པ་དང་། དེ་ལ་ང་ཚོས་ངོས་ལེན་བྱས་ཏེ་རང་གི་གདོང་ལ་དེ་ཕོག་ན། དེ་ནི་ང་ཚོས་སོ་སོ་རང་ཉིད་རྡོག་རྡོག་ཚུགས་ཐུབ་ཏུ་གྲུབ་པར་ལྟ་བ་ལྟ་བུ་རེད། འོན་ཀྱང་གལ་ཏེ་ང་ཚོ་ཧ་ཅང་སྟབས་བསྟུན་བདེ་པོ་ཡིན་པ་དང་། མི་ཞིག་གིས་ང་ཚོའི་སྒང་ལ་འདམ་བག་འཕངས་ན། ང་ཚོས་ཟུར་དུ་ཏོག་ཙམ་འགུལ་ནས་རང་ཉིད་ཀྱི་གདོང་པར་མི་ཕོག་པ་བྱེད་ཀྱི་རེད། ཁོང་ཁྲོའི་ཚིག་དེ་ལམ་སེང་ང་ཚོར་ཕོག་གི་རེད། མི་དེ་སེམས་ཁམས་ཀྱི་ཉམས་འགྱུར་སྡུག་ཅག་གི་ནང་ཡོད་པ་དང་། ང་ཚོས་དེ་ལ་སྒེར་གྱི་འཁོན་འཛིན་བྱེད་ཀྱི་མེད།
སྟབས་བསྟུན་བདེ་པོ་དང་ཁོང་ཁྲོའི་ཚིག་རྣམས་སྒེར་དོན་དུ་མི་འཛིན་པ་དེ་ནི་གནད་འགག་གཙོ་བོ་དེ་རེད། ཁོང་ཚོས་ང་ཚོའི་གདོང་པའི་སྒང་ལ་གཞུ་འཇུག་གི་མ་རེད། ཡིན་ནའང་གལ་ཏེ་ང་ཚོར་རང་གིས་རང་ལ་རྡོག་རྡོག་ཚུགས་ཐུབ་ཏུ་གྲུབ་པའི་ལྟ་ཚུལ་ཞིག་ཡོད་པ་དང་། ང་ཚོ་མཁྲེགས་པོ་དང་ཚང་མ་ཧ་ཅང་སྒེར་དོན་དུ་འཛིན་པ་ཡིན་ན། འབྲེལ་ལམ་དེ་ཆད་པའི་སྐབས། ང་ཚོར་ཧ་ཅང་གཉོད་ཆུང་ཆགས་པ་དང་ཚང་མས་ང་ཚོའི་གདོང་པའི་སྒང་ལ་ཐལ་ལྕག་གཞུ་རྡེག་བྱེད་པ་ནང་བཞིན་ཕོག་གི་རེད།
འོན་ཀྱང་གལ་ཏེ་ང་ཚོར་དེ་ལྟའི་རྡོག་རྡོག་ཚུགས་ཐུབ་ཏུ་གྲུབ་པའི་བདག་དེ་ཡོད་པ་དང་དེས་ཚང་མ་སྒེར་དོན་དུ་འཛིན་གྱི་ཡོད་ན། འབྲེལ་བ་ཡོད་པ་དེས་ང་ཚོར་རྩ་བ་ནས་སྲུང་སྤྱོབ་བྱེད་ཀྱི་མ་རེད། ང་ཚོས་ད་དུང་ཡང་ཚང་མ་སྒེར་དོན་དུ་འཛིན་ཀྱི་ཡོད། དེ་དང་ཡང་ན་ང་ཚོས་ཞེད་སྣང་དང་ཉེན་སྲུང་མེད་པའི་སྒོ་ནས་འབྲེལ་ལམ་དེའི་རྒྱབ་ཏུ་སྦས་ཀྱི་ཡོད། ང་ཚོ་དྲན་ཤེས་མེད་པའི་སྒོ་ནས་གནོད་འཚེ་ཕོག་པའམ་ཡང་ན་ང་ཚོས་གནོད་པའི་ཚོར་བ་ལས་རང་ཉིད་འགོག་གི་ཡོད། ཡིན་ནའང་སེམས་ནང་ང་ཚོ་གནོད་པ་ཚོར་གྱིན་ཡོད། དེ་ནི་ངོས་ལེན་མེད་པའི་གནས་བབས་ཤིག་ཡིན་ནའང་། དོན་ངོ་མར་ང་ཚོར་ཧ་ཅང་གནོད་ཡོད། དེ་ནི་རྩིག་པའི་རྒྱབ་ཏུ་བག་འཁུམ་ནས་ཡོད་པའི་རྡོག་རྡོག་ཚུགས་ཐུབ་ཏུ་གྲུབ་པའི་བདག་དེ་རེད། བྱས་ཙང་། གང་འབྱུང་བཞིན་པའི་ཐད་ལ་ཧ་ཅང་གསལ་པོ་དགོས་ཀྱི་ཡོད། གནོད་འཚེ་འབྱུང་བའི་རྒྱུ་གང་རེད་དམ། གནོད་འཚེ་འབྱུང་བའི་རྒྱུ་ནི་འབྲེལ་མཚམས་བཅད་པ་དེ་མ་རེད། ང་ཚོར་གནོད་འཚེ་བྱུང་བའི་རྒྱུ་རྣམས་ནི་རྡོག་རྡོག་ཚུགས་ཐུབ་ཏུ་གྲུབ་པའི་བདག་ལ་གོ་དོན་ལོག་པར་འཛིན་པ་དེ་རེད།
ཕལ་ཆེར་ངས་རྣམ་དཔྱོད་ཀྱི་སྒོ་ནས་དཀའ་ངལ་དང་ནང་ཆོས་ནས་གསུང་པའི་རྡོག་རྡོག་ཚུགས་ཐུབ་ཏུ་གྲུབ་པའི་བདག་གི་སྟོང་པ་ཉིད་དེ་རྟོགས་ཐུབ། འོན་ཀྱང་གལ་ཏེ་གནས་སྟངས་དེར་ཡོད་པ་དང་། གནོད་འཚེ་བྱུང་བའི་ཚོར་བ་དེར་ཡོད་ན། ངས་འདི་ཚོར་བར་ལག་བསྟར་བྱེད་མི་ཐུབ་ལ། ངས་གོ་རྟོགས་འདི་རང་ཉིད་ཀྱི་ཚོར་བའི་ནང་མཉམ་སྡེབ་བྱེད་མི་ཐུབ། དཔེར་ན། གལ་ཏེ་ང་ལ་གནོད་འཚེ་བྱུང་ན། ངས་ “འགྲི་གི་འདུག །དེ་ལ་བདག་འཛིན་མེད་” ཅེས་ཤེས་སྲིད། འོན་ཀྱང་ཚང་མ་གཅིག་པ་རེད། ངས་གནོད་འཚེ་ཚོར་གྱི་ཡོད། བྱས་ཙང་། གནོད་འཚེ་བྱུང་བའི་ཚོར་བ་འདི་ཡལ་གྱི་མེད། གང་ཡིན་ཟེར་ན། ངས་འདི་ལ་བདག་འཛིན་མེད་པའི་ཐོག་ནས་བསམ་གྱི་ཡོད།
འདི་བདེན་པ་རེད། ལམ་གྱི་རིམ་པ་ཡོད། གདུང་བ་དང་སྡུག་བསྔལ་ལ་སོགས་པ་དེ་དག་གློ་བུར་དུ་མེད་པ་ཆགས་ཀྱི་མེད། ཐ་ན་ང་ཚོར་རྟོག་མེད་ཀྱི་སྒོ་ནས་སྟོང་ཉིད་མངོན་སུམ་དུ་རྟོགས་པའི་བློ་ཡོད་ནའང་། དེ་ནི་སྡུག་བསྔལ་ཟད་པའི་དོན་མིན། རྟོག་མེད་ཀྱི་བློ་དེ་ང་ཚོར་ག་ལེར་ག་ལེར་ཁྱབ་དགོས་ཤིང་། དེ་ཉམས་མྱོང་ཧ་ཅང་མང་པོ་ལ་བརྟེན་ནས་དེས་སྡུག་བསྔལ་དངོས་སུ་མེད་པ་མ་བཟོ་གོང་དུས་ཡུན་རིང་པོའི་ནང་ཐིམ་དགོས། རྟོག་མེད་ཀྱི་སྒོ་ནས་སྟོང་ཉིད་རྟོགས་པའི་ཤེས་པ་དང་ལྡན་པའི་འཕགས་པ་ཞིག་ཆགས་པ་དང་སྡུག་བསྔལ་རྩད་ནས་སྤངས་པའི་དགྲ་བཅོམ་པའི་དབར་ལ་བར་སྟོང་རིང་པོ་ཞིག་ཡོད། དོན་དག་གཙོ་བོ་ནི། ང་ཚོས་ནམ་རྒྱུན་གང་ཟག་སྒེར་སོ་སོ་ཐར་པའི་གོ་འཕང་ཇི་ལྟར་འཐོབ་པའི་འཕེལ་རིམ་གྱི་རྗེས་སུ་འབྲང་བ་ལས་ལྷག་པ་ཞིག་རེ་བ་བྱ་རྒྱུ་མེད། དེ་ནི་གོ་རིམ་བཞིན་དུ་འགྲོ་དགོས་ཤིང་། དེ་ནི་རིམ་ཅན་གྱི་རྒྱུད་རིམ་ཞིག་རེད།
འདིར་ང་ཚོས་འཕགས་པའི་བདེན་པ་དང་པོ་དེ་དྲན་དགོས། མི་ཚེ་ནི་དཀའ་ལས་ཁག་པོ་ཡོད། དེ་ནི་འཕགས་པའི་བདེན་པ་དང་པོ་དེ་རེད། ཐ་ན་ང་ཚོས་སྟོང་པ་ཉིད་རྟོགས་ནའང་། ང་ཚོའི་དཀའ་ངལ་རྣམས་ལམ་སེང་འཛད་འགྲོ་གི་མ་རེད། མི་ཚེ་ནི་དཀའ་ལས་ཁག་པོ་ཡོད། སྡུག་བསྔལ་ལམ་སེང་མེད་པ་ཆགས་ཀྱི་མེད། དེ་ནི་ཧ་ཅང་རིང་བའི་རིམ་ཅན་གྱི་རྒྱུད་རིམ་ཞིག་རེད། ཐོག་མར་ང་ཚོར་གནོད་པ་ཚོར་ངེས་རེད། འོན་ཀྱང་ཁྱད་པར་ནི་ང་ཚོས་གང་ཚོར་བ་དེའི་སྟེང་ལ་འཛིན་ནས་སྡོད་ངེས་མ་རེད། གལ་ཏེ་ང་ཚོས་དེ་བྱེད་ཐུབ་ན། གནོད་འཚེ་དེ་སྔར་ལས་མྱུར་བར་བསྐྱོད་ནས་འགྲོ་ངེས་རེད། དེ་ནི་ང་ཚོས་མཐོང་ཐུབ་པའི་མི་འདྲ་བའི་ཁྱད་པར་དེ་རེད། ང་ཚོ་འབྲས་བུ་དེ་ཙམ་ཞིག་ལ་སྐྱིད་པོ་ཚོར་དགོས་པ་དང་མཐར་གོམས་འདྲིས་ཆེ་རུ་ཕྱིན་ནས་འབྲས་བུ་དེ་བཟང་དུ་འགྲོ་གི་རེད། ང་ཚོ་དེ་ཙམ་ཞིག་ལ་བརྟེན་ནས་སེམས་ཤུགས་ཆགས་མི་ཉན་པར། སེམས་ཤུགས་འཕར་དགོས་ངེས་རེད།
“མིན་”བརྗོད་པ།
འབྲེལ་མཚམས་གཅོད་པ་དང་འབྲེལ་བའི་གནད་དོན་གཞན་ཞིག་ངས་ཞུ་འདོད་བྱུང་། དེ་ནི་འབྲེལ་མཚམས་གཅོད་པའི་སྐབས། མི་མང་པོ་ལ་འཕྲད་པའི་ཉམས་མྱོང་ཞིག་རེད། ཁོང་ཚོས་རྟག་ཏུ་“ཡིན་”ཞེས་བརྗོད་དགོས་པ་དང་སུ་ལའང་“མིན་”ཞེས་བརྗོད་མི་ཐུབ་ཅེས་ཚོར་གྱི་ཡོད། དེ་ལས་ལྡོག་སྟེ། མི་གཞན་དེས་ཐད་ཀར་གནོད་འཚེ་བྱེད་པ་དང་། ལྷོད་གཡེང་དབང་གིས་ཁོང་ཚོས་སོ་སོའི་དགོས་མཁོ་ལ་གཅེས་སྐྱོང་བྱེད་ཀྱི་མེད། གང་ཡིན་ཞེ་ན། ཁོང་ཚོས་“མིན་”ཞེས་ནམ་ཡང་བརྗོད་ཀྱི་མེད། ཁོང་ཚོར་ཤུགས་ཀྱིས་གནོད་འཚེ་ཕོག་གི་ཡོད། ཁྱེད་ཀྱིས་དེ་ངོས་འཛིན་གྱི་ཡོད་དམ།
གནས་སྟངས་དེའི་ནང་། ང་ཚོས་མིན་ཞེས་བརྗོད་པ་དང་རང་གི་དགོས་མཁོ་རྣམས་ལ་གཅེས་སྐྱོང་བྱེད་པའི་སྐབས། དེ་ནི་འབྲེལ་ལམ་མཐུད་པ་དང་འདྲ་མཉམ་མིན་པ་དེ་ང་ཚོས་ངོས་འཛིན་ཐབས་བྱེད་དགོས། ང་ཚོས་འབྲེལ་ལམ་དེ་ཡང་བསྐྱར་བཟོ་ཆོག་ཀྱང་། འབྲེལ་ལམ་དེ་ཡང་བསྐྱར་བཟོ་བའི་དོན་ཡིན་མི་དགོས། ང་ཚོ་ད་དུང་ཡང་གུ་ཡངས་པོ་དང་གོ་ཤེས་ཅན་དུ་གནས་ཏེ། “དགོངས་དག་ཞུ་རྒྱུ་ཡིན། འོན་ཀྱང་ངས་དེ་བྱེད་ཐུབ་ཀྱི་མི་འདུག་” ཅེས་བརྗོད་པའམ། ཡང་ན་ “ང་རང་ད་ལྟ་ངལ་གསོ་རྒྱག་དགོས་ཀྱི་འདུག་” ཅེས་བརྗོད་ཀྱི་ཡོད། ང་ཚོ་ད་དུང་ཡང་གུ་ཡངས་པོ་རེད། འོན་ཀྱང་ང་ཚོར་རྡོག་རྡོག་ཚུགས་ཐུབ་ཏུ་གྲུབ་པའི་ང་ཞེས་བྱ་བའི་བསམ་བློ་འདི་ཡོད་པའི་སྐབས། “ང་རང་ཐབས་སྡུག་པ་ལ། ང་རང་ལས་ཁེ་བཟང་ལེན་གྱི་འདུག་” ཅེས་པ་དེ་མངོན་དུ་གྱུར་ནས་ང་ཚོ་ཧ་ཅང་བློ་ཕམ་ཡོང་གི་རེད། ཡང་ན་ང་ཚོས་ “གལ་ཏེ་ངས་མིན་ཞེས་བརྗོད་ཡོད་ན། མི་གཞན་དེས་ང་ལ་སྣང་མེད་ཀྱིས་སྐྱུར་གྱི་རེད། བྱས་ཙང་། ང་རང་ཁ་བཙུམས་ནས་བསྡད་ན་དགའ་” ཞེས་ཚོར་ཀྱི་རེད། དེ་ནས་ང་ཚོས་སྡང་འཛིན་དང་། ནག་ཉེས། དེ་བཞིན་སེམས་ནང་ནས་ཁོང་ཁྲོ་བཅས་ང་ཞེས་བྱ་བ་འདི་ལ་སྟོན་གྱི་རེད། སླར་ཡང་འདི་དག་ཐམས་ཅད་རྡོག་རྡོག་ཚུགས་ཐུབ་ཏུ་གྲུབ་པའི་བདག་ཡོད་པའི་བསམ་བློ་དེའི་ཉེ་འཁོར་དུ་བསྐོར་ནས་སྡོད་ཀྱི་རེད། དེ་ནི་ང་ཚོས་སྤོང་དགོས་པའི་གོ་དོན་ལོག་པ་དེ་རེད།
འབྲེལ་ལམ་ཡོད་པའི་མི་རྣམས་ལ་ཡ་ལན་སྤྲོད་པ།
ངས་ངའི་མི་ཚེའི་ནང་ག་དུས་ཡིན་ནའང་འབྱུང་གི་ཡོད་པའི་གནད་དོན་གཞན་ཞིག་མཐོང་གི་འདུག །“གལ་ཏེ་ངས་འབྲེལ་ལམ་བཅད་ན། མི་གཞན་དག་གི་འབྲེལ་ལམ་དེའང་མེད་དགོས་ངེས་རེད་” ཅེས་པའི་རེ་བ་དེ་འདྲ་ང་ལ་ཡོད། ཞེད་སྣང་བྱེད་དགོས་རྒྱུ་གང་ཡང་མེད། བྱས་ཙང་། ཁོང་ཚོས་འབྲེལ་མཚམས་དེ་གཅོད་དུ་མི་འཇུག་པའི་རྒྱུ་མཚན་གང་རེད་དམ། གལ་ཏེ་ཁོང་ཚོར་འབྲེལ་ལམ་དེ་ཡོད་ན། ང་རང་ཧ་ཅང་ཁོང་ཁྲོ་བཟའ་གི་ཡོད།
ཁྱེད་ཀྱིས་དེ་ལྟར་བརྗོད་དུས་སེམས་ནང་གནད་དོན་གཉིས་ཤར་གྱི་འདུག །དང་པོ་ནི་ཉེ་ཆར་མེ་འཁོར་ཞིག་གི་ནང་ངས་བུད་མེད་ཅིག་དང་ཁ་བརྡ་བྱས་པ་དེ་རེད། བུད་མེད་དེ་ལ་ངས་ནང་ཆོས་སློབ་ཁྲིད་བྱེད་ཀྱིན་ཡོད། རང་འདོད་དོན་གཉེར་ལས་ཇི་ལྟར་ཐར་བའི་སྐོར་ཆོས་ཁྲིད་བྱེད་ཀྱིན་ཡོད་ཅེས་བཤད་པ་ཡིན། དེ་ལ་བུད་མེད་དེས། “རང་འདོད་དོན་གཉེར་ཡོད་པ་དེ་ལ་ནོར་འཁྲུལ་གང་ཡོད་དམ། གལ་ཏེ་མི་ཚང་མ་རང་འདོན་དོན་གཉེར་ཡིན་པ་དང་། གལ་ཏེ་ང་རང་རང་འདོད་དོན་གཉེར་མིན་ན། ང་རང་གླེན་པ་རེད་” ཅེས་ཟེར། དེ་ནི་ཁྱེད་ཀྱིས་འདིར་གཅིག་པ་གཅིག་རྐྱང་ཤོད་ཀྱིན་ཡོད་དེ། “གལ་ཏེ་མི་གཞན་ཚང་མ་ཁོང་ཚོའི་འབྲེལ་ལམ་ཡག་པོ་ཡོད་པ་དང་། ངའི་འབྲེལ་ལམ་དེ་ཡག་པོ་མེད་ན། ང་རང་གླེན་པ་རེད་” ཅེས་ཟེར་བ་དེ་རེད། དེ་ལ་ངའི་ལན་འདེབས་བྱས་པ་ནི། “རེད། རྒྱུ་མཚན་དེ་ལ་བརྟེན་ནས་གལ་ཏེ་མི་གཞན་དག་ཚང་མ་གང་སར་ཕྱིན་ནས་མི་རྣམས་ལ་མེ་མདའ་རྒྱག་གིན་ཡོད་པ་དང་། ཁྱེད་རང་གང་སར་ཕྱིན་ནས་མེ་མདའ་རྒྱག་གིན་མེད་ན། ཁྱེད་རང་གླེན་པ་རེད།” བྱས་ཙང་། ང་ཚོ་མི་རྣམས་ལ་མེ་མདའ་རྒྱག་པ་དང་འབྲེལ་ལམ་ཡོད་པའི་ཕན་ཡོན་དང་སྐྱོན་གྱི་སྐོར་ལ་ཏོག་ཙམ་ཕྱོགས་རིས་མེད་པ་དགོས་ཀྱི་ཡོད།
སེམས་ནང་འཁོར་བའི་གནད་དོན་གཉིས་པ་དེ་ནི་ངའི་ཨ་མའི་དཔེ་མཚོན་དེ་རེད། ངའི་ཨ་མ་ལགས་གཟུགས་མཐོང་བརྙན་གྱི་ནང་གསར་འགྱུར་ཁག་བལྟས་ནས་ཧ་ཅང་བློ་ཕམ་དང་སེམས་སྡུག་བྱེད་ཀྱི་རེད། ཁོང་གིས་གསར་འགྱུར་ནང་ཉིན་དེའི་རིང་བྱུང་བའི་མི་གསོད་ཁྲག་སྦྱོར་བྱེད་མཁན་དང་། རྐུ་མ་ཇག་པ་རྒྱག་མཁན། དེ་བཞིན་བཙན་གཡེབ་བྱེད་མཁན་ཚང་མ་མཐོང་གི་ཡོད། དེ་ནས་ཁོང་གིས་ “མི་རྣམས་ཀྱིས་ལས་ཀ་དེ་འདྲ་ཅིའི་ཕྱིར་བྱེད་ཀྱིན་ཡོད་དམ་” ཞེས་བརྗོད་ནས་ཁོང་ཁྲོ་བཟའ་གི་རེད།
ད་ངའི་བསམ་པར། འདིར་དཀའ་ངལ་ནི་མངོན་པའི་ང་རྒྱལ་དེ་རེད། ང་ཚོར་མངོན་པའི་ང་རྒྱལ་དེ་ཧ་ཅང་འཛེམ་ཟོན་མེད་པའི་སྒོ་ནས་ཡོད། ངའི་ཨ་མ་དེ་འདྲ་མེད། འོན་ཀྱང་ང་ཚོར་དེ་འདྲ་ཤིན་ཏུ་ཕྲ་བའི་སྒོ་ནས་ཀྱང་ཡོད་ཆོག །འདི་ཁོ་མོར་གང་ཡོད་པ་དེ་རེད་བསམ་གྱི་འདུག །དེ་ནི་ “ང་རང་ཧ་ཅང་ཁྱད་དུ་འཕགས་པ་ཡིན་པ་དང་གཞན་རྣམས་ཐམས་ཅད་སྡུག་ཅག་ཡིན་” པའི་ཤིན་ཏུ་ཕྲ་བའི་རྣམ་པ་དེ་རེད། སླར་ཡང་འདི་དག་ཐམས་ཅད་ནི་རྡོག་རྡོག་ཚུགས་ཐུབ་ཏུ་གྲུབ་པའི་ང་ཞེས་བྱ་བའི་གོ་ལ་ལོག་སྒྲུབ་དེ་ལ་འཁོར་བཞིན་ཡོད། ཕྱོགས་གཞན་ཞིག་ནས་ང་ཚོས་ཕན་ཐོགས་ཅན་གྱི་ལམ་ནས་བྱ་སྤྱོད་སྤེལ་བཞིན་པ་དེ་ངོས་འཛིན་བྱེད་ཀྱི་ཡོད། དཔེར་ན། འབྲེལ་ལམ་བཅད་པའམ་ཡང་ན་གང་སར་ཕྱིན་ནས་མི་གསོད་པ་དང་རྐུ་འཕྲོག་མི་བྱེད་པ་ལྟ་བུ་རེད། ང་ཚོས་དེ་ལ་བརྟེན་ནས་རྡོག་རྡོག་ཚུགས་ཐུབ་ཏུ་གྲུབ་པའི་བདག་ཅིག་ངོས་འཛིན་བྱེད་ཀྱི་ཡོད། ང་ཚོས་ང་ཞེས་བྱ་བ་འདི་ཉེན་སྲུང་ཡོད་པ་བཟོ་ཐབས་བྱེད་པའི་ནང་སོ་སོའི་ངོ་བོ་བརྟན་པོ་བཟོ་ཕྱིར་བེད་སྤྱོད་བྱེད་ཀྱི་ཡོད། དེ་ནས་ང་ཚོས་སོ་སོས་བྱ་སྤྱོད་སྤེལ་བ་ནང་བཞིན་མི་སྤེལ་མཁན་གཞན་དག་གི་དགག་བྱ་ཤུགས་ཆེན་ཡོད་པ་དེའི་ཐབས་ཚུལ་རྣམས་བེད་སྤྱོད་བྱས་ཏེ། ང་དེ་ལ་སྡིགས་ར་ཉུང་བ་དང་ཉེན་སྲུང་ཆེ་བ་བཟོ་ཐབས་བྱེད་ཀྱི་ཡོད།
ང་ཚོས་གཤམ་གྱི་དཔེ་མཚོན་ལ་བརྟེན་ནས་ཡ་ལན་མི་འདྲ་བ་ཇི་ལྟར་སྤྲོད་ཐུབ་པ་དེ་ཤེས་ཐུབ། ང་ཚོས་ཤེལ་ཕོར་ནང་ནས་འདི་འདྲ་ཆུ་འཐུང་གི་ཡོད། ང་ཚོའི་ཁྱིས་ཆུ་དེ་འདྲ་འཐུང་གི་མ་རེད། བྱས་ཙང་། གལ་ཏེ་ཁྱི་ཧ་ཅང་མང་པོ་ཡོད་པ་དང་། དེ་དག་ཐམས་ཅད་ཀྱིས་ཞ་ལའི་སྒང་གི་ཕོར་པའི་ནང་ཡོད་པའི་ཆུ་དེ་རང་གི་ལྕེས་ལྡག་ནས་འཐུང་གི་ཡོད་ན། ང་ཚོས་ཆུ་འཐུང་སྟངས་མ་ནོར་བ་ཡིན་པ་དང་། ཁོང་ཚོ་ཚང་མ་ནི་འཐུང་སྟངས་ངན་པ་རེད། གང་ཡིན་ཞེ་ན། ཁོང་ཚོའི་ཆུ་འཐུང་སྟངས་ནོར་གྱི་ཡོད་ཅེས་ང་ཚོར་མངོན་པའི་ང་རྒྱལ་དང་རང་སྐྱོན་བྲལ་བ་ཞིག་ཚོར་གྱི་ཡོད་དམ། མེད། དེས་ང་ཚོར་དངངས་སྐྲག་ག་རེ་བྱས་ནས་བཟོ་གི་མེད་དམ།
ཕྱོགས་གཞན་ཞིག་ནས། གལ་ཏེ་ང་ཚོ་ཁ་སངས་པོ་དང་གུ་ཡངས་པོ་ཡིན་པ་དང་ང་ཚོའི་ཉེ་འཁོར་དུ་ཡོད་པ་ཚང་མ་ཁ་སངས་པོ་དང་གུ་ཡངས་མེད་ན། དེས་ང་ཚོར་དངངས་སྐྲག་ག་རེ་བྱས་ནས་བཟོ་གི་ཡོད་དམ། དེ་དང་ང་ཚོས་དུད་འགྲོ་དང་མི་འདྲ་བའི་ཆུ་འཐུང་སྟངས་གཉིས་ཀྱི་དབར་ལ་ཁྱད་པར་གང་ཡོད་དམ། ཁྱད་པར་ནི་གནས་སྟངས་བྱེ་བྲག་ཅིག་ལ་བརྟེན་ནས་རྡོག་རྡོག་ཚུགས་ཐུབ་ཏུ་གྲུབ་པའི་བདག་དེ་ངོས་འཛིན་བྱེད་སྟངས་ཀྱི་ཆ་ནས་རེད་བསམ་གྱི་འདུག །ང་ཚོའི་ཆུ་འཐུང་སྟངས་ལ་ཁྱད་པར་མེད། དེ་ནི་གལ་གནད་ཆུང་ཆུང་རེད། བྱས་ཙང་། ཁྱིའི་ཆུ་ཇི་ལྟར་འཐུང་གི་ཡོད་པའི་ཐད་ང་ཚོ་འབྲེལ་བ་མེད། འོན་ཀྱང་ང་རང་ཁ་སངས་པོ་དང་། གུ་ཡངས་པོ། དེ་བཞིན་བཟང་པོ་བྱ་རྒྱུར་ཧ་ཅང་འབད་བརྩོན་བྱེད་ཀྱིན་ཡོད་་་་ཅེས་པའི་རྡོག་རྡོག་ཚུགས་ཐུབ་ཀྱི་བདག་འདི་དང་འབྲེལ་བ་ཡོད།
ད་ང་ཚོས་འདིར་ཡོད་པའི་པར་རིས་ཀྱི་ཆ་ཤས་གཞན་དེའི་སྟེང་ལ་རི་མོ་ཆུང་ངུ་ཞིག་འབྲི་དགོས་ཤིང་། དེ་ཡང་གཞན་དག་གིས་ང་ཚོ་ནང་བཞིན་གྱི་བྱ་སྤྱོད་མི་སྤེལ་བའི་སྐབས། ང་ཚོ་བློ་ཕམ་དུ་འཇུག་གི་ཡོད་པ་དང་འབྲེལ་བའི་གནད་དོན་རེད། དེ་ནི་ངེས་པར་དུ་བྱེད་དགོས་པའམ་ངས་འདི་ངེས་པར་དུ་བྱེད་དགོས་ཞེས་པའི་རི་མོ་དང་འབྲེལ་བའི་དྲི་བ་ཆ་ཚང་བ་དེ་རེད།
གཞན་གྱིས་གང་བརྗོད་པ་དང་བྱེད་པ་ལ་སེམས་ཁུར་མི་བྱེད་པ།
དེ་ལ་ཐབས་ཚུལ་གཞན་ཞིག་ཡོད་རེད་བསམ་གྱི་འདུག །གལ་ཏེ་ཁྱེད་རང་མི་གུས་ཞབས་དང་ལྡན་པ་ཞིག་ཆགས་འདོད་ཡོད་པ་དང་། མི་ཞིག་གིས་ཁྱེད་ལ། “ཁྱེད་རང་གླེན་པ་ཞིག་རེད་” ཅེས་བརྗོད་ན། ཁྱེད་རང་ཁོང་ཁྲོ་ཟ་གི་རེད། འོན་ཀྱང་། གལ་ཏེ་ཁྱེད་མི་གུས་ཞབས་དང་ལྡན་པ་ཞིག་ཆགས་འདོད་མེད་པ་དང་། མི་ཞིག་གིས་ཁྱེད་ལ། “ཁྱེད་རང་གླེན་པ་ཞིག་རེད་” ཅེས་ཐེངས་མ་བཅུ་བརྗོད་ནའང་། དེས་ཁྱེད་ལ་ཁྱད་པར་གང་ཡང་བཟོ་གི་མེད། དེ་ག་ནང་བཞིན་མི་ཞིག་གིས་རྒྱུ་མཚན་གང་རུང་ཞིག་ལ་བརྟེན་ནས་ཁྱེད་ཀྱི་ཆུང་མ་འཕྲོག་འདོད་བྱེད་པ་དང་། ཁྱེད་རང་སོ་སོའི་ཆུང་མ་ཉར་འདོད་ཡོད་ན། དེ་ནས་ཁྱེད་ཀྱིས་མི་དེ་དང་མཉམ་དུ་རྒྱག་རེས་རྒྱག་འགོ་བཙུག་གི་རེད། འོན་ཀྱང་། གལ་ཏེ་ཁྱེད་ཀྱིས་ “འགྲིག་གི་རེད། གལ་ཏེ་ངའི་ཆུང་མ་འགྲོ་འདོད་ཡོད་ན། འགྲིག་གི་རེད། ངས་ངོས་ལེན་བྱེད་ཀྱི་ཡིན་” ཞེས་བསམས་ན། ཁྱེད་ཀྱིས་ཆུང་མ་དེ་ཉར་འདོད་ཀྱི་བསམ་བློ་མེད་པ་སོང་ཙང་། ཁྱེད་ཀྱིས་རྒྱག་རེས་རྒྱག་གི་མ་རེད།
ང་ཚོས་འདིར་བདེན་པ་གཉིས་པ་ཁྱད་པར་འབྱེད་དགོས་ཀྱི་ཡོད། དེ་ལ་ང་ཚོས་དོན་དམ་བདེན་པ་དང་ཀུན་རྫོབ་བདེན་པ་ཟེར་གྱི་ཡོད། དོན་དམ་བདེན་པའི་དབང་དུ་བྱས་ན། དངོས་པོ་གང་ཞིག་མཐོང་བ་དང་དེ་ལ་རྡོག་རྡོག་ཚུགས་ཐུབ་ཏུ་གྲུབ་པ་ཞིག་མེད་པས། ང་ཚོས་དངོས་པོར་ཆགས་ཞེན་སྤོང་ཐབས་བྱེད་དགོས། ཡིན་ནའང་ཀུན་རྫོབ་བདེན་པའི་དབང་དུ་བྱས་ན། ཁས་ལེན་བྱེད་དགོས་པ་དང་ཁས་ལེན་བྱེད་མི་དགོས་པའི་དངོས་པོ་ཡོད། ཀུན་རྫོབ་ཀྱི་ལྟ་ཚུལ་ལ། ཁ་སངས་པོ་དང་གུ་ཡངས་པོ་བྱེད་པ་དེ་གུ་དོག་པོ་བྱེད་པ་ལས་ཕན་ཡོན་ཆེ་བ་ཡོད་པ་དང་། སོ་སོའི་ཆུང་མར་སྲུང་སྐྱོབ་བྱེད་པ་དེ་གཞན་སུ་རུང་ཞིག་གིས་ཆུང་མར་བཙན་དབང་དང་བཅས་འཕྲོག་འཇུག་པ་ལས་ཕན་ཡོན་ཆེ་བ་ཡོད། དེ་ནི་ང་ཚོས་ཆགས་ཞེན་མི་བྱེད་པའི་དོན་དམ་བདེན་པ་དང་འགལ་གྱི་མེད། ང་ཚོས་གཟབ་ནན་ཐོག་བདེན་པ་གཉིས་པོ་ལ་མགོ་འཐོམ་མི་ཉན།
མཇུག་སྡོམ་གྱི་སྦྱོང་ཚན།
དོ་དགོང་གི་ཆོས་ཐུན་འདི་མཇུག་སྒྲིལ་རྒྱུའི་དུས་ཚོད་སླེབས་འདུག །མྱོང་བ་དངོས་ཀྱི་ཉམས་ལེན་ཏོག་ཙམ་དང་བཅས་མཇུག་སྡོམ་བྱ་རྒྱུ་ཡིན། དེ་ནི་སླར་ཡང་རང་གི་ཉེ་འཁོར་དུ་བལྟ་བཞིན་དུ་ཁ་སངས་པོ་དང་གུ་ཡངས་པོ་བྱེད་པའི་སྒོ་ནས་མཇུག་སྡོམ་བྱ་རྒྱུ་ཡིན། ང་ཚོ་ཁ་སངས་པོ་བྱེད་འདོད་ཡོད། དེ་ཡང་འབྲེལ་ཐག་བཅད་པ་དང་འདམ་བག་གང་འདྲ་ཞིག་སོ་སོའི་གདོང་པའི་ཕྱོགས་སུ་ཏག་ཏག་འཕངས་པའི་རྡོག་རྡོག་ཚུགས་ཐུབ་ཏུ་གྲུབ་པའི་བདག་གི་གོ་དོན་ལྟར་མིན། དེ་ལས་ལྡོག་སྟེ། འབྲེལ་ཐག་བཅད་ཡོད་པ་དང་གནོད་བྱར་གྱུར་ཞིང་། ང་ཚོས་སེམས་འཁྲལ་བྱེད་དགོས་པའི་རྡོག་རྡོག་ཚུགས་ཐུབ་ཏུ་གྲུབ་པ་དེ་འདྲ་གང་ཡང་མེད། འོན་ཀྱང་ང་ཚོ་འདིར་ཡོད་པ་གསལ་པོ་རེད། ང་ཚོས་ཞེད་སྣང་ལ་བརྟེན་ནས་འཛིན་པ་ཤུགས་ཆེན་གྱི་སྒོ་ནས་སྲུང་སྐྱོབ་མི་བྱེད་པར་གནས་ཚུལ་གང་འབྱུང་བཞིན་པ་ལ་ཡ་ལན་སྤྲོད་ཀྱི་ཡོད། ཞེད་སྣང་དེ་ག་ནས་ཡོང་གི་ཡོད་དམ། ཞེད་སྣང་ནི་ང་ཞེས་བྱ་བ་རྡོག་རྡོག་ཚུགས་ཐུབ་ཏུ་གྲུབ་པ་ཞིག་ཡོད་པ་དེ་ལ་གནོད་སྲིད་བསམ་པ་ལས་འབྱུང་གི་ཡོད། དེ་ནས་ཨ་ཅང་ཅང་ང་ཚོ་ཞེད་སྣང་སྐྱེ་གི་ཡོད།
ཀུན་རྫོབ་བདེན་པ་ནི། གལ་ཏེ་མི་ཞིག་གིས་ང་ཚོའི་སྒང་ལ་གཅིག་འཕངས་ན། ང་ཚོ་དེ་ལས་གཡོལ་ནས་ཟུར་དུ་འགུལ་གྱི་རེད། གལ་ཏེ་ཁོང་ཚོས་ང་ཚོར་དགོས་འདུན་ཧ་ཅང་མང་པོ་སྟོན་གྱིན་ཡོད་ན། ང་ཚོས་“མིན་”ཞེས་བརྗོད་ཀྱི་རེད། ཀུན་རྫོབ་དབང་དུ་ང་ཚོས་གནས་སྟངས་དེའི་རིགས་ཤེས་རབ་བམ་ཡང་ན་ཡུལ་གྱི་ཁྱད་པར་འབྱེད་པའི་ནུས་པ་ལ་བརྟེན་ནས་གདོང་ལེན་བྱེད་ཀྱི་ཡོད་མ་གཏོགས་ཡུལ་ཅན་གྱི་མངོན་པའི་ང་རྒྱལ་གྱི་དཔྱད་ཁྲ་ལ་བརྟེན་ནས་མིན།
གལ་ཏེ་ཁྱེད་ཀྱིས་འབྲེལ་ལམ་བཅད་ན། དེ་སྟབས་བསྟུན་བདེ་བའི་རང་བཞིན་དང་འབྲེལ་བ་ཡོད་པ་ཞིག་དང་། དེ་ལ་བརྟེན་ནས་ང་ཚོས་གནས་ཚུལ་ཡག་པོ་དང་སྡུག་ཅག་གང་ཐོས་ཀྱང་། ང་ཚོས་ད་དུང་ཡང་རོགས་བྱེད་འདོད་ཡོད་དམ། དེ་ལྟར་བྱེད་ཐུབ་པ་ནི་ང་ཚོར་སྟབས་བསྟུན་བདེ་བའི་རང་བཞིན་དེ་ཡོད་པའི་དོན་ཡིན་ནམ།
དེ་ག་རང་རེད། འབྲེལ་ལམ་བཅད་པ་ཁོ་ནའི་སྐབས་སུ་ང་ཚོ་དངོས་གནས་དྲང་གནས་སྟབས་བསྟུན་བདེ་པོ་དང་རང་བཞིན་ལྷན་སྐྱེས་སོགས་གནད་དོན་གཞན་ཚང་མ་ཡོང་ཆོག །གལ་ཏེ་འབྲེལ་བ་དེ་ཡོད་ན། ང་ཚོས་དངོས་གནས་རང་དབང་གི་སྒོ་ནས་ཡ་ལན་སྤྲོད་མི་ཐུབ། དེ་ནས་ང་ཚོ་ཧ་ཅང་མཁྲེགས་པོ་རེད། འབྲེལ་བ་དེ་དག་ཐམས་ཅད་ང་ཚོའི་ཉེ་འཁོར་དུ་ཡོད་བཞིན་པ་རེད།
འབྲེལ་བ་བཅད་པ་ཞེས་པ་དེ་རྒྱ་ཆེ་བའི་སྒོ་ནས་སྟབས་བསྟུན་བདེ་པོའི་དོན་རེད། འོན་ཀྱང་དེ་ནི་སྟབས་བསྟུན་བདེ་བའི་རང་བཞིན་ཁོ་ནར་གོ་བ་མིན། རེད་དམ། འབྲེལ་བ་བཅད་པ་ཞེས་པ་དེ་སྟབས་བསྟུན་བདེ་པོ་ཁོ་ནའི་དོན་མིན།
ཏག་ཏག་རེད། དེ་ནི་སྟབས་བསྟུན་བདེ་པོ་ཡོད་པའི་དོན་ཁོ་ན་མིན། དེ་ཡང་འོས་ཤིང་འཚམས་པའི་སྒོ་ནས་འབྲེལ་བ་བྱེད་ཐུབ་པ་ལའང་གོ་བ་ཡིན། དེ་དོན་དག་མང་པོ་གོ་གི་ཡོད། ཚང་མ་ཕན་ཚུན་འབྲེལ་ནས་ཡོད། ང་ཚོས་འབྲེལ་བ་གཅོད་པའི་སྐབས། སྔར་ལས་ཚོར་བ་སྐྱེན་པ་བྱེད་ཆོག །གལ་ཏེ་ང་ཚོ་ཚོར་བ་སྐྱེན་པ་ཡོད་ན། སྟབས་བསྟུན་བདེ་བ་ཡོད། གལ་ཏེ་ང་ཚོ་ལྷག་བསམ་ཆེ་བ་ཡོད་ན། མི་གཞན་དེ་ང་ཚོ་དང་མཉམ་དུ་ལྷོད་ཡངས་ཆེ་བ་ཚོར་འཇུག་གི་ཡོད། དེ་ལ་གནད་དོན་མང་པོ་ཡོད། དེ་དག་ཐམས་ཅད་ཕན་ཚུན་འབྲེལ་ནས་ཡོད། གལ་ཏེ་འབྲེལ་བ་དེ་བཅད་ནས་ང་ཚོས་མི་གཞན་དང་མཉམ་དུ་གང་འབྱུང་བཞིན་ཡོད་པ་དངོས་སུ་མཐོང་ན། གང་བྱེད་དགོས་པ་དེ་གསལ་པོར་མཐོང་བའི་ཕྱིར། ཆོས་རྣམ་འབྱེད་ཀྱི་ཤེས་རབ་དེ་ཡོང་བར་ལས་སླ་བ་ཡོད། འབྲེལ་བ་ཆད་པའི་སྐབས། ཐབས་དང་ཤེས་རབ་གཉིས་རང་བཞིན་གྱིས་འབྱུང་གི་ཡོད་ཅེས་ཟེར།
གལ་ཏེ་ང་ཚོས་སྟོང་ཉིད་ཀྱི་གོ་རྟོགས་ལ་གཞི་བྱས་ནས་འབྲེལ་མཚམས་ཆད་པའི་ཚོར་བ་འདི་འདྲ་སྐྱེད་མ་ཐུབ་ན། ཚང་མ་རང་གི་གྲོགས་པོ་ཡག་ཤོས་ལྟར་ལྟ་བར་གཞི་བཅོལ་ནས་སྐྱེད་ཐུབ། ཅིའི་ཕྱིར་ཞེ་ན། འགྲིམ་འགྲུལ་འགྲོ་ཐབས་སྣ་ཚོགས་པ་ལ་བརྟེན་ནས་འགྲོ་ཡུལ་གཅིག་པའི་ནང་འཁྲིད་ཐུབ་པ་དང་། རྒྱུ་སྣ་ཚོགས་པས་ང་ཚོ་འཐོབ་པར་འདོད་པའི་འབྲས་བུ་གཅིག་རང་སྨིན་པར་བྱེད་ཐུབ། དཔེར་ན། འབྲེལ་མཚམས་གཅོད་པ་ལྟ་བུ་རེད། དེ་ནི་རྒྱུ་དང་འབྲས་བུའི་སྟོང་པ་ཉིད་ཀྱི་ཆོས་ལས་འབྱུང་གི་ཡོད། བྱས་ཙང་། གོ་རྟོགས་རྙེད་སྟངས་མི་འདྲ་བ་དང་གོ་རྟོགས་ཀྱི་རིམ་པ་མི་འདྲ་བ་སྣ་ཚོགས་ཡོད། དེ་དག་ཐམས་ཅད་ཕན་ཐོགས་ཅན་ཡིན་ཆོག
དེར་བརྟེན་ང་ཚོས་སྙིང་རྗེ་ལ་བསམས་ནས་གུ་ཡངས་དང་ཁ་སངས་པོ་འདི་སྐྱེད་ཐབས་བྱེད་དགོས་ཤིང་། དེ་ཡང་ཚང་མ་རང་གི་གྲོགས་པོ་ཉེ་ཤོས་སུ་ལྟ་བའི་སྒོ་ནས་བྱེད་དགོས། གལ་ཏེ་ང་ཚོས་སྟོང་ཉིད་ལ་ཡང་དག་པའི་རྟོགས་པ་ལ་བསམས་ནས་གུ་ཡངས་སྐྱེད་ཐུབ་ན། དེ་ནི་དེ་ལས་ཀྱང་ཕན་ཐོགས་ཆེ་བ་ཡོང་གི་རེད། སྙིང་རྗེ་དང་ཤེས་རབ་གཉིས་པོ་རྟག་ཏུ་ཕན་ཚུན་འབྲེལ་ནས་ཡོད། དྲན་གྱིས་འདུག་གམ། དེ་ནི་གཤོག་པ་གཉིས་ལྡན་གྱི་སྣང་ཚུལ་དེ་རེད།
གཞན་གྱི་དོན་དུ་འགན་འཁྲི་བླང་བ།
འོན་ཀྱང་། གལ་ཏེ་ཁྱེད་ཀྱིས་གཞན་དེ་རང་གི་གྲོགས་པོ་ཡག་ཤོས་སུ་བལྟས་ན། དེ་ནི་ཁྱེད་ཀྱིས་གཞན་དེའི་དོན་དུ་འགན་འཁྲི་ཡོངས་སུ་རྫོགས་པ་ལེན་དགོས་པའི་དོན་རེད། བྱས་ཙང་། ལྟ་ཚུལ་དེའི་ཐོག་ནས་ང་རང་ཞེད་སྣང་ཡོང་གི་འདུག
ང་ཚོ་ག་རེ་བྱས་ནས་ཞེད་སྣང་སྐྱེ་གི་ཡོད་དམ། དེའི་རྒྱུ་མཚན་ནི་རྡོག་རྡོག་ཚུགས་ཐུབ་ཏུ་གྲུབ་པའི་ང་སྟེ། “ང་རང་འགྲུབ་འབྲས་ཐོན་པ་ཞིག་ཡོང་གི་མ་རེད་” ཟེར་བ་དེ་རེད། བྱས་ཙང་། ང་ཚོས་པར་རིས་ནང་ད་དུང་ཡང་ཚོན་རྩི་གཞན་ཞིག་གཏོང་དགོས་ཀྱི་ཡོད་པ་དང་། དེ་ག་ནང་བཞིན་རྒྱུ་དང་འབྲས་བུའི་སྟོང་མ་ཉིད་ཀྱི་ཟུར་དེ་ལའང་ཚོན་རྩི་གཏོང་དགོས། སངས་རྒྱས་ཀྱི་དེ་ལ་དཔེ་མཚོན་ཚད་ལྡན་བཞག་གནང་ཡོད་པ་ནི། ཆུ་སྣོད་གང་དེ་ཆུ་ཐིགས་དང་པོའམ་ཡང་ན་ཆུ་ཐིགས་མཐའ་མས་བཀང་བ་ཞིག་མིན་པར། དེ་ནི་ཆུ་ཐིགས་ཚང་མ་བསྡོམས་ནས་བཀང་བ་ཡིན། ང་ཚོས་མི་ཞིག་ལ་སྡུག་བསྔལ་ལས་ཐར་བའི་ཆེད་ཕན་འདོགས་ཐབས་བྱེད་པའི་སྐབས། དེ་ནི་ང་ཚོས་གང་བྱེད་ཀྱི་ཡོད་པ་ཙམ་ལ་བརྒྱ་ཆ་བརྒྱ་ཐམ་པ་མཐའ་གཅིག་ཏུ་བརྟེན་མེད། དེ་ནི་ང་ཞེས་བྱ་བ་དེ་ལ་ཚད་བརྒལ་གྱི་འུད་ཤོབ་བྱེད་པ་ཞིག་རེད། དེའི་འབྲས་བུ་ནི་རྒྱུ་ཧ་ཅང་མང་པོ་བསྡོམས་པ་ལས་འབྱུང་གི་ཡོད།
ཕྱོགས་གཅིག་ནས་གལ་ཏེ་ཁོང་ཚོར་ཡག་ག་ཞིག་མ་རག་ན། ང་ཚོ་ལམ་ལྷོང་མ་བྱུང་བའི་ནག་ཉེས་རེད་ཅེས་འགན་འཁྲི་དེ་ང་ཚོ་གཅིག་པུར་ཡོད་ཟེར་གྱི་མེད། ཡིན་ནའང་ཕྱོགས་གཞན་ཞིག་ནས། ང་ཚོ་གང་ཡང་མི་བྱེད་པའི་མཐའ་གཞན་དེ་ལའང་ལྷུང་གི་མེད། ང་ཚོས་མཐུན་སྦྱོར་གང་དྲག་བྱེད་ཀྱི་ཡོད། འོན་ཀྱང་ཁོང་ཚོ་སྡུག་བསྔལ་ལས་ཐར་ཐུབ་དང་མི་ཐུབ་ནི། ཤུགས་ཆེ་བ་ཁོང་ཚོས་གང་བྱེད་ཀྱི་ཡོད་པར་རག་ལུས་ཡོད།
སླར་ཡང་འདི་ནི་ང་ཚོས་བཟོ་བཞིན་པའི་རི་མོའི་སྟེང་ལ་སྤུ་སྨྱུག་ཏོག་ཙམ་བྱུག་འཇུག་པའི་བརྗོད་གཞི་ཞིག་རེད། འོན་ཀྱང་ང་ཚོས་དེ་ལས་གཏིང་ཇེ་ཟབ་ཏུ་འགྲོ་གི་རེད། སང་ཉིན་ངས་གང་བྱེད་དགོས་ངེས་ཡིན་པའི་བསམ་བློ་ཡོངས་སུ་རྫོགས་པའི་སྐོར་ཇེ་ཟབ་ཏུ་འགྲོ་ངེས་རེད། དེ་ཡང་ངས་འདི་ངེས་པར་དུ་བྱེད་དགོས། ངས་རོགས་ངེས་པར་དུ་བྱེད་དགོས། ངས་ཁོང་ཚོའི་དཀའ་ངལ་ཚང་མ་སེལ་ཐུབ་ངེས་རེད་སོགས་བརྗོད་པ་ལྟ་བུ་རེད། གལ་ཏེ་དེ་འདྲ་ཡོང་གི་མེད་པ་དང་ངས་ཁོང་ཚོའི་དཀའ་ངལ་སེལ་གྱི་མེད་ན། དེ་ནས་ངས་ནོར་འཁྲུལ་ཞིག་བྱས་པའི་ནག་ཉེས་ཅན་ཡིན་པ་རེད།
དེས་རང་བཞིན་གྱིས་འཇིག་རྟེན་བྱེད་པོ་དཀོན་མཆོག་གི་སྐོར་གོ་བསྡུར་བྱེད་དུ་འཇུག་གི་ཡོད། དེ་ལས་ང་ཚོའི་བསམ་བློའི་ཁྱེར་སོ་ “ངེས་པར་དུ་བྱེད་དགོས་” ཞེས་པ་དེ་འབྱུང་གི་ཡོད། དཀོན་མཆོག་ནང་བཞིན་ང་ཚོ་ནུས་མཐུ་ཀུན་ལྡན་ཡིན་དགོས་པ་དང་གང་འདོད་པ་ནང་བཞིན་ཚང་མ་རང་གི་མཐུ་ནུས་ལ་བརྟེན་ནས་འགྲུབ་ཐུབ་པར་བསམ་བློ་འཁོར་གྱི་ཡོད། ང་ཚོ་དེའི་སྐོར་ལ་སང་ཉིན་ཤོད་རྒྱུ་ཡིན།
ད་ང་ཚོ་སྐར་མ་འགའི་རིང་ལ་གུ་ཡངས་པོ་དང་ཞེད་སྣང་མེད་པའི་སྒོ་ནས་མཇུག་སྒྲིལ་རྒྱུ་དང་། དེ་ནས་ “གལ་ཏེ་མི་ཚང་མ་ཞེད་སྣང་མེད་པའི་སྒོ་ནས་གུ་ཡངས་པོ་ཞིག་ཡོང་ཐུབ་ན། དེ་ནི་ཡ་མཚན་སྐྱེ་དགོས་པ་ཞིག་མིན་ནམ། མི་ཚང་མ་འདི་འདྲ་ཆགས་པར་ཤོག །ངས་མི་ཚང་མ་འདི་འདྲ་ཞིག་ཆགས་པའི་ཆེད་རོགས་བྱེད་ཐུབ་པར་ཤོག་” ཅེས་པའི་ཡིད་སྨོན་བྱེད་དགོས།
དྲན་དགོས་པ་ཞིག་ལ། ང་ཚོས་སོ་སོ་གང་ལ་ཞེད་སྣང་ཡོང་གི་འདུག །ཞེད་སྣང་སྐྱེ་དགོས་དོན་གང་རེད། སུ་ཞེད་སྣང་སྐྱེ་གི་ཡོད་དམ་ཞེས་རྟག་ཏུ་རང་གི་རང་ལ་འདྲི་དགོས།།
(ཉམས་ལེན་ཆེད་མཚམས་འཇོག)


c: text/html

text:
བརྗོད་མ་ཚར་པའི་ཁང་བྱིའུའི་གཏམ་རྒྱུད། བྱིའུ་ཚང་འཇོག་པའི་དུས་ཚིགས་ཤིག་ལ། ཁང་བྱིའུ་ཁྱུ་ཞིག་གིས་ཉིན་དུ་མའི་དཀའ་སྡུག་གི་ལས་ཀར་འབད་རྗེས། ཅིའུ་ཅིའུ་ཟེར་ཞོར་མག་མོག་གི་མཚན་ལྗོངས་སུ་ངལ་གསོས་ནས་བསྡད། སྐབས་དེར་བྱིའུ་ཞིག་གིས་བཤད་རྒྱུར། “ང་ཚོ་ཚང་མའི་ལུས་ཕུང་ཆུང་ལ་ལུས་སྟོབས་ཞན། སོམས་དང་། གལ་ཏེ་… ཞིབ་ཏུ་ཀློག →
《འབུམ་རམས་པ་སི་ཁྲི་རན་ཇི》(Doctor Strange 奇异博士)ནི་ཨ་རིའི་རི་མོའི་སྒྲུང་དེབ་ཅིག་རྨང་གཞི་བྱས་ཏེ་གློག་བརྙན་དུ་བསྒྱུར། འབུམ་རམས་པ་སི་ཁྲི་རན་ཇི་ནི་ཉིག་ཡོག་གྲོང་ཁྱེར་གྱི་གཤག་བཅོས་སྨན་པ་འཇོན་ཐང་ཅན་ཞིག་ཡིན་མོད། བདག་འཛིན་གྱི་བསམ་བློས་ཀུན་ནས་སྨྱོས་ཤིང་རང་སྣང་གི་རི་བོ་གནམ་ལ་ཟུག བྲག་ལམ་ནས་བྱུ… ཞིབ་ཏུ་ཀློག →
— སྤྲ་དང་མིའི་གློག་བརྙན་ (The Legend of Tarzan/ 泰山归来) ལས་འཕྲོས་པའི་སྲིད་དང་ལོ་རྒྱུས་ཀྱི་བསྐྱར་ཞིབ་ཕྲན་བུ། ས་གཞིའི་རང་བྱུང་གི་ནོར་གྱིས་གཏམས་པའི་ཡུལ་གྲུ་གང་ཞིག་ཕ་ཡུལ་དུ་གྱུར་བ་ནི་ཡུལ་དེའི་སྐྱེ་འགྲོ་ཀུན་མནར་མེད་ཀྱི་དམྱལ་བའི་ཁམས་སུ་བརྫངས་པའི་ལས་བསགས་པ་དང་གཉིས་སུ་མ་མཆིས། ༼ཁྲར་གཟན་གྱི་… ཞིབ་ཏུ་ཀློག →
༼མཇུག་མཐའི་དགྱེས་སྟོན།༽ ནི་ཉིས་སྟོང་བཅུ་དྲུག་ལོར་ Asian Highlands Perspective རྒྱལ་སྤྱིའི་དེབ་ཚོགས་ཀྱིས་པར་སྐྲུན་བྱས་པའི་བོད་ཀྱི་དམངས་སྲོལ་རིག་གནས་གཙོར་བཟུང་ཞིང་བྱེ་བྲག་ཡུལ་སྡེ་ཞིག་གི་སྲིད་འབྱོར་རིག་གསུམ་ལ་དཔྱད་འཇོག་དང་འགྲེལ་བརྗོད་གནང་བའི་དེབ་ཅིག་ཡིན། དེ་ཡང་བརྗོད་བྱ་དམངས་སྲོལ་གྱི… ཞིབ་ཏུ་ཀློག →
བོན་སྐོར་སྙིང་ལྕགས་ཀྱིས་བསྒྱུར། གཏམ་རྒྱུད་འདི་དང་འབྲེལ་བའི་བསླབ་བྱ། ང་ཚོའི་མི་ཚེའི་ཁྲོད་རྒྱུ་མཚན་ཅི་ཞིག་གི་དབང་གིས་འགྱུར་བ་སྣ་ཚོགས་བྱུང་དགོས་པ་དང་དེ་ལ་གདོང་ལེན་བྱ་དགོས། འཚོ་སྡོད་བྱེད་པའི་ཆེད་དུ། ང་ཚོས་འགྱུར་ལྡོག་གི་གོ་རིམ་ཞིག་ངེས་པར་དུ་འགོ་བརྩམས་ཏེ་བརྒྱུད་དགོས། སྐབས་ལ་ལར། ང་ཚོས་ལ… ཞིབ་ཏུ་ཀློག →
འདི་རུ་བརྡེག་ན་༼རྨ་ཆེན་གངས་སྐོར་༽གློག་བརྙན་ཆ་ཚང་ལ་གཟིགས་ཐུབ། ངོ་སྤྲོད་མདོར་བསྡུས། གནས་སྐོར་ནི་མདོ་དབུས་མཐོ་སྒང་གི་ཐུན་མོང་བའི་ཆོས་ལུགས་དད་མོས་ཀྱི་རྣམ་པ་ཞིག་སྟེ། མི་རིགས་ཤིག་གི་རུས་རྐང་ལ་ཉར་བའི་རིག་གནས་ཀྱི་གྲུབ་ཆ་གལ་ཆེན་ཞིག་ཡིན། བོད་མི་རིགས་ལ་མཚོན་ན། རྟའི་ལོ་ནི་རྒྱུན་པར་གནས་རི་འགང… ཞིབ་ཏུ་ཀློག →
རྨེ་རུ་ཡུལ་ལྷ་ཐར་དང་ཁོང་ལྟ་བུའི་གཏམ་བཤད་མཁན་དང་རྩོམ་འབྲི་མཁན་གྱི་སྤུན་ཟླ་ལྷན་རྒྱས་ལ་སྒྲོན་པའི་མི་སྙན་ཤ་ཚའི་གཏམ། བོན་སྲས། ཀླད་ཀྱི་དོན། ང་རང་ཀློག་པ་པོ་ཞིག་ཡིན་པའི་ཆ་ནས། རྨེ་རུ་ལགས་ཀྱི་རྩོམ་ཡིག་དེ་གཉིས་ཀྱིས་བདག་གི་ལྟ་ཚུལ་གང་རུང་ལ་ཤན་ཤུགས་ཆེ་མ་ཆུང་གསུམ་ཐེབས་སྲིད། དེ་ལྟ་ཡིན་ན། ངས་ནི་ར… ཞིབ་ཏུ་ཀློག →
བོད་སྐད་ཀྱི་སྨྲ་ལྕེ་ལྐུགས་པའི་སློབ་ཆེན་སློབ་གསོ་མྱངས་དང་མྱོང་བཞིན་པའི་སྤུན་ཟླ་དང་བོད་རིགས་གཞུང་ཞབས་པ་སྐོར་ཞིག་ལ། — བོན་སྲས། དུང་ཞེན་དང་རང་རྟོགས་ཡོད་ན་རང་གི་སྐད་དང་ཡི་གེ་ཁོལ། བོད་སྐད་ཡིག་འབྲུ་གཅིག་མི་སྦྱོང་པར། སྐྱག་ལབ་ལུང་པ་གང་བརྒྱབ་ནས་མ་ཡོང་། དེ་ལ་དགོངས་ཡངས་མེད། ཁ་གཡར་ས་མེད… ཞིབ་ཏུ་ཀློག →
༢༠༡༦ ལོའི་གངས་ལྷ་རིག་གནས་བོད་ཀྱི་དངོས་བྲིས་གློག་བརྙན་མུ་འགོད་དང་པོ། ༼རྨ་ཆེན་གངས་སྐོར་༽ཞེས་པའི་སྲོལ་རྒྱུན་རིག་གནས་དང་སྐྱེ་ཁམས་ཁོར་ཡུག་སྲུང་སྐྱོབ་བརྗོད་བྱར་བཟུང་པའི་དངོས་བྲིས་བརྙན་ཐུང་དེ་མི་འགྱང་པར་བོད་མི་བྱིངས་ལ་རིན་མེད་པར་གཟིགས་འབུལ་བྱེད་རྒྱུ་ཡིན། ང་ཚོས་དུས་རབས་འདིའི་གོ་ལ་དྲོད་འག… ཞིབ་ཏུ་ཀློག →
ཆུ་རགས་ཀྱིས་གློག་ཤུགས་བཟོ་པ་ནི་རྒྱ་ནག་གི་དཔལ་འབྱོར་འཕེལ་རྒྱས་སུ་གཏོང་པའི་ཐབས་ཤེས་གཙོ་གྲས་དེ་ཡིན་པར་རློམ་ན། འཛུགས་སྐྲུན་དེ་ཡིས་ས་གནས་མང་ཚོགས་ཀྱི་འཚོ་གནས་ལ་འཕེལ་རྒྱས་ག་འདྲ་ཞིག་ཐོན་ཡོད་པ་དང་མེད་པ་ནི་ཁ་ཚ་དགོས་གཏུགས་ཀྱི་འདྲི་གཞི་དེ་རེད། ༼ལྗང་མདོག་གི་སྟག་ཕྲུག་དཀྲོག་པ་༽ཞེས་པའི་དངོས་བྲིས… ཞིབ་ཏུ་ཀློག →
༢༠༡༦ ལོའི་Martin Luther King Jr.ལགས་ཀྱི་དུས་ཆེན་ཉིན་མོར་བོན་སྐོར་སྙིང་ལྕགས་རྒྱལ་གྱིས་བསྒྱུར། ༼ཀ༽ ང་ཚོའི་ཚེ་སྲོག་ནི་གལ་ཆེ་བའི་གནད་དོན་དག་ལ་ཇུས་གཏོགས་ཀྱི་སྨྲ་སྒོ་བཙུམས་པའི་ཉིན་དེ་ནས་བཟུང་ཉམས་འགོ་ཚུགས། Our lives begin to end the day we become silent about things that matter. ༼ཁ༽ མུན… ཞིབ་ཏུ་ཀློག →
གངས་ལྷ་རིག་གནས། གངས་ལྷ་རིག་གནས་ཁྱབ་སྤེལ་ཚད་ཡོད་ཀུང་ཟི་ནི་བོད་རིགས་ན་གཞོན་འགས་ ༢༠༡༤ ལོར་ཁྲིམས་མཐུན་གྱིས་མཚོ་སྔོན་ཞིང་ཆེན་ནས་བཙུགས་པ་ཡིན། ང་ཚོའི་དམིགས་ཡུལ། ང་ཚོའི་དམིགས་ཡུལ་དང་རྩ་དོན་ནི་བོད་ཀྱི་རིག་གནས་བརྒྱུད་བསྒྲགས་དང་དར་སྤེལ་བྱ་ རྒྱུ། ཆེད་ལས་རང་བཞིན་གྱི་ཞབས་ཞུ་ལ་བརྟེན་ནས། སྤྱི་ཚོ… ཞིབ་ཏུ་ཀློག →
བོད་མི་ཞེས་པ་ཡང་སྙིང་སུ་ཞིག་རེད། བོན་སྐོར་སྙིང་ལྕགས་ཀྱིས་དབྱིན་ཡིག་ནས་བསྒྱུར། Jane Qiu ཡིས་བརྩམས། སྒྱུར་མཁན་གྱི་གཏམ་ཐོར་བུ། གནའ་དངོས་ཤུལ་རྫས་བརྟག་དཔྱད་རིག་པ་ནི་སྤྱི་ཚོགས་ཚན་རིག་དང་འགྲོ་བ་མིའི་རིགས་ རིག་པའི་ཁོངས་གཏོགས་ཤིག་ཡིན་གཤིས། རིག་པའི་ཐབས་ལམ་དེ་ཡིས་གནའ་ཤུལ་སྔོག་འདོན་ལས་བྱུང་པ… ཞིབ་ཏུ་ཀློག →
© 2020 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
དཔེ་སྒྲོམ་རྩོམ་པ་པོ། Anders Noren — རྩེར། ↑

robotstxt: allowed

filter: keep


text:
སྔོན་དུ་བགྲོ་བའི་གཏམ། བསམ་ཡས་མཆིམས་ཕུའི་བྲག་བརྐོས་རི་མོ་རྣམས་གསར་རྙེད་བྱུང་ནས་ད་བར་དུ་རང་གི་སྐད་འཕྲིན་ཙམ་ལས་གཞན་ལ་མ་སྤེལ་བ་ནི་གསར་རྙེད་ཡིན་མིན་ལ་ཡིད་གཉིས་ཐེ་ཚོམ་གྱིས་དང་། གཉིས་སུ་ན་འདིའི་སྐོར་ལ་དཔྱད་པ་གཏོང་ནུས་མིན་ལ་བསམས་ནས་ཡུན་རིང་འགོར་བས་ཡིན། བརྒྱ་ལ་དཔྱད་རྩོམ་ཞིག་འབྲི་བའི་ལས་ལ་འཇུག་ཀྱང་ཆེད་ལས་བློ་སྦྱོང་ཤིན་ཏུ་དམའ་བའི་ཕྲན་གྱིས་ཡང་བསྐྱར་མཆིམས་ཕུར་བསྐྱོད་ནས་བྲག་བརྐོས་རི་མོ་དེ་རྣམས་ཀྱི་ཆ་ཚད་འཇལ་བ་ཙམ་ལས་གཞན་ཅི་ཡང་མི་ནུས་པ་འདྲ། ད་ནི་སྤྱི་ལོ་གསར་ཚེས་ཀྱི་ཉིན་མོ་འདིར་ཧི་མ་ལ་ཡའི་རིག་གཞུང་ཞིབ་འཇུག་གི་ལམ་བུ་སྔར་ལས་ཡངས་པའི་རྟེན་འབྲེལ་དང་སྨོན་འདུན་ལ་ཁ་བ་རི་བོའི་ཕྱི་ནང་ཀུན་ལ་བསྒྲག་པར་བྱའོ། །
མཆིམས་ཕུ། གསང་ཕུ། ཁྲོ་ཕུ། མཚུར་ཕུ་བཅས་ནི་ཆགས་ཡུལ་གྱི་ངོས་ནས་མིང་བཏགས་པ་ཞིག་རེད། མཆིམས་ནི་གདུང་རུས་ཤིག་སྟེ། རྒྱལ་པོ་ཁྲི་སྲོང་ལྡེ་བཙན་གྱི་སྐུ་རིང་ལ་བློན་པོ་མཆིམས་རྡོ་རྗེ་སྤྲེ་ཆུང་དང་མཆིམས་མེ་ལྷ། རྗེ་འབངས་ཉེར་ལྔའི་ཡ་བ་མཆིམས་རྒྱལ་བ་མཆོག་དབྱངས། ལོ་ཙཱ་བ་མཆིམས་ཤཱཀྱ་པྲ་བྷ། བསྟན་པ་ཕྱི་དར་སྐབས་ལ་བ་རི་ལོཙྪ་བའི་དངོས་སློབ་མཆིམས་བརྩོན་འགྲུས་སེང་གེ་དང་། ཆག་ལོ་ཆོས་རྗེ་དཔལ་གྱི་བླ་མ་མཆིམས་བློ་གྲོས་བརྟན་པ། ཡང་དེའི་དངོས་སློབ་མཆིམས་ནམ་མཁའ་གྲགས། ཆོས་རྗེ་དོན་གྲུབ་རིན་ཆེན་གྱི་བླ་མ་མཆིམས་བློ་བཟང་གྲགས་པ་ལ་སོགས་བྱོན་མྱོང་ངོ་། །
འགོས་ལོ་གཞོན་ནུ་དཔལ་གྱིས་ཆོས་རྒྱལ་ཁྲི་སྲོང་ལྡེ་བཙན་གྱི་དུས་སུ་མཆིམས་ཕུར་སྒོམ་གྲྭ་བཙུགས་པར་གསུངས་ལ། དེ་ཡང་བཀའ་ཐང་དུ་མཆིམས་ཕུའི་ལུང་པ་པདྨ་ཁ་ཕྱེ་ལྟར་ཞེས་པ་བཞིན། ཕྱི་ལྟར་པདྨའི་འདབ་མ་ཁ་ཕྱེ་བའི་དབྱིབས། ནང་ལྟར་རྡོ་རྗེ་ཕག་མོའི་ཆོས་འབྱུང་གི་རྣམ་པ། གསང་བ་རྡོ་རྗེ་བཙུན་མོའི་བྷ་གའི་དབྱིབས་སུ་ངོས་འཛིན་པ་ལ་འབྲེལ་བ་ཡོད་སྲིད། 《རྦ་བཞེད་》ལས་མེས་སྲོང་བཙན་གྱི་བཀའ་ཆེམས་ཡི་གེ་བློན་པོ་མགར་གྱིས་ཟངས་ཀྱི་བྱང་བུ་ལ་བྲིས་ནས་མཆིམས་ཕུའི་ཕྱག་མཛོད་དུ་སྦས་པར་བརྗོད་པ་དང་། བསྟན་པ་སྔ་དར་གྱི་དཀར་ཆག་རྣམ་གསུམ་ལས་《དཀར་ཆག་མཆིམས་ཕུ་མ་》ཞེས་བྱ་བ་ཡང་འདི་གར་བཞུགས་པའི་བོད་འགྱུར་བཀའ་བསྟན་རྣམས་ཀྱི་དཀར་ཆག་ཡིན་ན་བཙན་པོའི་དུས་སུ་གནས་འདི་སྒོམ་གྲྭ་ཁོ་ན་ཙམ་མིན་ནམ་སྙམ།
སྤྱི་ལོ་2018ལོའི་སྤྱི་ཟླ་7པའི་ཚེས་5ཉིན་གྱི་སྔ་དྲོའི་དུས་ཚོད་10ཡས་མས་ལ་བསམ་ཡས་དགོན་ནས་མགྲོན་འཁོར་ལ་བསྡད་དེ་བྱང་ཤར་དུ་སྤྱི་ལེ་10ཙམ་བསྐྱོད་མཐར་མཆིམས་ཕུ་རི་འདབས་སུ་སླེབས། དེར་གསར་དུ་བཞེངས་པའི་འདུ་ཁང་གསུམ་ཐོག་ཅན་ཞིག་འདུག་ལ། འོག་ཁང་གི་གཙང་ཁང་ནང་མའི་རྟེན་གཙོ་ལ་དཀྱིལ་དུ་སྟོན་པ་ཤཱཀྱ་ཐུབ་པ་དང་། གུ་རུ་སྣང་སྲིད་ཟིལ་གནོན། སྒྲོལ་མ། གཡས་གཡོན་དུ་འཇམ་དཔལ་བཤེས་གཉེན་དང་དགའ་རབ་རྡོ་རྗེ། བི་མ་མི་ཏྲ། གུ་ཧྱ་ཙནྡྲ་སོགས་མཚན་ཙམ་ཡང་ཐོས་མ་མྱོང་བའི་བླ་སྐུ་འགའ་དང་། ལྡེབས་རིས་ལ་སྟོན་པ་གཙོ་འཁོར་རྣམ་གསུམ། གུ་རུ་པད་འབྱུང་། ཀུན་མཁྱེན་ཀློང་ཆེན་རབ་འབྱམས་པ། འཇིགས་མེད་གླིང་པ་སོགས་འདུག དེ་དག་ལ་ཉེ་བར་མཇལ་ནས་མཆིམས་རྒྱལ་བ་མཆོག་དབྱངས་ཀྱི་སྒྲུབ་ཕུག་རྟ་མགྲིན་བྲག་ཕུག་ལས་ཕྱིར་བུད་རྗེས། ལམ་འགྲམ་ཞིག་ཏུ་གསེར་རྟའི་བླ་རྒན་ཞིག་གིས་ང་ལ་ལས་ཀ་ཞིག་བཅོལ་བ་ནི་ལྗིད་ཚད་ལ་རྒྱ་མ་18རེ་ཡོད་པའི་མཆོད་མར་ཟོ་བ་སེར་པོ་གཉིས་ཟངས་མདོག་དཔལ་རི་ལ་སྐྱེལ་དགོས་པ་དེ་རེད། དེ་ནས་ནེམ་ནུར་གང་ཡང་མེད་པར་ལགས་སོའི་ཚིག་གིས་ཁོང་གི་རེ་བ་ལྟར་མཆོད་མར་ཟོ་བ་ཟུང་ངེད་གཅིག་པུས་བཀྱགས་ནས་ཡར་ལ་འགོས་པ་ཡིན། དུས་ཚོད་གཅིག་དང་ཕྱེད་ཀ་ལྷག་གི་རྗེས་སུ་ཟངས་མདོག་དཔལ་གྱི་རི་བོར་འབྱོར།
དཀོན་གཉེར་ལ་མཆོད་མར་སྤྲད་རྗེས་རྒྱལ་བོ་ཁྲི་སྲོང་ལྡེ་བཙན་གྱིས་ལོ་གསུམ་ཟླ་གསུམ་ཞག་གསུམ་ལ་རྟ་མགྲིན་སྒྲུབ་སའི་ཕུག་པ་ཡིན་པར་གྲགས་པའི་མཚམས་ཁང་ལ་མཇལ་ཞིང་། ལོ་ན་40ཙམ་ལ་སོན་པའི་བཙུན་མ་ཞིག་གིས་ང་ལ་འདི་ནི་རྟ་མགྲིན་དང་གུ་རུ་རང་བྱོན་ཡིན་ཞེས་རེ་རེ་བཞིན་བསྟན་ཡང་ཁོ་བོའི་ཆུ་བུར་མིག་གིས་ཅི་ཡང་མ་མཐོང་། སྒྲུབ་ཕུག་ཕྱི་རོལ་གྱི་ཉེ་སར་གུ་རུའི་ཞབས་རྗེས་ཡིན་ཟེར་བའི་མི་ཚད་ལས་ཆེ་བ་ཞིག་ལ་གསེར་བྱུགས་འདུག འདི་དག་ལས་ཀྱང་ཁོ་བོའི་མིག་དབང་འཕྲོག་པ་ཞིག་ནི་ཟངས་མདོག་དཔལ་རིའི་ཆགས་དབྱིབས་ཐད་ནས་གཞན་ལས་ཁྱད་པར་ཅན་ཞིག་ཡིན་པ་དེ་རེད། དེའི་རྒྱབ་ནས་སྔོན་བྱོན་གྲུབ་ཐོབ་ཚད་ལྡན་རྣམས་ཀྱིས་བྱིན་གྱིས་བརླབས་པའི་ཞིང་ཁམས་འདི་ལ་རྒྱང་མཇལ་ལན་གཅིག་བྱེད་འདོད་ཀྱིས་ཆས་པ་ན་སྟེས་དབང་གིས་བྲག་བརྐོས་རི་མོ་ཆེན་པོ་གཉིས་མཐོང་སོང་།
གཡང་གཟར་ཆེ་ཡང་དེ་དག་གི་གམ་དུ་བཅར་ནས་རང་ནུས་ཀྱིས་པར་མང་པོ་བརྒྱབ་རྗེས་རིམ་བཞིན་བཀའ་འགྱུར་ལྷ་ཁང་དང་། ཚེ་སྒྲུབ་ལྷ་ཁང་དང་། ཀུན་མཁྱེན་ཀློང་ཆེན་པའི་སྐུ་གདུང་མཆོད་རྟེན་དང་དེའི་གམ་གྱི་རྡོ་རིང་ཉི་ཟླ་ཅན་རྣམས་ལ་མཇལ་ནས་རི་འདབས་ཙམ་ལ་སླེབས་སྐབས། ཧི་མ་ལ་ཡའི་མཛེས་རྩལ་ཕྱོགས་ལ་མཁྱེན་རྒྱ་ཡངས་པའི་རྒན་ཚངས་དབང་དགེ་འདུན་བསྟན་པ་ལགས་ལ་སྐད་འཕྲིན་ནས་སངས་རྒྱས་སྨན་བླ་སོགས་གསལ་བའི་བྲག་བརྐོས་རི་མོའི་པར་འགའ་བསྐུར་ནས་བཀའ་འདྲི་བྱས་པ་ན། ཁོང་གིས་བྲག་བརྐོས་རི་མོ་འདི་རྣམས་ནི་དུས་རབས་11ཡས་མས་ཀྱི་ཡིན་པར་སྙམ་ཞེས་གསུངས། གཞན་ལྷ་སྐུ་གཅིག་གི་ཕྱག་མཚན་འདྲ་པར་ལས་གསལ་པོ་ངོས་མ་ཟིན་པས་ངལ་བ་ལ་མ་འཛེམ་པར་དབུགས་ཧལ་ཧལ་གྱིས་ཡང་བསྐྱར་ལན་གཅིག་འགོས་པ་ཡིན། སྔ་ཕྱིར་ལན་གཉིས་ལ་བསྐྱོད་པའི་འབྲས་བུ་ལ་དེ་ནས་བྲག་ལ་བརྐོས་པའི་ལྷ་སྐུ་མི་འདྲ་བ་འགའ་མཐོང་བ་གཤམ་གསལ་ལྟར།
ཁག་དང་པོ། (གནས་ཡུལ་རགས་ཙམ་ཞིག་གོང་གི་པར་གསུམ་པ་ལས་ཤེས་ཐུབ།)
ཡུལ། ཟངས་མདོག་དཔལ་རིའི་རྒྱབ་ཀྱི་ཞོལ་གཡས།
ལྷ་སྐུ། དཀྱིལ་དུ་སངས་རྒྱས་སྨན་བླ། འབྲས་བུ་བསྣམས་པའི་ཕྱག་གཡས་ཀྱི་འོག་ཏུ་ཨ་རུ་ར་ཞེས་བརྐོས་འདུག གཡས་སུ་ཉི་མ་ལྟར་སྣང་བྱེད། དེའི་གཡས་སུ་མཚན་བརྐོས་འདུག གཡོན་དུ་ཟླ་བ་ལྟར་སྣང་བྱེད། དེའི་གཡོན་དུ་མཚན་བརྐོས་འདུག ལྷ་སྐུ་འདི་གསུམ་ནི་ཀེར་བཞེངས་ཅན་རེད།
ཁག་གཉིས་པ།
ཡུལ། ཟངས་མདོག་དཔལ་རིའི་རྒྱབ།
ལྷ་སྐུ། དཀྱིལ་དུ་རྣམ་པར་སྣང་མཛད་དང་། གཡས་སུ་སྤྱན་རས་གཟིགས་སེམས་ཉིད་ངལ་གསོ། འདིའི་གཡས་སུ་སྤྱན་རས་གཟིགས་ཀྱི་གཟུངས་སྔགས་མ་ཎི་ཡིག་དྲུག་ཨོཾ་རིང་ཆ་ཅན་ཞིག་སྟེ།“ཨཱོཾ་མ་ཎི་པད་མེ་ཧཱུྃ་”ཞེས་པདྨེ་དེང་སང་བཞིན་མིན་པར་ཕྲལ་ནས་བརྐོས་འདུག གཡོན་དུ་ཕྱག་ན་རྡོ་རྗེ། (འདིའི་མདུན་ངོས་གཡང་གཟར་ཡིན་པས་ཕྲན་གཅིག་པུས་འདི་གསུམ་གྱི་པར་ཧྲིལ་བོ་ཞིག་ལེན་མ་ནུས།)
ཁག་གསུམ་པ།
ཡུལ། ཟངས་མདོག་དཔལ་རིའི་རྒྱབ་ཀྱི་ཞོལ།
ལྷ་སྐུ། རྗེ་བཙུན་བྱམས་པ། གཡས་སུ་ཨརྱ་དང་གཡོན་དུ་མཻ་ཏྲི་ཞེས་བརྐོས་འདུག གོང་གི་ལྷ་སྐུ་འདི་དག་བཞུགས་སྟངས་ཅན་རེད། གཤམ་དུ་འདི་རྣམས་ངོ་སྤྲོད་ཅུང་ཙམ་བྱ། (སྔོན་མར་སྐད་འཕྲིན་དུ་སྤེལ་བའི་རྩོམ་ཐུང་དུ་འདི་ཉིད་“སྒྲོལ་ལྗང་ཡིན་ནམ་བརྟག་“ཅེས་བཤད། ཁ་སང་དགེ་རྒན་ཤ་བོ་མཁར་བྱམས་ལགས་ཀྱིས་འདིའི་གཡོན་དུ་མཻ་ཏྲི་ཞེས་བརྐོས་པ་དང་སྐུ་མདོག་སེར་པོ་ཡིན་པར་བརྟག་ན་བྱམས་པ་ཡིན་དགོས་ཞེས་གསུངས་པས་དེ་ལུགས་བཞིན་བཅོས་ཡོད། འདིར་ཆེད་དུ་ཁོང་ལ་བཀའ་དྲིན་ཞུས་པ་ཡིན།)
1. སངས་རྒྱས་སྨན་བླ། སྐུ་མདོག་མཐིང་ག་རབ་ཏུ་བྱུང་བའི་ཆ་ལུགས་ཅན། ཕྱག་གཡས་མཆོག་སྦྱིན་གྱི་མཐིལ་ན་ཨ་རུ་རའི་འབྲས་བུ་འཛིན་པ། གཡོན་ཆོས་འཆད་ཀྱི་ཕྱག་རྒྱ་མཛད་པ། དར་དམར་པོའི་ཆོས་གོས་རྣམ་གསུམ་གསོལ་བ། ཞབས་ཟུང་མཉམ་པའི་སྟབས་ཀྱིས་པད་ཟླ་ལ་བཞེངས་པའོ། །
2.ཉི་མ་ལྟར་སྣང་བྱེད། སྐུ་མདོག་དམར་སེར་ཞལ་བཅོམ་ལྡན་འདས་སྨན་གྱི་བླ་བཻཌཱུརྱའི་འོད་ཀྱི་རྒྱལ་པོར་ཕྱོགས་ཤིང་། ཕྱག་གཉིས་ཐལ་མོ་སྦྱར་བ། པད་མའི་གདན་ལ་ཞབས་གཉིས་དྲང་བོར་བཞེངས་པ། སྐུ་སྟོད་ལ་རྒྱན་ཆ་ལས་ན་བཟའ་སྤངས་པའོ། །
3.ཟླ་བ་ལྟར་སྣང་བྱེད། སྐུ་མདོག་དཀར་པོ་ཞལ་བཅོམ་ལྡན་འདས་སྨན་གྱི་བླ་བཻཌཱུརྱའི་འོད་ཀྱི་རྒྱལ་པོ་ལ་ཕྱོགས་ཤིང་། ཕྱག་གཉིས་ཐལ་མོ་སྦྱར་བ། པད་མའི་གདན་ལ་ཞབས་གཉིས་དྲང་བོར་བཞེངས་པ། སྐུ་སྟོད་ལ་རྒྱན་ཆ་ལས་ན་བཟའ་སྤངས་པའོ། །
4.རྣམ་པར་སྣང་མཛད། ལོངས་སྐུའི་ཆ་བྱད་ཅན། སྐུ་མདོག་དམར་པོ་ཞལ་གཅིག་ཕྱག་གཉིས་མཉམ་གཞག་གི་ཕྱག་རྒྱ་མཛད་པ་དང་། ཞབས་རྡོ་རྗེའི་སྐྱིལ་ཀྲུང་གིས་པད་མའི་གདན་ལ་བཞུགས་པ། བྲང་ཁར་“མུཾ་”ཞེས་པའི་ས་བོན་གྱི་ཡི་གེ་བརྐོས་པའོ། །
5.སྤྱན་རས་གཟིགས་སེམས་ཉིད་ངལ་གསོ། ཞལ་གཅིག་ཕྱག་གཉིས། ཕྱག་གཡས་མཆོག་སྦྱིན་དང་། གཡོན་གདན་ལ་བརྟེན་པས་པདྨའི་ཡུ་བ་འཛིན་པ། ཞབས་གཡས་བརྐྱང་བའི་སྐྱིལ་ཀྲུང་ཕྱེད་པའི་རོལ་པས་པད་མའི་གདན་ལ་བཞུགས་པ། རི་དྭགས་ཀྱི་པགས་པའི་ཚབ་ལ་དར་འཕྱངས་ཀྱིས་ནུ་མ་གཡོན་པ་བཀབ་པའོ། །
6.ཕྱག་ན་རྡོ་རྗེ། སྐུ་མདོག་སྔོན་པོ་ཞི་བའི་ཆ་ལུགས་ཅན། ཞལ་གཅིག་ཕྱག་གཡས་ཀྱིས་རྡོ་རྗེ་ཐུགས་ཀར་འཛིན་པ། ཕྱག་གཡོན་ངལ་གསོའི་ཚུལ་དུ་གདན་ལ་བརྟེན་པ། ཞབས་གཡས་བརྐྱང་བའི་སྐྱིལ་ཀྲུང་ཕྱེད་པའི་རོལ་པས་པདྨའི་གདན་ལ་བཞུགས་པ། དར་དང་ན་བཟའ་དམར་པོས་བརྒྱན་པའོ། །
7. རྗེ་བཙུན་བྱམས་པ། སྐུ་མདོག་སེར་པོ་ཞལ་གཅིག་ཕྱག་གཉིས་ཅན། ཕྱག་གཡས་ཆོས་འཆད་ཀྱི་ཕྱག་རྒྱ་ཅན་དང་གཡོན་གདན་ལ་བརྟེན་པས་པདྨའི་ཡུ་བ་འཛིན་པ། ཞབས་གཡས་བརྐྱང་གཡོན་བསྐུམས་ཀྱིས་པད་ཟླ་ལ་བཞུགས་པ། རིན་པོ་ཆེས་བརྒྱན་པའོ། །
གཞན་སྒྲུབ་ཕུག་འདིའི་ཉེ་སར་བདེ་གཤེགས་མཆོད་རྟེན་འགའ་ཡང་བརྐོས་འདུག བྲག་བརྐོས་རི་མོ་འདི་རྣམས་མཐོང་རྗེས་གནས་གཞན་དུ་ཡང་ཡོད་སྙམ་ནས་འབད་པ་ཆེན་པོས་བཙལ་ཡང་ངལ་བ་འབྲས་མེད་དུ་གྱུར། གཅིག་བྱས་ན་བྲག་ངོས་གཞན་དུ་ཡང་བརྐོས་ཡོད་སྲིད། ཁོ་བོས་མཐོང་བའི་བྲག་བརྐོས་རི་མོ་ཡོད་ཚད་ཟངས་མདོག་དཔལ་རི་ལ་བསྐོར་ནས་བརྐོས་ཡོད་པས། སྒྲུབ་ཕུག་གི་སྒོ་ཁར་སྦྱར་བའི་ངོ་སྤྲོད་ཡི་གེ་བཞིན་འདི་གར་རྒྱལ་པོ་ཁྲི་སྲོང་ལྡེ་བཙན་ལོ་གསུམ་ལྷག་ལ་བཞུགས་མྱོང་མིན་དཔྱད་ཁག་ཀྱང་། སྔོན་དུས་སུ་གནས་འདིའི་མཚན་མ་བཟང་བོ་ཞིག་ཏུ་ངོས་འཛིན་གནང་ཡོད་པའི་གདེང་རྙེད། ཁོ་བོ་ནི་བོད་ཀྱི་རི་མོའི་སྒྱུ་རྩལ་ཕྱོགས་ལ་བློ་མིག་ཤིན་ཏུ་ལྡོང་ཞིང་། འདིའི་ཐད་ལ་ཞིབ་འཇུག་བགྱིས་ནས་ཆེད་རྩོམ་ལེགས་པོ་ཞིག་འབྲི་བའི་ནུས་པ་ད་ལྟ་མི་མངའ་བས། ངོ་སྤྲོད་ཙམ་ལས་གཞན་ཅི་ཡང་མ་ནུས་པ་ལ་བློ་ཕམ་ཆེ། བོད་ཀྱི་གནའ་དཔྱོད་དང་རི་མོའི་སྐོར་ལ་རྒྱུས་མངའ་ཆེ་བ་རྣམས་བསམ་ཡས་མཆིམས་ཕུ་ལ་ལན་གཅིག་ཕེབས་ན་འགྲིག་ཨང་བསམ་བྱུང་། སྒོས་སུ་པར་ལེགས་པོ་ཞིག་བརྒྱབ་འདོད་ཚེ་འགྲོ་རོགས་ཚེགས་ཡངས་ཅན་རེ་གཉིས་ངེས་པར་མཁོ་བ་དང་། རྣམ་སྣང་གི་བྲག་བརྐོས་རི་མོའི་མདུན་ནི་ཤིན་ཏུ་གཟར་བས་བདེ་འཇགས་ལ་ངེས་པར་གཟབ་དགོས་ཞེས་ཀྱང་བསྐུལ་བའི་ངོ་སྤྲོད་རྩོམ་ཐུང་ཞིག་བྲག་བརྐོས་རི་མོ་རྣམས་ལ་མཇལ་བའི་ཉིན་དེའི་ནུབ་མོར་སྐད་འཕྲིན་ཚོམས་སུ་དགེ་རྒན་དང་གྲོགས་པོ་ཚོའི་སྤྱན་ལམ་དུ་ཕུལ་བ་ཡིན།
དེ་རྗེས་ཀྱི་ཉིན་གཉིས་པར་ཁོ་བོ་འཕྱོངས་རྒྱས་སུ་རྒྱལ་པོ་ཁྲི་ལྡེ་སྲོང་བཙན་གྱི་བང་སོ་རྡོ་རིང་ལ་མཇལ་དུས་སྐད་འཕྲིན་ལ་བལྟས་པ་ན། རྒན་ཚངས་དབང་གིས་ཕྲན་གྱིས་མཇལ་བའི་བྲག་བརྐོས་རི་མོ་འདི་དག་གི་པར་བཞི་ཚོམས་སུ་སྤེལ་བ་དང་ལྷན་འདི་འདྲ་ཞིག་ཀྱང་གསུངས་འདུག་སྟེ།“མཆིམས་ཕུ་ནས་གསར་དུ་རྙེད་པའི་རྡོ་བརྐོས་རི་མོ། ཁེ་ཉིན་སྒོ་བུ་ཤ་བོ་ཚེ་རིང་ལགས་ཀྱིས་མཆིམས་ཕུ་ནས་གསར་དུ་རྙེད་པའི་རྡོ་བརྐོས་རི་མོའི་པར་འགའ་བསྐུར་ཐོན་སོང་། དབུ་རྒྱན་དང་། སྤྱན། ཤངས། སྨིན་མ། སྙན་ཤལ་ཅུང་རིང་བ། ན་བཟའི་ལྟེབ་གཉེར། ཕྱག་རིས། དབུའི་འོད་སྐོར་ལ་དབུ་རྩེ་བཏོད་པ་སོགས་ལ་བརྟགས་ན་ཧ་ལམ་དུས་རབས་11ཡས་མས་ཀྱི་ཡིན་ནམ་སྙམ།”ཞེས་སྤེལ་འདུག དེ་བཞིན་སི་ཁྲོན་སློབ་ཆེན་ནས་གནའ་དཔྱོད་རིག་པའི་འབུམ་རམས་པ་བཏོན་ཞིང་ད་ཆར་བོད་ལྗོངས་སློབ་ཆེན་དུ་དགེ་རྒན་གྱི་ཕྱག་ལས་གཉེར་བའི་དགེ་རྒན་ཤ་བོ་མཁར་བྱམས་ལགས་ཀྱིས་ཀྱང་ངོ་། ། ཕྱིས་སུ་ཁོང་གཉིས་ལ་སྒེར་ནས་གསར་རྙེད་ཡིན་མིན་དྲིས་པ་ལ་རྒན་ཚངས་དབང་ལགས་ཀྱིས་ཕྲན་གྱིས་མ་སྤེལ་བའི་སྔོན་དུ་ཁོང་གིས་མཐོང་མ་མྱོང་བས་ཧ་ལམ་ཡིན་སྲིད་སོགས་ཀྱང་གསུངས་སོང་། གཞན་ད་དུང་བོད་ལྗོངས་རིག་དངོས་སྲུང་སྐྱོབ་ཞིབ་འཇུག་ཁང་གི་རྒན་ཤར་རྒན་དབང་འདུས་ལ་ཡང་བཀའ་འདྲི་བྱས་ནས་མཆིམས་ཕུའི་སྐོར་གྱི་རྒྱ་ཡིག་གི་ཡིག་ཆ་གཉིས་ཀློག་སྐལ་བྱུང་། སྤྱི་ལོ་1986ལོར་དཔར་བའི་《གྲ་ནང་རྫོང་གི་རིག་དངོས་གནས་ཡིག་》དང་། སྤྱི་ལོ་2009ལོར་བསྒྲིགས་པའི་བོད་རང་སྐྱོང་ལྗོངས་ཀྱི་རྒྱལ་ཡོངས་རིག་དངོས་ཐོ་འགོད་ཐེངས་གསུམ་པའི་ཡིག་ཆ་རུ། མཆིམས་ཕུའི་བྲག་བརྐོས་རི་མོ་ལ་སློབ་དཔོན་པདྨ་འབྱུང་གནས་དང་། ལྷ་ལྕམ་མནྟ་ར་བ། མཁའ་འགྲོ་ཡེ་ཤེས་མཚོ་རྒྱལ་གསུམ་གྱི་བྲག་བརྐོས་རི་མོ་ཁག་གཉིས་དང་། བྱང་ཆུབ་སེམས་དཔའ་བཞི་སོགས་བཅས་ཁག་གསུམ་ལས་གཞན་ཡོད་པ་རྣམས་ནི་དེ་འདྲའི་གསལ་བོ་མ་རེད་ཅེས་བརྗོད་འདུག ཕྲན་གྱིས་མཇལ་བའི་བྲག་བརྐོས་རི་མོ་བདུན་ལས་ལྷ་སྐུ་བཞི་ཡི་གམ་དུ་མཚན་ཡིག་དང་གཟུངས་སྔགས་བརྐོས་ཡོད་པར་མ་ཟད་སྐུ་མདོག་རྣམས་ཀྱང་སྒྲུབ་ཐབས་ལྟར་ཡིན་ལ། དཔེར་ན་སངས་རྒྱས་སྨན་བླའི་སྐུ་མདོག་མཐིང་ག ཉི་མ་ལྟར་སྣང་བྱེད་དང་ཟླ་བ་ལྟར་སྣང་བྱེད་ཀྱི་སྐུ་མདོག་དམར་སེར་དང་དཀར་པོ་ཡིན་པ་ཡང་《སྒྲུབ་ཐབས་རིན་འབྱུང་》དང་ཡོངས་སུ་མཐུན་པ་ཞིག་རེད། སྒོས་སུ་དེ་རྣམས་ཀྱི་ཆེ་ཆུང་ཡང་འཇལ་ཆོག་པ་ཞིག་ཡིན་པས་གོང་གི་ཡིག་ཆ་དེ་གཉིས་སུ་འདི་རྣམས་གླེང་མེད་པ་གདོན་མི་ཟའོ། ། ཕྲན་ལ་མཚོན་ན་དབུས་གཙང་ལ་ཐོག་མར་བསྐྱོད་པའི་འབྲས་བུ་ལ་གངས་ཅན་བོད་ཀྱི་ཆོས་ལུགས་དང་། ལོ་རྒྱུས་དང་། གནའ་དཔྱོད་དང་། རི་མོ་བཅས་ལ་དཔྱད་གཞི་སྔ་ན་མེད་པ་ཞིག་འབུལ་ཐུབ་པ་ལ་ཕྱིར་དྲན་གྱི་རིན་ཐང་ཆེན་པོ་ལྡན་པར་སྙམ་ཞིང་། སངས་རྒྱས་སྨན་བླ་ནི་ངེད་ཚང་གི་ཁྱིམ་ལྷ་ལྟ་བུ་ཡིན་པས་ང་བརྒྱད་ཡར་སྔོན་དུ་མཆོད་ཁང་ཁང་མིག་གསུམ་གྱི་སྐུ་རྟེན་གཙོ་བོ་ཡང་སངས་རྒྱས་འདི་ཉིད་ཡིན་ཞེས་ཨ་མྱེས་དྲིན་ཆེན་པོས་ལན་དུ་མར་གསུངས་མྱོང་། དེ་བས་མཆིམས་ཕུ་ནས་གཞན་གང་ལས་ཀྱང་མཇལ་མ་མྱོང་བའི་སངས་རྒྱས་སྨན་བླ་ཀེར་བཞེངས་ཀྱི་བྲག་བརྐོས་རི་མོ་ཐོག་མར་མཐོང་དུས་ཀྱང་དགའ་བ་བརྗོད་ཀྱིས་མི་ལངས་པ་ཞིག་སྐྱེས་བྱུང་།
བསམ་ཡས་མཆིམས་ཕུ་ལུང་བར་མཇལ་བའི་ཉིན་གྱི་ཕྱི་དྲོར་རླངས་འཁོར་མ་རྙེད་པའི་ཁོ་བོ་མཆིམས་ཕུ་ནས་རྐང་ཐང་ལ་བསམ་ཡས་གྲོང་བརྡལ་ལ་འབྱོར་རྗེས། གནས་མཇལ་ཉིན་ཐོ་ཙམ་ལ་འདི་དག་གི་ངོ་སྤྲོད་རྩོམ་ཐུང་ཞིག་བསམ་ཡས་དགོན་གྱི་མགྲོན་ཁང་དུ་བྲིས་ནས་སྤེལ་ཞིང་། ཕྱིར་རང་མལ་དུ་ལོག་རྗེས་རྗེ་བཙུན་ཇོ་ནང་ཏཱ་ར་ནཱ་ཐའི་《སྒྲུབ་ཐབས་རིན་འབྱུང་》སོགས་ལ་གཞིགས་ནས་ལྷ་སྐུ་རྣམས་ཀྱི་རྣམ་པ་དང་གསར་རྙེད་ཡིན་མིན་སྐོར་ལ་ཅུང་ཙམ་བརྗོད་པ་འདིས་ཀྱང་བཀྲ་ཤིས་པར་གྱུར་ཅིག
{མཇུག་ཏུ་ཞུ་བའི་ཚིག ཕྲན་ཆུང་གི་སྔོན་ལ་མཆིམས་ཕུའི་བྲག་བརྐོས་རི་མོ་འདི་རྣམས་གཞན་གྱིས་གླེང་ཟིན་པའམ་ཡང་ན་དེབ་གང་རུང་དུ་བཀོད་པ་འདྲ་ཀློག་མཁན་སུ་ཞིག་གིས་མཐོང་ཡོད་ན་འདི་གར་གསལ་བཤད་རེ་གནང་རྒྱུ་སྙིང་ནས་རེའོ། །}
ཟུར་ལྟའི་དཔྱད་ཡིག
1.《རིན་འབྱུང་ལྷ་སྐུ་སུམ་བརྒྱ།》 རྗེ་བཙུན་ཇོ་ནང་ཏཱ་ར་ནཱ་ཐ་ཀུན་དགའ་སྙིང་པོས་མཛད། ཏིང་འཛིན་བཀྲ་ཤིས་ཀྱིས་རྩོམ་སྒྲིག་བྱས། སྤྱི་ལོ་2007ལོའི་ཟླ་6པར་མི་རིགས་དཔེ་སྐྲུན་ཁང་གིས་དཔར།
2.《扎囊县文物志》主编:索朗旺堆 何周德 西藏自治区文物管理委员会1986年
3.《西藏自治区第三次全国文物普查资料》2009年
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/28957.html


text:
རྐང་རྩེད་སྤོ་ལོ།
རྐང་རྩེད་སྤོ་ལོ་ནི་དེང་སང་འཛམ་གླིང་དུ་དགའ་བསུ་ཐོབ་ཆེ་ཤོས་གྱི་རྩེད་མོ་ཞིག་ཡིན། དེ་རྩེད་མཁན་རྩེད་མོ་བ་ལ་སྤོ་ལོའི་རྩལ་དང་བང་རྩལ་དགོས་པའི་མི་ཚད་བློ་རིག་པ་དང་དཔའ་སྤོབ་པ་ཡང་དགོས་མ། དེ་མིན་ཐུན་མོང་རོགས་རེད་ཀྱི་སེམས་ཡང་དགོས། རྐང་སྤོ་ཐོག་མར་ཀྲུང་གོར་བྱུང་ཞིང་ཕྱིས་སུ་ཡོ་རོབ་ཏུ་དར་ལ་དུས་རབས་༡༩པའི་དུས་དཀྱིལ་དུ་དབྱིན་ཇི་རུ་དར་རྒྱས་ཆེན་པོ་བྱུང་ནས་འཛམ་གླིང་ཀུན་ཏུ་དར་ཁྱབ་བྱུང་།[༡]
ལོ་རྒྱུས།[རྩོམ་སྒྲིག]
དཀར་ནག་འདྲེས་མའི་སྤོ་ལོས་ནམ་ཡང་སྐྱེས་པ་ཚོར་ཚ་རླབས་འཕྱུར་བའི་གླེང་གཞི་ཞིག་བསྩལ་ཐུབ། རྒྱལ་སྤྱིའི་ཐོག་ཆེས་མིང་གྲགས་ལྡན་པའི་རྐང་རྩེད་སྤོ་ལོ་ཚོགས་པའི་དབར་གྱི་འགྲན་བསྡུར་དང་། རྒྱལ་ཁབ་ཀྱི་མཚན་སྙན་དང་འབྲེལ་བ་ཡོད་པའི་རྒྱལ་སྤྱིའི་འགྲན་བསྡུར་ཞིག་དེ་མིན་གྱི་འཁྲུག་ཆ་དོད་པོ་རང་མེད་པའི་ས་ཁུལ་སོ་སོའི་ཚོགས་པའི་དབར་གྱི་འགྲན་བསྡུར་སོགས་ཚང་མས་ཇ་ཁང་ནང་དུ་བཞུགས་པའི་སྐྱེས་པ་ཚོར་བགྲོ་གླེང་གི་ཚ་རླབས་ཤིག་བཟོ་ཡི་ཡོད། བོད་ཀྱི་ངོས་ནས་བརྗོད་ན་ལུས་རྩལ་བྱེད་སྒོ་གང་གིས་ཀྱང་རྐང་རྩེད་སྤོ་ལོའི་བྱེད་སྒོ་ལས་བརྒལ་མི་ཐུབ་ཅིང་། ཐ་ན་ཁུག་ཀྱོག་ཏུ་གནས་པའི་གྲོང་གསེབ་ཀྱི་ཐང་གཤོང་ཞིག་ནས་ཀྱང་ཀོ་བའི་སྤོ་ལོར་རྗེས་དེད་བཏང་ནས་གཟུགས་པོ་རྔུལ་ཆུས་བརླན་པའི་ཕྲུ་གུ་མཐོང་ཐུབ་པས། རྐང་རྩེད་སྤོ་ལོའི་འདྲེན་ཤུགས་ཇི་འདྲ་ཞིག་ཡོད་མིན་དེ་ནས་རྟོགས་ཐུབ།
ལོ་ཞིག་ལ་རྒྱལ་རྩེ་ཁུལ་དུ་ཡུལ་སྐོར་ལ་བསྐྱོད་ཅིང་། དངུལ་ཏོག་ཙམ་གྲོན་ཆུང་ཡོང་བའི་སླད་དུ་གྲོགས་པོ་དོན་གྲུབ་ཀྱི་ཕ་མའི་ཁྱིམ་དུ་གནས་ཚང་གཡར་ནས་བསྡད་པ་ཡིན། དུས་དེར་ཏག་ཏག་འཛམ་གླིང་རྐང་རྩེད་སྤོ་ལོའི་འགྲན་བསྡུར་བྱེད་བཞིན་པའི་སྒང་རེད། ང་རང་གི་བསམ་པར་ཁོང་གི་ཁྱིམ་དུ་བསྡད་པ་དེས་འགྲན་བསྡུར་གྱི་གནས་ཚུལ་ཇི་བཞིན་མཐོང་མི་ཐུབ་སྙམ་པའི་སེམས་ཁྲལ་བྱུང་། གང་ལགས་ཤེ་ན། བོད་ཀྱི་གྲོང་གསེབ་ཏུ་མི་སེར་གྱི་ཁྱིམ་ལ་བརྙན་འཕྲིན་གྱི་ནང་དུ་སྟོན་པ་ནི། ཉིན་མཚན་མེད་པར་བལྟས་ཚར་རྒྱུ་མེད་པའི་བོད་སྐད་བརྙན་འཕྲིན་རྒྱུན་མཐུད་འཁྲབ་ཚན་ལས་མ་འདས། འོན་ཀྱང་ངའི་བསམ་ཡུལ་ལས་འདས་པ་ཞིག་ལ། དོན་གྲུབ་ཀྱི་ཨ་ཕ་ལྷག་པ་ཚེ་རིང་ནི་སྤོ་ལོར་དགའ་བ་ཞིག་ཡིན་པ་དང་། ལོ་ན་དོན་གསུམ་ལ་ཕེབས་པའི་ཞིང་པ་བགྲེས་སོང་འདིས་འཛམ་གླིང་སྤོ་ལོའི་འགྲན་བསྡུར་རིང་གི་དུས་ཚོད་དམ་འཛིན་གྱིས། ཐ་ན་མཚན་གུང་གི་ཆུ་ཚོད་གཉིས་གསུམ་དུས་ཀྱི་འགྲན་བསྡུར་ལེ་ཚན་ལའང་གཡེངས་མེད་གཟིགས་པ་མ་ཟད། གཉིད་མི་བྲོ་བ་དང་འགྲན་བསྡུར་ལ་ལྟ་བའི་དུས་ཚོད་འཐུས་ཤོར་མི་ཡོང་བའི་ཆེད། ཁོང་གིས་སྐབས་རེ་མཚན་མོར་སྔོན་ལ་ཕྱི་རོལ་དུ་འཆམ་འཆམ་ལ་བསྐྱོད་པ་དང་། ཡར་ལོག་ཡོང་ནས་འགྲན་བསྡུར་ལ་གཟིགས་པ། ཡང་སྐབས་རེ་སྔོན་ལ་སིམ་གཉིད་ཞིག་ཁུག་པ་དང་། ཆུ་ཚོད་ཀྱི་སྒྲ་སྒྲོག་ཏན་ཏིག་བཟོས་རྗེས་དུས་ཐོག་ལ་ལངས་ནས་གཟིགས་ཀྱི་འདུག་མཚན་གུང་གི་དུས་སུ་ངས་ཁོང་དང་མཉམ་དུ་འགྲན་བསྡུར་འགའ་ཤས་ཤིག་བལྟས་པ་ཡིན། ཅང་མ་འགོར་བར་ལྗིད་ཏིག་ཏིག་གི་མིག་པགས་གོང་འོག་ཕན་ཚུན་འཐབ་ཡོང་བ་དང་། རིག་པ་གྲུང་པོ་ཇི་ལྟར་བྱས་ཀྱང་ཕན་ཐོགས་གང་ཡང་མིན་འདུག རྒྱ་སྐད་ཚིག་ཐོག་གི་འགྲེལ་པ་ཚིག་གཅིག་ཀྱང་ཧ་མི་གོ་བའི་བགྲེས་སོང་ལྷག་པ་ཚེ་རིང་ནི་གཉིད་ཀྱི་གཡའ་ཙམ་མེད་པར་དབྱིངས་ཚུད་ནས་འདུག ཁོང་གིས་སྐབས་རེ་རང་ཉིད་བློ་ཡིད་འཕྲོག་པ་ལས་འདོན་པའི་སྐད་ཅོར་གྱིས། ང་རང་གཉིད་འཐིབས་ཀྱི་ནང་ནས་ཐེངས་ཤས་བསླངས་ཤིང་། མིག་ཕུར་ནས་ཡང་ཁོང་དང་མཉམ་དུ་འཁྱུག་ཙམ་བལྟ་གིན་བསྡད། བགྲེས་སོང་ཁོང་གི་ཞལ་ལས་བྱུང་བའི་སྤོ་ལོའི་སྐོར་གྱི་ཐ་སྙད་ནི་ངས་དེ་ཙམ་གྱི་ཧ་མི་གོ་དཔེར་ན། མཚམས་ཐིག་བརྒལ་བ་དང་གནས་བརྒལ་ཟུར་འདྲེན་སྤོ་ལོ། སོགས་ཚང་མ་དབྱིན་སྐད་ཡིན་པ་དང་། ཚིག་སྐད་དེ་འདྲ་ཁོང་ཞིང་པ་རྒན་ཁོག་ཞིག་གི་བྱད་གཟུགས་དང་ཧེ་བག་ཤིན་ཏུ་ཆེ་བར་སྣང་།
འོན་ཀྱང་བོད་ཀྱི་ཉེ་རབས་ལོ་རྒྱུས་ལ་དོ་སྣང་ཅུང་ཟད་ཞིག་བྱས་ན། དབྱིན་ཀ་ལན་རྐང་རྩེད་སྤོ་ལོའི་སྐོར་གྱི་ཐ་སྙད་དེ་འདྲ་བགྲེས་སོང་ལྷག་པ་ཚེ་རིང་གི་ཞལ་ནས་འདོན་པར་ཡ་མཚན་པའི་སྣང་བ་གང་ཡང་བྱུང་མི་སྲིད།
༡༩༠༤ལོར་དབྱིན་ཇིས་ཀྲུང་གོའི་བོད་ལྗོངས་ལ་བཙན་འཛུལ་བྱས་པ་དང་། ཁོ་ཚོས་རྒྱལ་རྩེ་ནི་བོད་ཡོངས་ལ་དཔུང་འཇུག་བྱེད་པའི་ས་ཚིགས་དེར་བརྩིས་ནས་རྒྱལ་རྩེར་ཚོང་དོན་ཁང་དང་དམག་སྒར་བཙུགས་པས་གཉིད་མཐུག་ཏུ་ཡུར་བའི་བོད་ཀྱི་ས་སྒང་འདིར་མ་རྩ་རིང་ལུགས་རྙིང་གྲས་ཀྱི་ཆེས་སྔོན་ཐོན་བཟོ་ལས་སྒྲིག་ཆས་ཀྱི་རྐང་པ་འཛུགས་འགོ་ཚུགས། དེ་ནས་བཟུང་རྒྱལ་རྩེར་རིམ་བཞིན་རླངས་འཁོར་དང་། རྐང་འཁོར། ཁ་པར། ཏར་སོགས་ཐོན། དེའི་རྗེས་ཀྱི་མི་ལོ་བཅུ་ཕྲག་ནང་རྒྱལ་རྩེའི་མིང་གྲགས་ཁྱོན་ཡོངས་ནས་མཐོ་རུ་སོང་བ་དང་། བོད་ཀྱི་ནུབ་རྒྱུད་རྫོང་གཞིས་ཁག་ཏུ་མངགས་གཏོང་བྱས་པའི་དཔོན་རིགས་ཚོས་སྐབས་དེའི་བཀའ་ཤག་སྲིད་གཞུང་ལ་གནས་ཚུལ་སྙན་གསེང་ཞུ་དགོས་པའམ། ཚོང་པ་ཚོས་རྒྱ་གར་གྱི་ཚོང་པ་དང་ཚོང་དོན་འབྲེལ་གཏུགས་བྱེད་པ་སོགས་ཚང་མར་རྟ་བཞོན་ཏེ་རྒྱལ་རྩེར་མྱུར་སྐྱོད་ཀྱིས་ཏར་གཏོང་བའམ་ཁ་པར་གྱི་ཐོག་ནས་འབྲེལ་བ་བྱེད་ཀྱི་ཡོད། རྒྱལ་རྩེའི་ཁྱད་འཕགས་ས་ཁམས་དེས་བོད་ས་གནས་ཀྱི་སྲིད་ཕྱོགས་མི་སྣ་དང་། ཚོང་པ། གནས་མཇལ་བ་སོགས་རྒྱ་གར་དུ་བསྐྱོད་པ་དང་། མཚོ་ཐོག་བརྒྱུད་ནས་མེས་རྒྱལ་ནང་སར་སྐྱོད་པའི་ལམ་ཉག་གཅིག་ཏུ་གྱུར་བས་དུས་མཚམས་ཤིག་རིང་བོད་ཀྱི་ནུབ་ཁུལ་གྱི་གནད་ཆེའི་གྲོང་རྡལ་དེ་ཤིན་ཏུ་འཁྲུག་ཆ་དོད་པོ་ཞིག་ཏུ་གྱུར།
དབྱིན་ཇི་བ་དེ་ཚོས་སྐྱོ་སངས་ཀྱི་རོལ་རྩེད་བྱེད་ཆེད་རྒྱལ་རྩེའི་སྐྱིད་ནག་ཞེས་པའི་ཐང་སྡེར་དེར་ཁོ་པ་ཚོའི་ཕ་ཡུལ་ལ་རྒྱུན་དུ་རྩེད་པའི་རྐང་རྩེད་སྤོ་ལོ་རྩེད་པ་དང་། རྟ་ཐོག་སྤོ་ལོ་རྩེད་ཀྱི་ཡོད། ཡང་ཁོ་པ་ཚོར་ལས་ཀ་བྱེད་མཁན་གྱི་བོད་པའི་གཡོག་པོ་ཚོའི་ཁྲོད་དུ་ཡང་རྐང་རྩེད་སྤོ་ལོའི་རུ་ཁག་གཅིག་སྒྲིག་འཛུགས་བྱས་ཏེ་དབྱིན་ཇི་བ་ཚོར་སྤོ་ལོ་རྒྱག་རོགས་བྱེད་ཀྱི་ཡོད། བྱ་དངོས་གསར་པ་དང་ལེན་བྱེད་ནུས་ཆེ་བའི་ཁུལ་དེའི་བོད་མིས་ཟླུམ་ཞིང་འཕར་བའི་དངོས་པོ་དེར་དེ་མ་ཉིད་དུ་སྤྲོ་སྣང་འཕེལ། ཐོག་མའི་དུས་ཁོབ་ཤིག་ཤིག་གི་རྐང་པས་སྤོ་ལོར་རྡོག་རྒྱག་ཞུས་མི་ཐུབ་སྐབས་ལག་པས་སྤོ་ལོ་འཇུས་ཏེ་རྒྱུགས་ཤར་གློད་པས་དབྱིན་ཇིའི་མི་རྣམས་ངུ་མི་ཤོར་དགོད་མི་ཤོར་བའི་གནས་སུ་བསྐྱལ། རིང་པོ་མ་སོང་བར་གཡོག་པོའི་རུ་ཁག་གི་སྤོ་ལོའི་རྒྱག་རྩལ་ཡང་ཉིན་རེ་བཞིན་མ་བསྡད་པར་ཡག་ཏུ་སོང་ཞིང་། སྐྱིད་ནའི་མཐའ་འཁོར་གྱི་ཕྲུ་གུ་ཚོའི་ཡིད་དབང་ཡང་རྐང་རྩེད་སྤོ་ལོས་རིམ་བཞིན་འཕྲོག་པ་དང་། བགྲེས་སོང་ལྷག་པ་ཚེ་རིང་ལགས་ཀྱི་དུས་སུ་སླེབས་དུས་ཁུལ་དེའི་བོད་མི་ཚོས་རྐང་རྩེད་སྤོ་ལོ་རྩེར་སོན་པ་རྒྱག་ཐུབ་ཀྱི་ཡོད།
ཕྲུ་གུ་ཚོས་ཕྱོགས་གཅིག་ནས་མི་རྒན་པ་ཚོ་ལ་དཔེ་བལྟས་ཏེ་རྒྱག་པ་དང་། སྐབས་རེ་མི་རྒན་ཚོའི་རུ་ཁག་ལ་མི་ཆད་ཚེ། སྤོ་ལོ་རྒྱག་རྩལ་ཅུང་ཡག་པའི་ཕྲུ་གུ་ཆེ་བ་དེ་ཚོ་འགྲན་བསྡུར་ནང་འཇུག་གི་ཡོད། ཕྲུ་གུ་ཚོར་མི་རྒན་གྱི་སྤོ་ལོའི་ལྷམ་དང་གོས་ཆེ་དྲགས་ཀྱི་ཡོད་པས། བོད་ཟོམ་གྱོན་ནས་འགྲན་བསྡུར་ནང་བཞུགས་རྒྱུ་རང་རེད། ཁོ་ཚོས་འཁྱུག་ཙམ་རིང་སྲོག་ལྟོས་ངང་རྒྱུགས་པ་དང་། ཡང་འཁྱུག་ཙམ་རིང་སེམས་འཚབ་ངང་ལུས་སྒུར་ནས་ལྷམ་སྒྲོག་བཅིངས་ནས་སྡོད་ཀྱི་ཡོད། རྐང་རྩེད་སྤོ་ལོས་ནར་སོན་བཞིན་པའི་ཕྲུ་གུ་ཚོར་སྤྲོ་སྣང་ཚད་མེད་སྦྱིན་གྱི་ཡོད་ལ། ཡང་ཁོ་ཚོར་ཡིད་མུག་པ་ཡང་ཡོང་བ་ནི། སྤོ་ལོ་བརྒྱབ་དྲག་ཏེ་སྣམ་བུའི་ལྷམ་རལ་སོང་ན་ནང་མིའི་གཤེ་གཤེ་བཟེད་དགོས་ཤིང་། ལྷམ་གསར་པ་ཆ་གཅིག་བཟོ་བ་ལ་ཁྱིམ་ཚང་དབུལ་ཕོངས་ཤིག་གི་ངོས་ནས་བརྗོད་ན་དཀའ་ངལ་ཆེན་པོ་ཡིན་སྟབས་རྐང་རྗེན་མར་སྤོ་ལོ་རྒྱག་གི་ཡོད། སྐབས་དེ་དུས་ཀྱི་རྐང་རྩེད་སྤོ་ལོ་ནི་སྒྲོག་གུ་རྒྱག་དགོས་པའི་བཟོ་དབྱིབས་རྙིང་པའི་རིགས་ཡིན་པས་རྐང་རྗེན་མར་རྒྱག་སྐབས་གལ་ཏེ་སྤོ་ལོའི་ཕུ་ཏོག་ལ་རྡོག་རྒྱག་འཐེབ་ན། ན་ཚ་གཏོང་ཤུགས་ནི་སྨྲོས་པ་དཀའ། འོན་ཀྱང་འགྲན་བསྡུར་གྱི་རྒྱལ་ཁའི་རྩོད་སེམས་ཀྱིས་ན་ཚ་ཡང་རྦད་དེ་བརྗེད་འགྲོ་གི་ཡོད། འགྲན་བསྡུར་ནི་རྟག་ཏུ་དབྱིན་ཇི་བ་དང་བོད་མིའི་དབར་བྱེད་ཀྱི་ཡོད་པ་དང་། མ་གཞི་འགྲན་བསྡུར་བྱེད་སྐབས་དབྱིན་ཇི་བས་བོད་མི་དབུལ་ཕོངས་ཚོར་ལྟོ་ཆས་མཁོ་འདོན་བྱེད་ཀྱི་ཡོད་མོད། འོན་ཀྱང་སྤོ་ལོའི་རྩེད་ཐང་སྟེང་དུ་བོད་མི་ཚོས་དེས་རྐྱེན་པས་བཟོད་སྒོམ་བྱེད་ཀྱི་མེད་ལ། རང་རིགས་སྤུན་ཟླ་གསོད་མཁན་བཙན་འཛུལ་པར་གདོང་གཏུག་བྱེད་སྐབས་སོ་སོའི་མི་རིགས་ཀྱི་ལ་རྒྱ་ཤུགས་ཆེར་མངོན་ཡོང་བ་མ་ཟད། སུས་ཀྱང་འགོག་ཐབས་བྲལ་བ་ཞིག་ཏུ་གྱུར། དབྱིན་ཇི་བས་སྤོ་ལོ་ཁྲིད་ནས་སྒོའི་འགྲམ་དུ་བཅར་སྐབས་བོད་པའི་རུ་མི་ཚོས་སྐད་ཤུགས་ཆེན་པོས། ཁོའི་རྐང་པ་ཧྲུག་ཅག་གཏོང་། ཟེ་འབོད་པ་དང་། ནུས་ཤུགས་ལྡབ་སྐྱེས་ཀྱིས་འཛིངས་བས་རྐང་རྩེད་སྤོ་ལོར་མཁས་པའི་དབྱིན་ཇི་བ་རྣམས་དཀའ་ལས་ཁག་པའི་གནས་སུ་བསྐྱལ་ཞིང་། སྐབས་རེ་བོད་མིའི་རུ་ཁག་གིས་བྱ་དགའི་བུམ་པ་ཡང་ལེན་ཐུབ་ཀྱི་ཡོད།
རྒྱལ་རྩེ་ནི་བོད་ཀྱི་སྐུ་དྲག་ཚོའི་ཐབ་རྟེན་ས་ཆ་གཙོ་ཆེ་ཤོས་ཤིག་ཡིན་ཞིང་། སྒེར་པ་མང་པོ་ཞིག་གི་གཞིས་ཀ་ས་ཆ་དེར་ཡོད། དབྱིན་ཇི་བ་དང་ཁུལ་དེའི་ཞིང་པ་ཚོའི་དབར་འཁྲུག་ཆ་དོད་པའི་འགྲན་བསྡུར་གྱིས་བདེ་འཁོད་སྒྲིག་ལ་བྱང་བའི་སྐུ་དྲག་གི་བུ་ཕྲུག་ཚོར་ཤུགས་རྐྱེན་ཐེབས་ནས་ག་ལེར་ཁོ་ཚོ་ཡང་རྐང་རྩེད་སྤོ་ལོར་སྤྲོ་སྣང་ཤུགས་ཆེར་འཕེལ་བ་དང་། མ་ཡཱ་སོགས་ཀྱི་སྒེར་པ་ཚོས་སོ་སོའི་གཞིས་ཀའི་སྤོ་ལོའི་རུ་ཁག་སྒྲིག་འཛུགས་བྱས་ནས་འགྲན་བསྡུར་ལ་བཞུགས།
དེ་རྗེས་རྒྱལ་རྩེའི་རྐང་རྩེད་སྤོ་ལོའི་བྱ་གཞག་དེ་མྱུར་བར་འཕེལ་རྒྱས་སོང་ཞིང་། ལྷག་དོན་དུ་༡༩༥༡ལོར་བོད་ལ་ཞི་བས་བཅིངས་འགྲོལ་བཏང་རྗེས་གཞོན་ནུའི་རྒྱལ་གཅེས་ལས་འགུལ་བོད་ཀྱི་ས་ཆ་ཡོངས་སུ་དབྱར་མཚོ་རྒྱས་པ་ལྟར་འཕེལ་རྒྱས་བྱུང་བ་དེས་རྒྱལ་རྩེའི་རྐང་རྩེད་སྤོ་ལོའི་བྱ་གཞག་འཕེལ་རྒྱས་ལ་འགུལ་ཤུགས་གསར་པ་ཞིག་སྦྱིན། ༡༩༦༥ལོར་བོད་ཀྱི་གྲོང་ཁྱེར་གཉིས་པར་གྲགས་པའི་གཞིས་ཀ་རྩེའི་སྤོ་ལོའི་རུ་ཁག་ཀྱང་ས་ཁུལ་ཆུང་གྲས་རྒྱལ་རྩེ་སྤོ་ལོའི་རུ་ཁག་གིས་ཕམ་ཉེས་སུ་བཏང་བས་རྒྱལ་རྩེ་སྤོ་ལོའི་རུ་ཁག་གི་མིང་གྲགས་ཆེས་ཆེར་འཕེལ། དུས་ཡུན་རིང་པོ་ཞིག་གི་ནང་རྒྱལ་རྩེའི་རྐང་རྩེད་སྤོ་ལོའི་རུ་ཁག་ནི་བོད་དུ་སྟོབས་ཤུགས་ཆེ་ཤོས་ཀྱི་སྤོ་ལོའི་རུ་ཁག་ཞིག་ཡིན་པ་དང་། ཁོ་ཚོར་ཕུལ་བྱུང་གི་རུ་མི་མང་པོ་ཞིག་ཀྱང་བྱུང་ཡོད་པའི་ནང་གོང་དུ་ཞུས་པའི་བགྲེས་སོང་ལྷག་པ་ཚེ་རིང་ལྟ་བུ་ཡིན་ལ། ཁོ་ཚོ་ནི་རྐང་རྩེད་སྤོ་ལོར་སེམས་དབུས་ནས་དབྱིངས་སུ་ཚུད། རིག་གནས་གསར་བརྗེ་ཆེན་མོའི་སྔ་ནུབ་ཏུ་རྒྱལ་རྩེའི་མདའ་དམག་དུས་ཆེན་གྱི་རྐང་རྩེད་སྤོ་ལོའི་འགྲན་རའི་ནང་ཞིང་པ་རང་ལས་གྲུབ་པའི་སྤོ་ལོའི་རུ་ཁག་ཞིག་གིས་འཁྲུག་ཆ་དོད་པའི་རྣམ་པ་གཏོད་པ་དང་། དེའི་རུ་མི་ནི་ཁུལ་དེ་གར་མིང་གྲགས་ཆེ་བའི་རྐང་རྩེད་སྤོ་ལོའི་དཔའ་རྒོད་རྐྱང་རྐྱང་ཡིན། ཁོ་ཚོའི་ལུས་ནས་ཞིང་སའི་དྲི་ཞིམ་འཐུལ་ཞིང་། བབ་ཆགས་ཀྱི་རང་མདངས་མངོན་ལ། ལྷམ་གོག་ཕུད་ནས་གཡུལ་སར་གདོང་མཆོངས་བྱེད་པ་དང་། སྤོ་ལོར་མགོ་བོ་བརྡུང་སྐབས་མགོ་ཐོག་གི་ལྕང་ལོ་ཡང་གཡུག་པ་སོགས་ཀྱིས་འགྲན་རའི་ཐོག་ཏུ་ལང་ཚོའི་དཔའ་ཉམས་ཤིག་བཞག་པས། དེང་གི་དུས་སུ་ཡང་རྒན་རྒོན་ཚོའི་ཡིད་ལ་དྲན་པ་དང་། ངར་རླབས་འཕྱུར་བ་བཟོ་གི་ཡོད།
ལོ་རབས་དྲུག་བཅུ་པའི་དུས་འགོར་བོད་ལྗོངས་སུ་སོ་སོའི་ཆེད་ལས་རྐང་རྩེད་སྤོ་ལོའི་རུ་ཁག་དངོས་སུ་བྱུང་ཞིང་། རུ་ཁག་འདི་རྣམ་ཀུན་ནས་མེས་རྒྱལ་ནང་ཁུལ་གྱི་ས་ཆ་ཁག་ཏུ་འགྲན་བསྡུར་ལ་བཞུགས་པའམ་སྦྱོང་བརྡར་བྱེད་པར་བཀོད་སྒྲིག་བྱེད་ཀྱི་ཡོད། ཛ་དྲག་ཆེ་བའི་འགྲན་ར་ནས་ཁོ་ཚོར་ཤེས་བྱ་གསར་པ་མང་པོ་བྱང་རྟོགས་བྱུང་བ་དང་། མིག་རྒྱང་ཡངས་པོར་ཕྱེ་ཞིང་། ཁོ་ཚོ་ནང་ས་ནས་ལོག་ཡོང་སྟེ་རྒྱུན་དུ་ལྷ་སའི་ལས་ཞོར་གྱི་སྤོ་ལོའི་རུ་ཁག་ཚོ་དང་འགྲན་བསྡུར་བྱེད་སྐབས་ཁོ་ཚོའི་མཆོག་གྱུར་གྱི་སྤོ་ལོའི་འཐབ་རྩལ་གྱིས་ལྷ་ས་དང་ས་ཁུལ་ཁག་གི་ལས་ཞོར་སྤོ་ལོའི་རུ་ཁག་ལའང་སྣེ་ཁྲིད་བྱུང་ཡོད། སྐབས་དེ་དུས་ལྷ་སར་སྤོ་ལོའི་རུ་ཁག་ཧ་ཅང་མང་པོ་ཡོད་ལ་ཆུ་ཚད་ཀྱང་མཐོ་པོར་སླེབས་ཤིང་། དེའི་ནང་ནས་བོད་ལྗོངས་རྐང་རྩེད་སྤོ་ལོའི་རུ་ཁག་ལ་འཇིགས་སྐུལ་བཟོ་ཐུབ་མཁན་ནི་ལྷ་ས་སློབ་འབྲིང་གི་སྤོ་ལོའི་རུ་ཁག་ཁོ་ན་ཡིན། བོད་ཀྱི་རྐང་རྩེད་སྤོ་ལོའི་རུ་ཁག་དང་ལྷ་ས་སློབ་འབྲིང་རུ་ཁག་དབར་གྱི་འགྲན་བསྡུར་གྱིས་ཧ་ལམ་ལྷ་ས་བ་ཕལ་མོ་ཆེ་མི་དམངས་ལུས་རྩལ་ཐང་ཆེན་དུ་འགུག་ཐུབ། ལྷ་ས་སློབ་འབྲིང་གི་སྤོ་ལོའི་རུ་མི་མཁས་པ་དེ་ཚོར་མང་ཚོགས་ཀྱིས་གསེར་གྱི་རྐང་པ་ཆེ་གེ་མོ་དང་དངུལ་གྱི་ལག་པ་ག་གེ་མོ་ཞེས་པའི་མིང་བཏགས་ཤིང་། བོད་ལྗོངས་རུ་ཁག་ལས་ཀྱང་མཚན་སྙན་ཆེ་བ་ཡོད་ལ། དེ་ནི་ཕལ་ཆེར་ལས་ཞོར་རུ་ཁག་ལ་ཞེན་ཕྱོགས་བྱེད་པ་ཡིན་ཤས་ཆེ།
ལོ་རབས་བདུན་བཅུ་པའི་དུས་མགོར་བོད་ཀྱི་རྐང་རྩེད་སྤོ་ལོའི་རུ་ཁག་ནི་དེ་བས་ཀྱང་མཚན་སྙན་ཆེ་བ་ཡོད། ཁོ་ཚོས་བོད་ཀྱི་ས་ཁུལ་ཁག་ལ་སྐོར་སྐྱོད་གཟིགས་འབུལ་དང་འགྲན་བསྡུར་བྱས་ཤིང་། ཁུལ་སོ་སོའི་ལོ་ཆུང་སྤོ་ལོའི་རུ་མི་ཚོར་སྦྱོང་བརྡར་སྤྲོད་རོགས་བྱས་པས་ལོ་ཆུང་གཞོན་ནུ་མི་ཉུང་བ་ཞིག་རྐང་རྩེད་སྤོ་ལོའི་ལམ་བུའི་ཐོག་ཏུ་ཁྲིད་སྟོན་བྱས་ནས་རྐང་རྩེད་སྤོ་ལོར་ཤ་ཞེན་ཟབ་མོ་སྐྱེས་པ་ཆགས།
ངེས་གསལ་ལ་སྐབས་དེ་དུས་ང་རང་སློབ་ཆུང་འགྲིམ་བཞིན་པའི་སྒང་ཡིན་པ་དང་། ཕྲུ་གུ་བུ་ཚོས་དགའ་ཤོས་བྱེད་པའི་ལུས་རྩལ་གྱི་བྱེད་སྒོ་ནི་རྐང་རྩེད་སྤོ་ལོ་དེ་རང་ཡིན། ལུས་རྩལ་དགེ་རྒན་ནི་བྱས་ཚར་རྒྱུ་མེད་པའི་ལས་ཀ་ཡོད་པ་བཞིན། རྟག་ཏུ་ལུས་རྩལ་ཐང་སྟེང་དུ་སྤོ་ལོ་ཞིག་གཡུགས་ནས་རྒན་ལགས་ལས་ཀ་ཡོད། སློབ་ཚན་ལ་ཡོང་མི་ཐུབ། ཁྱེད་རང་ཚོ་རྩེད་མོ་རྩེད་ཅེས་བརྗོད་རྗེས་ལུས་རྩལ་ཐང་སྟེང་ནས་མཐོང་རྒྱུ་མེད་པར་སོང་། དོན་དངོས་ཐོག་ང་ཚོས་རེ་བཞིན་པ་ཡང་རྒན་ལགས་ལ་ལས་དོན་ཞིག་འཕྲད་ནས་ང་ཚོར་སྤོ་ལོ་ཞིག་གནང་རྒྱུ་དེ་རང་ཡིན། དེ་ལྟར་བྱུང་ན་ང་ཚོ་རྐང་རྩེད་སྤོ་ལོའི་དབྱིངས་སུ་ཚུད་ནས་སྡོད་ཐུབ། དེ་ལྟ་བུའི་དགེ་རྒན་མེད་པའི་ལུས་རྩལ་སློབ་ཚན་ཡུག་ཙམ་ལ་ཕྱིན་ནས་བློ་ཡིད་མ་ཚིམ་གོང་ནས་སུན་སྣང་སྐྱེ་འོས་པའི་སློབ་ཚན་གྱི་གྲོལ་བརྡ་དེ་རླུང་འཚུབ་ཆར་དྲག་བཞིན་དུ་བརྡུང་བས་གྲོལ་བརྡ་གཏོང་མཁན་གྱི་རྒན་པོས་དུས་ཚོད་བལྟ་སྟངས་ནོར་བ་མིན་ནམ་སྙམ་གྱི་ཡོད། རྒན་ལགས་ལ་སྤྲེལ་ལད་ཤོད་རྒྱུར་དགའ་བའི་ཕྲུ་གུ་དེ་ཚོས་དྲིལ་བརྡ་ཐོས་མ་ཐག་ལམ་སེང་རྐང་རྩེད་སྤོ་ལོ་སྒྲུག་སྟེ་རྒན་ལགས་ཀྱི་ཁྱིམ་གྱི་ཕྱོགས་སུ་རྒྱུགས་འགྲོ་བ་དང་། རེ་ཆད་ཀྱི་ཕྲུ་གུ་ཚོ་ཡང་ཁོ་པའི་འཇོན་བཟོར་བལྟ་བ་ལས་བྱེད་ཐབས་གཞན་མེད་པར་གཟའ་འཁོར་རྗེས་མའི་ལུས་རྩལ་སློབ་ཚན་དེ་གང་མགྱོགས་འོང་རྒྱུར་རེ་སྒུག་བྱེད་བཞིན་སྡོད།
རྐང་རྩེད་སྤོ་ལོ་རྒྱག་ཆེད་ཕྲུ་གུ་ཚོས་ཀླད་པ་མི་ཉུང་བ་དཀྲུག་དགོས་ཤིང་། རྐང་རྩེད་སྤོ་ལོ་ངོ་མ་མེད་དུས་བལ་གྱི་རྐང་ཤུབ་རྙིང་ཧྲུལ་ནང་དུ་རས་ཚལ་བླུགས་པའམ་ཡང་ན་མར་སྐོགས་ནང་རྩྭ་ཧྲུག་གམ་བལ་སྙིགས་བླུགས་ཏེ་འཚེམ་བུ་སྟབས་བདེ་ཞིག་བརྒྱབ་ནས་སྤོ་ལོ་བྱེད་ཀྱི་ཡོད། སྐབས་དེ་དུས་སུས་རྐང་རྩེད་སྤོ་ལོ་ཞིག་འཁྱེར་ཏེ་རྩེད་མོ་རྩེད་བར་ཡོང་ན་དེ་ནི་ཕྲུ་གུ་ཡོངས་ཀྱི་འགོ་གཙོར་གྱུར་གྱི་ཡོད། ངོས་ཁྱིམ་གྱི་མི་རབས་སྔ་མ་སུ་ཞིག་རྐང་རྩེད་སྤོ་ལོར་རབ་ཏུ་དགའ་བ་ཡིན་མིན་མ་ཤེས། ཁྱིམ་དུ་རྐང་རྩེད་སྤོ་ལོ་ཧྲལ་ཧྲུལ་ཞིག་བཞག་འདུག་ལ། ད་དུང་སྟེང་དུ་དབྱིན་ཡིག་བྲིས་པའི་སྤོ་ལོའི་ནང་འགྱིག་གཉིས་ཀྱང་འདུག་སྐབས་དེ་དུས་ཀྱི་སྤོ་ལོ་ནི་ཕྱི་ནང་གཉིས་ཀྱི་པགས་པ་ལས་གྲུབ་པ་ཞིག་ཡིན་པ་དང་། དེང་དུས་རྐང་འཁོར་གྱི་འཁོར་ལོའི་འགྱིག་ལྤགས་ལྟ་བུ་ཡིན་ཞིང་། ནང་པགས་ཀྱི་སྟེང་དུ་ཕུ་ཏོག་རིང་པོ་ཞིག་འདུག་ཕུ་བརྒྱབ་ཟིན་རྗེས་མྱུར་དུ་ཕུ་ཏོག་བཀག་དགོས་པ་དང་། དེ་རྗེས་ཕུ་ཏོག་དེ་ཤུགས་ཀྱིས་ཕྱི་པགས་ནང་དུ་འཇུག་དགོས་ལ། མཐའ་མཇུག་ལྷམ་སྒྲོག་བརྒྱབ་པ་བཞིན་སྒྲོག་གུ་རྒྱག་དགོས། ངེད་ཁྱིམ་གྱི་སྤོ་ལོ་དེ་རྟག་ཏུ་ཕུ་ཤོར་གྱི་ཡོད་པ་དང་། ཉིན་མོའི་དུས་སུ་དེ་ལ་ཕུ་ལྡིར་པོ་ཞིག་བརྒྱབ་ནའང་ཞག་པོ་གཅིག་ཕྱིན་སོང་ན་སྟོང་ལེབ་དུ་གྱུར་གྱི་ཡོད། ང་རང་རྟག་ཏུ་སྤོ་ལོ་དེ་ཁྱེར་ཏེ་རྩེད་མོ་རྩེད་བར་འགྲོ་བ་དང་། སྐབས་དེ་དུས་ཁྱིམ་ཚང་སོ་སོར་ཕུ་མདའ་དཀོན་ཞིང་། གལ་སྲིད་ཡོད་ཀྱང་ཕྲུ་གུ་ཚོར་བེད་སྤྱོད་བྱེད་འཇུག་པ་དཀའ། ངའི་སྤོ་ལོ་དེས་སྔོན་ལ་རྩེད་གྲོགས་ཚོར་ལས་ཀ་ཐེངས་གཅིག་བྱེད་འཇུག་དགོས་པ་ནི། ཕྲུ་གུ་ཚོས་སྤོ་ལོའི་ཕུ་ཏོག་ཁའི་ནང་བཅུག་སྟེ་ཁྱོད་ཀྱིས་ཕུ་ཁ་དོ་དང་། ངས་ཕུ་ཁ་དོ་རེ་སྐོར་བྱས་ཏེ་འབུད་པས་གདོང་པ་དམར་པོར་གྱུར་ཞིང་། སྐེ་ཡང་སྦོམ་རུ་འགྲོ་བའི་སྣང་བ་ཡོང་གི་ཡོད། ཕྲུ་གུ་རྒན་པས་སྔོན་ལ་ཕུ་བརྒྱབ་ཟིན་རྗེས་ཆུང་བ་ཚོས་མཐུད་ནས་རྒྱག་དུས་དབུགས་ཚད་ཆུང་བ་འགའ་ཤས་ཀྱི་ཕུ་སྤོ་ལོའི་ནང་དྭ་རྒྱག་ཐུབ་རྒྱུ་བཞག་དེ་ལས་ལྡོག་སྟེ་སྤོ་ལོས་རང་གི་ཁའི་ནང་ཕུ་གང་བརྒྱངས་ནས་སྡོད་ཀྱི་ཡོད། དེ་ལྟར་རྩེ་དགོད་དང་འཁང་རའི་ཁྲོད་དུ་ཡང་སྐོར་བསྐྱར་སྐོར་ངང་ཕུ་བརྒྱབ་ནས་མཐའ་མཇུག་སྤོ་ལོ་ལྡིར་ཙམ་ཡོང་ཐུབ་ཀྱི་ཡོད།
སྤོ་ལོ་རྒྱག་མཁན་གྱི་ཕྲུ་གུ་ནི་ཧ་ཅང་མང་བས་དབང་ཆེ་བ་དང་། རྒྱག་རྩལ་མཁས་པ་རྣམས་རྒྱག་ཐུབ་པ་སྨོས་མེད་རེད། ང་རང་སྤོ་ལོ་རྒྱག་རྩལ་ཧ་ཅང་གི་ཞན་ཡང་སྤོ་ལོའི་བདག་པོ་ཡིན་པས་ཐེངས་མི་རེ་ངོ་རེར་འགྲན་བསྡུར་ནང་བཞུགས་ཆོག སྐབས་རེ་ང་རང་རྩེད་མོ་རྩེད་མི་འདོད་པའམ་ཁྱིམ་དུ་ལྟོ་ཆས་བཟའ་བར་ལོག་དགོས་ཚེ་ཕྲུ་གུ་ཚོས་ང་ལོག་མི་འགྲོ་བའི་ཞུ་བ་འཐེན་གྱི་ཡོད། སྐབས་རེ་ཡང་ང་རང་སྤྲོ་བ་མི་འཕེལ་སྐབས་ལམ་སེང་སྤོ་ལོ་སྒྲུག་ནས་ཁྱིམ་དུ་ལོག་གི་ཡོད་པས། སྤོ་ལོར་དབྱིངས་ཚུད་པའི་རྩེད་གྲོགས་རྣམས་གློག་ཆད་པའི་གློག་འགུལ་རྩེད་ཆས་དང་འདྲ་བར་ས་དེར་ཀེ་རེར་ལངས་སྡོད་པ་དང་། གང་ཙམ་སོང་རྗེས་ངའི་རྒྱབ་ཏུ་གཞི་ནས་ཚིག་ངན་གྱི་སྒྲ་སྒྲོག་གི་ཡོད། སྐབས་དེ་དུས་རྐང་རྩེད་སྤོ་ལོ་ནང་བཞིན་ཕྲུ་གུ་ཚོའི་ཡིད་དབང་འགུག་ཐུབ་མཁན་གྱི་རིག་གནས་རོལ་རྩེད་ཧ་ཅང་གི་དཀོན་པས། ཕྲུ་གུ་ཚོས་རྐང་རྩེད་སྤོ་ལོར་དགའ་ཞེན་བྱེད་ཚད་ནི་སྨྱོ་བའི་ཚད་དུ་སླེབས་པ་དང་འདྲ། གཞིས་ཀ་རྩེར་སྐད་གྲགས་ཆེ་བའི་ཅའོ་ཁྲང་ཞེས་པའི་ཐང་ཆེན་ཞིག་ཡོད་པ་དང་། གཞི་ཁྱོན་ཧ་ཅང་ཆེ་བའི་ཐང་ཆེན་དེར་ལུས་རྩལ་ཀྱི་སྒྲིག་ཆས་ནི་ཁ་སྤྲོད་དུ་གནས་པའི་རྐང་རྩེད་སྤོ་ལོའི་སྒོ་གཉིས་རང་ལས་མེད། ཐང་ཆེན་དེ་ནི་རྩྭ་སྔོན་རྐང་གཅིག་མེད་པའི་སྐྱ་ཐེར་ཐེར་གྱི་བྱེ་ས་མཁྲེགས་པོ་ཞིག་ཡིན་ལ། སྤང་ནི་སྦར་མཐིལ་ཙམ་ཡང་རིག་རྒྱུ་མེད། སློབ་གྲྭ་གྲོལ་རྗེས་སམ་དུས་ཆེན་དང་ངལ་གསོའི་དུས་སུ་ས་ཆ་འདི་ནི་ཕྲུ་གུ་ཚོའི་སྤྲོ་སྣང་བྱེད་སའི་ཞིང་ཁམས་རང་ཡིན། ཁོ་ཚོས་སོ་སོས་བཟོས་པའི་རིགས་སྣ་ཚོགས་ཀྱི་སྤོ་ལོ་རྒྱག་བཞིན་རྐང་རྩེད་སྤོ་ལོ་མཁས་ཅན་དུ་འགྱུར་རྒྱུའི་སྐྱིད་པའི་རྨི་ལམ་སྐྲུན་བཞིན་གནས། ལྷག་པ་ལྡང་དུས་སུ་ཐལ་རྡུལ་གྱིས་ས་གཞི་འགྲིབ་ནས་ཕྲུ་གུ་ཚོའི་རྔུལ་ཆུས་ཡོངས་སུ་བརླན་པའི་ངོ་གདོང་ལ་ཐལ་བའི་ཤ་གསོས་ཤིག་བྱུག་པ་དང་། ཆར་དུས་སུ་ས་བྱེ་རྣམས་འདམ་རྫབ་ཏུ་གྱུར་ནས་ཐེངས་ཤས་འགྲན་རྗེས་ཚང་མ་འདམ་མི་ལྟ་བུར་གྱུར། དེ་ལས་ཀྱང་ཉེན་ཁ་ཆེ་བ་ཞིག་ནི་སྤོ་ལོའི་ཐང་སྟེང་ལ་ཐེངས་གཅིག་འགྱེལ་ན་རྨ་མི་བཟོ་བར་ལུས་པ་གཅིག་ཀྱང་མེད་པ་དང་། ཕྲུ་གུ་རེ་འགའ་འགྱེལ་ཤུགས་ཆེ་དྲག་པས་རྡོ་བྱེར་བརྡར་ནས་པགས་པ་ལྷེབ་ཙམ་བཤུས་ཤིང་། ཁྲག་དམར་འཛར་འཛར་དུ་ཐོན་གྱི་ཡོད། འོན་ཀྱང་དེ་ཚོ་ཚང་མས་ཕྲུ་གུ་ཚོའི་རྩེད་སེམས་འགོག་མི་ཐུབ་ཅིང་། རྐང་རྩེད་སྤོ་ལོའི་ཡིད་དབང་འཕྲོག་ཤུགས་ལ་བཀག་འགོག་བྱེད་ཐབས་བྲལ།
དུས་ཀྱི་འཁོར་མདའ་༡༩༢༠ལོར་བསྒྱུར་དུས་རྐང་རྩེད་སྤོ་ལོའི་ལུས་རྩལ་དེ་ལྷ་སར་སྤེལ་འགོ་ཚུགས་ཤིང་། བྱ་དངོས་དཔེ་གསར་ལ་དགའ་བའི་སྐུ་དྲག་གི་བུ་ཕྲུག་དང་། ཚོང་པ། སློབ་མ་སོགས་ཀྱིས་རྐང་རྩེད་སྤོ་ལོ་དེ་དཔེ་གསར་གྱི་རོལ་རྩེད་བྱེད་སྒོ་ཞིག་ཏུ་བརྩིས་པ་དང་། དེ་ནས་རིམ་བཞིན་ཁྱབ་གདལ་བྱུང་། སྔོན་ལ་ཕྱི་རྒྱལ་དུ་སོང་ནས་དེ་གར་རྐང་རྩེད་སྤོ་ལོ་རྩེད་སྟངས་མཐོང་མྱོང་བའི་སྐྱེ་བོ་རེ་འགས་རས་ཀྱི་སྤོ་ལོ་བཟོས་ནས་བརྒྱབ་པ་དང་། རྗེས་སུ་འབྱོར་པ་ཅན་གྱི་སྐུ་དྲག་གི་བུ་ ཕྲུག་དང་། ཚོང་པས་ཕྱི་རྒྱལ་ནས་རྐང་རྩེད་སྤོ་ལོ་ངོ་མ་ཁྱེར་ཡོང་། རྐང་རྩེད་སྤོ་ལོའི་ལུས་རྩལ་འདིར་བོད་དུ་མི་མང་པོས་དགའ་ཞེན་དང་ཡིད་བཞུགས་བྱེད་ཀྱི་ཡོད་མོད། འོན་ཀྱང་སྐབས་དེ་དུས་ཀྱི་བོད་ས་གནས་སྲིད་གཞུང་དང་། སྐུ་དྲག་རྒན་གྲས་ཚོའི་ཁྲོད་ནས་འགོག་རྐྱེན་བཟོས་ཤིང་། ལྷག་པར་སྐུ་དྲག་རྒན་གྲས་ཚོས་ལུས་རྩལ་གྱི་བྱེད་སྒོ་འདི་འདྲར་མཐོང་མི་བདེ་བ་བྱེད་པ་སྟེ། ལོ་ན་ཆུང་བའི་སྐུ་དྲག་ཚོས་འགྲན་རའི་ནང་བདེ་འཇགས་ཁྱུག་པོས་རྒྱུགས་ཆེད་ཐོབ་ཐང་མཚོན་བྱེད་ཀྱི་པ་ལྕོག་དང་། པ་ལྕོག་སྟེང་གི་གའུ་མར་འགྲོལ་བ་དང་། ད་དུང་རིན་ཐང་ཆེ་བའི་རྣ་རྒྱན་སོག་བྱིལ་དང་། ཨ་ལོང་སོགས་ཚང་མ་བཀྲོལ་ཏེ་གོས་སྲབ་གྱོན་ནས་འགྲན་བསྡུར་བྱེད་ཀྱི་ཡོད་པས་བཀྲ་མི་ཤིས་པ་ཞིག་ཏུ་བལྟ་ཡི་ཡོད། གང་ལགས་ཤེ་ན་སྐབས་དེ་དུས་བོད་ལ་དཔོན་རིགས་གནས་དབྱུང་བཏང་ན་གཞི་ནས་མགོ་ཐོག་གི་གའུ་བཀྲོལ་བ་དང་། འབྱོར་ལྡན་ཁྱིམ་ཚང་སྟོངས་སོང་ན་གཞི་ནས་རྣ་རྒྱན་དཀྲོལ་གྱི་ཡོད། རྒྱན་ཆ་དེ་ཚོ་ནི་ཐོབ་ཐང་དང་དཔལ་འབྱོར་གྱི་མཚོན་རྟགས་རང་ཡིན། འོན་ཀྱང་དཔེ་གསར་འབའ་ཞིག་དོན་དུ་གཉེར་བ་ནི་གཞོན་ནུ་ཚོའི་འཚོ་བའི་ཁྱད་ཆོས་ཡིན་པས་སྐབས་དེ་དུས་ཀྱི་ན་གཞོན་སྐུ་དྲག་རྣམས་ཀྱིས་འཕྱ་དམོད་དང་། སྡིགས་མོའི་ཁྲོད་དུ་རྐང་རྩེད་སྤོ་ལོའི་ལུས་རྩལ་གྱིས་སྟེར་བའི་སྤྲོ་སྣང་དང་ངར་ཤུགས་ཅི་དགར་མྱོང་བཞིན་མཆིས།
༡༩༣༠ལོའི་ཡས་མས་སུ་རྐང་རྩེད་སྤོ་ལོའི་ལུས་རྩལ་འདི་བཞིན་ལྷ་སའི་ནང་རྒྱ་ཆེར་འཕེལ་ཞིང་། སྤྱི་ཚོགས་ཀྱི་རྨང་གཞི་རྒྱ་ཁྱབ་ཡོད་པའི་ལུས་རྩལ་གྱི་རྣམ་གྲངས་ཤིག་ཏུ་ཕྱིན། སྔ་རྗེས་སུ་སྐུ་དྲག་གི་རུ་ཁག་དང་། ཏར་ཁང་རུ་ཁག གོ་མིན་ཏང་སློབ་ཆུང་གི་སློབ་མའི་རུ་ཁག ཝ་པ་གླིང་ཧུད་རིགས་རུ་ཁག་སོགས་དང་། ད་དུང་ལྷ་སར་ཡོད་པའི་ཕྱི་གླིང་པས་ཀྱང་སྤོ་ལོའི་རུ་ཁག་སྒྲིག་འཛུགས་བྱས་པ་ནི་དབྱིན་ཇིའི་ལས་ཚབ་ཁྲུའི་མངའ་འོག་གི་བདེ་སྐྱིད་གླིང་ཁའི་རུ་ཁག་དང་། བལ་པོའི་ཚོང་པའི་རུ་ཁག་སོགས་སྔ་རྗེས་སུ་ལས་ཞོར་རྐང་རྩེད་སྤོ་ལོའི་རུ་ཁག་བཅུ་ལྷག་སྒྲིག་འཛུགས་བྱུང་ཞིང་། གཟའ་འཁོར་རེའི་རེས་གཟའ་ཉི་མར་རྟག་ཏུ་འགྲན་བསྡུར་བྱེད་ཀྱི་ཡོད། དེ་ཉིན་ལྷ་ས་གྲོང་གི་སྐྱེ་བོ་རྣམས་རྩེ་དྲུང་གླིང་ཁར་(དེང་དུས་བོད་དམག་ཁུལ་ཁང་གི་ཤར་ངོས།)འདུས་ཏེ་རྐང་རྩེད་སྤོ་ལོའི་འགྲན་བསྡུར་ལ་བལྟས་ནས་འཁྲུག་ཆ་དོད་ཤོས་ཀྱི་བར་སྐོར་དུ་ཧ་ལམ་ཚོང་ཁང་ཚང་མ་སྒོ་བརྒྱབ་སྟེ་ཁུ་སིམ་དུ་གནས་པ་དང་། སྐོར་བར་ཕེབས་མཁན་གྱི་བགྲེས་སོང་ཁ་ཤས་ལས་མཐོང་རྒྱུ་མེད།
ཤ་བརྡོལ་ཁྲག་བརྡོལ་གྱི་ན་གཞོན་བོད་དམག་དང་། དགོན་སྡེ་ཁག་གི་ན་གཞོན་སེར་མོ་བ་ཚོས་ཀྱང་རྐང་རྩེད་སྤོ་ལོའི་འགྲན་བསྡུར་ནང་བཞུགས་རྒྱུའི་འདུན་པ་ཆེན་པོ་བྱེད་ཅིང་། མཐར་བོད་དམག་སྤོ་ལོའི་རུ་ཁག་སྒྲིག་འཛུགས་བྱུང་བ་དང་། སྐབས་དེ་དུས་གོ་མིན་ཏང་སློབ་ཆུང་གི་ནང་དུ་ཉི་ཧོང་དུ་སློབ་གཉེར་ལ་ཕེབས་མྱོང་ཞིང་། སྤོ་ལོ་རྒྱག་རྩལ་ལ་ཤིན་ཏུ་མཁས་པའི་དགེ་རྒན་ཞིག་ཡོད་པ་དེ་གདན་ཞུ་བྱས་ནས་སྦྱོང་བརྡར་ཁྲིད་སྟོན་བྱས་ཡོད། སེར་མོ་བ་ཚོ་ནི་ཆོས་ལུགས་ཀྱི་གནོན་ཤུགས་ཀྱིས་རྐྱེན་པས་རང་སོ་སོའི་སྤོ་ལོའི་རུ་ཁག་འཛུགས་ཐུབ་མེད་པ་དང་། ན་གཞོན་སེར་མོ་བ་ཚོ་ཡང་འགྲན་རའི་ཐོག་གི་སྒེག་ཉམས་འཆོར་བའི་རུ་མི་ཞིག་ཏུ་གྱུར་ཐུབ་མེད། ཡིན་ནའང་ཁོ་ཚོ་འཁྲུག་ཆ་དོད་ཤོས་ཀྱི་གཟིགས་མོ་བར་གྱུར་བ་ནི་སུས་ཀྱང་བཀག་འགོག་བྱེད་ཐབས་བྲལ།
སངས་རྒྱས་བསྟན་པའི་གཟི་བྱིན་གྱིས་ཡོངས་སུ་བཀླུབས་པའི་ལྷ་ལྡན་གྱི་ཞིང་ཁམས་འདིར་འཕྲོག་རྩོད་གཏུམ་སྤྱོད་ཀྱིས་གང་བའི་རྩེད་ལས་འདི་འདྲ་ཞིག་ཚེགས་མེད་ལམ་ལྷོངས་ཀྱིས་འཕེལ་རྒྱས་བྱུང་བ་ནི་བསམ་ཡུལ་ལས་འདས་པ་རང་རེད། ངོ་མ་བསམ་ཚོད་ལྟར་༡༩༤༡ལོའི་ཉིན་ཞིག་ལ་སེར་བ་ཐེངས་གཅིག་བབས་པ་དེས་ལུས་རྩལ་གྱི་བྱེད་སྒོ་འདི་བཀག་འགོག་བྱེད་རྒྱུར་ཁ་གཡར་ས་ཡག་ཤོས་ཤིག་རྙེད།
༡༩༤༡ལོའི་དབྱར་ཁར་རྐང་རྩེད་སྤོ་ལོར་དགའ་བའི་ལྷ་ས་བ་ཚོས་རྐང་རྩེད་སྤོ་ལོའི་རུ་ཁག་བཅུ་གཅིག་སྒྲིག་འཛུགས་བྱས་ནས་གཞི་ཁྱོན་ཆུང་ངུ་མ་ཡིན་པའི་རིམ་མཚུངས་མཉམ་འགྲན་ཞིག་གཉེར། གཟིགས་མོ་བ་ཚོས་སུས་འགྲན་བསྡུར་ཨང་དང་པོ་ལེན་མིན་ཐད་ལ་དོ་སྣང་ཆེན་པོ་བྱེད་པ་དང་། སྐྱེ་བོ་མི་ཉུང་བ་ཞིག་གིས་ད་དུང་ཕན་ཚུན་རྒྱན་འཛུགས་བྱས་ཏེ་འགྲན་བསྡུར་གྱི་རྒྱལ་ཕམ་མཇུག་འབྲས་ལ་བལྟ་བཞིན་ཡོད། ཉིན་ཞིག་འགྲན་ནུས་ཆེ་ཤོས་ཀྱི་སྐུ་དྲག་རུ་ཁག་དང་། བདེ་སྐྱིད་གླིང་ཁའི་དབྱིན་ཇིའི་རུ་ཁག་གཉིས་དབར་དཔུང་རྭ་བཤམས་པས་གཟིགས་མོ་བ་ཚོའི་སེམས་ཤུགས་ངར་ལ་སྤྲོ་བ་རབ་ཏུ་བརྟས་བཞིན་གནས། གཟིགས་མོ་ཚོའི་ཁྲོད་ནས་བར་མི་ཆད་པར་སྐད་འབོད་སྒྲོག་ནས་སྐུ་དྲག་རུ་ཁག་ལ་ངར་ཤ་སློང་བ་དང་། ངེས་པར་དུ་བདེ་སྐྱིད་གླིང་ཁའི་དབྱིན་ཇི་བའི་རུ་ཁག་ཕམ་ཉེས་སུ་གཏོང་དགོས་ཞེས་སྐུལ་མ་བཏང་། འགྲན་རའི་མཐའ་འཁོར་ལ་ཐག་པ་བཏང་སྟེ་འགྲན་ར་གྲུ་བཞིར་གནས་པ་དང་། དཔལ་འབྱོར་ཡོད་པའི་མི་ཚོས་ཐག་པའི་ཕྱི་ལོགས་སུ་གདན་བཏིང་ཞིང་། མདུན་དུ་ཞལ་བཟས་སྒྲིག་གཤོམ་བྱས་ནས་ཞལ་ཟས་ཟ་བཞིན་སྤོ་ལོར་བལྟ་བ་དང་། ཁོ་ཚོའི་རྒྱབ་ཏུ་གཟིགས་མོ་བ་ཕལ་པ་རྣམས་མི་ཚོགས་ལས་གྲུབ་པའི་གྱང་བཞིན་གནས།
འགྲན་བསྡུར་འགོ་ཚུགས་རྗེས་ནམ་མཁའ་ནི་སྔོ་ཞིང་དྭངས་ལ། ཉི་འོད་ཚ་ལམ་ལམ་དུ་འཕྲོ་བཞིན་འགྲན་རའི་ཁྲོད་ཀྱི་དངངས་འཚབ་དང་། ཛ་དྲག་གི་རྣམ་པ་ཡུག་གཅིག་ཏུ་འདྲེས་ནས་མཁའ་རླུང་ཁྲོད་ཀྱི་རྔུལ་དྲི་ཡང་བཙིར་བ་ལྟར་དུ་འཐུལ་ཡོང་། བདེ་སྐྱིད་གླིང་ཁའི་དབྱིན་ཇིའི་རུ་ཁག་གིས་སྤོ་ལོ་གཅིག་བླུགས་སྐབས་འགྲན་ར་ཡོངས་སྐད་ཅོར་གྱིས་ཁེངས་ཤིང་། རེ་ཆད་ཀྱི་གཟིགས་མོ་བ་ཚོ་ནི་ཁོང་ཁྲོ་ཞི་ཐབས་བྲལ་བ་དང་། ལྷག་པར་དུ་སེར་མོ་བ་ཚོ་ནི་དབྱིན་ཇིའི་མི་ཚུར་འཐེན་ནས་ཐེངས་གཅིག་ཉེས་ན་གཞི་ནས་ཁོང་ཁྲོ་ཞི་རྒྱུ་ཡིན་པ་ལྟར་དུ་གནས། འགྲན་རའི་ཐོག་ཏུ་དངངས་འཚབ་ཀྱི་རྣམ་པ་ཆེས་ཆེར་རྒྱས་པའི་སྐབས་དེར་དགོད་བྲོ་བའི་གནས་ཚུལ་ཞིག་ཐོན་པ་སྟེ། འགྲན་རའི་ཁྲོད་ཀྱི་ཚེར་ཕུང་གི་གསེབ་ཞིག་ནས་གློ་བུར་དུ་རི་བོང་གཅིག་ཐོན་བཞིན་འགྲན་རའི་ནང་ཕར་རྒྱུགས་ཚུར་རྒྱུགས་བྱས་པ་དང་། རུ་མི་ཚོས་རྐང་རྩེད་སྤོ་ལོ་གཡུགས་ཏེ་རི་བོང་རྗེས་འདེད་བཏང་བས་གཟིགས་མོ་བ་ཚོ་ནི་དགོད་སྒྲའི་ཁྲོད་དུ་ཡུད་ཙམ་གནས་ནས་དངངས་འཚབ་ཀྱི་སེམས་པ་འཁྱུག་ཙམ་ངལ་གསོ་ཐེབས་པ་བཟོས། རི་བོང་དེ་ཅུང་མ་འགོར་བར་མཐོང་རྒྱུ་མེད་པར་སོང་བ་དང་། ཡང་འགྲན་བསྡུར་མུ་མཐུད་འགོ་ཚུགས། འགྲན་བསྡུར་གྱི་ཚ་རླབས་མེ་ལྟར་འཕྱུར་བའི་མཚམས་དེར་མཁའ་དབྱིངས་སུ་གློ་བུར་དུ་སྤྲིན་ནག་མཐུག་པོ་འཁྲིགས་པ་དང་སྐད་ཅིག་ཉིད་ལ་མཐོང་རྒྱུ་དཀོན་པའི་སེར་བ་རྡོག་ཧ་ཅང་ཆེ་བ་བབས་ཏེ་གཟིགས་མོ་བ་དང་སྤོ་ལོ་བ་རྣམས་ནི་མགོ་བོ་བཀབ་སྟེ་ཕྱོགས་བཞིར་བྲོས་པ་དང་། མི་ཁ་ཤས་ལ་རྨས་སྐྱོན་ཡང་ཅུང་ཟད་ཕོག
གློ་བུར་དུ་བྱུང་བའི་སེར་བ་དེས་གླེང་གྲོས་འདི་ལྟར་བྱུང་བ་སྟེ། རྒྱང་རིང་ནས་བལྟ་སྐབས་སེར་བ་དེ་ཕོ་བྲང་པོ་ཏ་ལའི་ཕྱོགས་ནས་འགྲན་རའི་ཐོག་ཁ་གཏུགས་ལ་བབས་པ་དང་། རྐང་རྩེད་སྤོ་ལོའི་འགྲན་ར་དེ་རང་སྐྱ་ཆིལ་ཆིལ་དུ་གྱུར་བ་ལས་ས་ཆ་གཞན་ནི་སྔར་བཞིན་སྐམ་པོར་གནས་འདུག་ཅེས་བརྗོད། དེ་ལྟ་བུའི་ནམ་རྒྱུན་དང་མི་འདྲ་བའི་གནམ་གཤིས་ཀྱི་འགྱུར་ལྡོག་དེས་མཐའ་མཇུག་མི་རྣམས་ལ་ཚོད་དཔག་འདྲ་མིན་འདི་འདྲ་ཞིག་བྱུང་བ་སྟེ། རྣམ་ཀུན་སེར་བ་བབས་ཀྱི་མེད་པར་རྐང་རྩེད་སྤོ་ལོ་རྒྱག་པའི་སྒང་དེ་རང་ལ་བབས་དོན་ཅི་ཡིན། ཏག་ཏག་འགྲན་རའི་ཐོག་ཏུ་བབས་པ་ལས་ས་ཆ་གཞན་ལ་མི་བབས་པ་གང་ཡིན། སེར་བ་མ་བབས་གོང་དུ་འགྲན་རའི་ནང་རི་བོང་ཐོན་པ་དེ་སྔ་ལྟས་ཅི་ཡིན་ཞེས་པ་སོགས་རྒྱུན་ལྡན་མིན་པའི་གནམ་གཤིས་འགྱུར་ལྡོག་བྱུང་བ་དེས་ལྷ་སའི་ནང་འདྲ་མིན་སྣ་ཚོགས་ཀྱི་ཚོད་དཔག་ཐོན།
ལྷ་ཡི་བཀོད་པ་ཆེས་མཐོར་བརྩི་བའི་སྤྱི་ཚོགས་ཁྲོད་དེ་ལྟ་བུའི་རྒྱུན་གཏན་མ་ཡིན་པའི་རང་བྱུང་གི་སྣང་ཚུལ་དེ་རིགས་ནི་ཚོད་དཔག་བྱེད་པའི་རྒྱུ་རྐྱེན་འོས་ཤོས་སུ་སོང་ངེས་ལ། འཆར་ཡན་བཟང་བའི་མི་ཚོས་སངས་རྒྱས་ཀྱི་དབུ་ལ་རྡོག་རྒྱག་འབུད་ན། མཇུག་འབྲས་དེ་འདྲ་ཡོང་རྒྱུ་རང་རེད་ཅེས་བཤད། དགོན་སྡེ་ཁག་ལ་ཐེངས་དེའི་འགྲན་བསྡུར་གྱིས་རྐང་རྩེད་སྤོ་ལོའི་ལུས་རྩལ་མུ་མཐུད་འཕེལ་རྒྱས་ཡོང་བར་བཀག་འགོག་བྱེད་པའི་དེ་བས་ཁུངས་ལྡན་པའི་རྒྱུ་མཚན་རྙེད་ཐུབ་པ་བྱུང་། དགོན་སྡེ་རྣམས་ཀྱིས་དང་ཐོག་ནས་རྐང་རྩེད་སྤོ་ལོའི་ལུས་རྩལ་ལ་ངོ་རྒོལ་བྱེད་པ་དང་། རྐང་རྩེད་སྤོ་ལོའི་ལུས་རྩལ་གྱིས་ཆོས་ལུགས་ལ་འཇིགས་ཉེན་བཟོ་ཡི་འདུག གང་ཡིན་ཟེར་ན། འགྲན་བསྡུར་བྱེད་སྐབས་གྲ་པ་མང་པོ་ཞིག་སེམས་པ་ཆོས་ལ་མི་གནས་པར་དགོན་པ་ནས་ཐོན་ཏེ་འགྲན་རའི་ཐོག་གི་རྐང་རྩེད་སྤོ་ལོར་དབྱིངས་བཞུགས་ནས་སྡོད་ཀྱི་འདུག ད་རེས་གློ་བུར་དུ་སེར་དྲག་བབས་པ་དེ་སངས་རྒྱས་ཀྱིས་ཀྱང་དེ་ལྟ་བུའི་དམུ་རྒོད་ཀྱི་རྡོག་རྒྱག་ལ་ཞེན་ལོག་སྐྱེས་པའི་ར་གསལ་པོར་འཕྲོད་ཐུབ་པ་རེད་ཅེས་བརྗོད། འཁྲུག་ཆ་དོད་པའི་རྐང་རྩེད་སྤོ་ལོའི་ལུས་རྩལ་དེ་དུས་དེ་ནས་བཟུང་བོད་ཀྱི་ཡུལ་དུ་བཀག་འགོག་བྱེད་པའི་ལས་དབང་འཕྲད།
༡༩༥༡ལོར་བོད་ལ་ཞི་བས་བཅིངས་འགྲོལ་བྱས་རྗེས་རྐང་རྩེད་སྤོ་ལོའི་ལུས་རྩལ་ལ་སླར་ཡང་ཚེ་སྲོག་གསར་པ་ཞིག་རྙེད། གང་ལགས་ཤེ་ན། མ་གཞི་ནས་ལུས་རྩལ་དེ་ལ་གཞི་ཁྱོན་ཆེ་བའི་རྨང་གཞི་ཡོད་སྟབས་དེ་མ་ཉིད་དུ་བོད་ཀྱི་ལུས་རྩལ་བྱེད་སྒོའི་ཁྲོད་ནས་འཕེལ་རྒྱས་མྱུར་ཤོས་དང་། མི་དམངས་ཚོས་དགའ་ཤོས་བྱེད་པའི་བྱེད་སྒོ་ཞིག་ཏུ་གྱུར་བ་དང་། ལྷག་པར་ལས་རིགས་ཁག་དང་། སློབ་གྲྭ་ཁག་གི་ན་གཞོན་ཚོའི་ཁྲོད་ནས་དེ་ལ་དགའ་དད་བྱེད་མཁན་ཡང་མང་པོ་དོན།
༡༩༥༦ལོར་བོད་ཀྱི་རྒྱལ་གཅེས་གཞོན་ནུའི་མཛའ་མཐུན་ཚོགས་པས་བོད་ཀྱི་ལུས་རྩལ་བལྟ་སྦྱོང་རུ་ཁག་སྒྲིག་འཛུགས་བྱས་ནས་རྒྱལ་ཡོངས་ཀྱི་ས་ཆ་ཁག་ཏུ་སྐོར་སྐྱོད་ཀྱིས་འགྲན་བསྡུར་བལྟ་སྦྱོང་བྱས་ཤིང་། ཚོགས་པ་དེའི་ནང་ནས་རྐང་རྩེད་སྤོ་ལོའི་རུ་ཁག་དེ་བལྟ་སྦྱོང་ཚར་རྗེས་པེ་ཅིང་ལུས་རྩལ་སློབ་གླིང་དུ་ཟབ་སྦྱོང་བྱས་ཏེ་བསྡད་པ་དང་། དེ་སྔའི་སུའུ་ལེན་གྱི་རོགས་སྐྱོར་ལུས་རྩལ་དགེ་རྒན་སུའུ་སི་ཁེ་ཧྥུས་སློབ་ཁྲིད་གནང་། རུ་ཁག་དེ་བོད་དུ་ལོག་རྗེས་སླར་ཡང་རྐང་རྩེད་སྤོ་ལོར་དད་པའི་མི་མི་ཉུང་བ་ཞིག་སྐུལ་ཁྲིད་བྱས་པ་དང་། དེ་རྗེས་བོད་ཀྱི་གཞོན་ནུ་མཉམ་འབྲེལ་རུ་ཁག་དང་པོ་དང་། གཉིས་པ་སྒྲིག་འཛུགས་བྱས་ཤིང་། མང་ཚོགས་ཚོས་རུ་ཁག་དེ་གཉིས་ལ་ཧ་ཅང་གིས་དགའ་པོ་བྱེད་ཀྱི་ཡོད་ལ་ཁོ་ཚོར་རུ་ཁག་དམར་པོ་དང་དཀར་པོ་ཞེས་པའམ་ཡང་ན་པོ་ཏ་ལའི་རུ་ཁག་ཞེས་ཀྱང་འབོད་ཀྱི་ཡོད།
དེང་དུས་ཀྱི་བོད་དུ་མི་རྣམས་ཀྱིས་རྐང་རྩེད་སྤོ་ལོར་དོ་སྣང་དང་དགའ་ཞེན་བྱེད་ཚད་ནི་ཧ་ལམ་འཛམ་གླིང་སྤྱི་དང་མཉམ་མཚུངས་ཡིན་ལ། རྐང་རྩེད་སྤོ་ལོ་ནི་སྔར་བཞིན་དགའ་བསུ་ཆེ་ཤོས་ཐོབ་པའི་ལུས་རྩལ་གྱི་བྱེད་སྒོ་ཞིག་རང་ཡིན། ། ། །
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
- ↑ དམག་དོན་དང་ལུས་རྩལ། ༼ཀྲུང་གོའི་བྱིས་པའི་ཤེས་བྱ་ཀུན་བཏུས།༽ མི་རིགས་དཔེ་སྐྲུན་ཁང་། ༢༠༠༧
དཔྱད་གཞིའི་དཀར་ཆག[རྩོམ་སྒྲིག]
བོད་ཀྱི་རྐང་རྩེད་སྤོ་ལོའི་འདས་དོན། ཆོས་གྲོགས་དྲ་ཚིགས་


text:
སྲིད་ཇུས་ཀྱི་ཁ་གཏད་དུ་གང་ཟག་གི་ཁྱད་ཆོས།
(བོད་ཀྱི་སྲིད་དོན་སྐྱར་ཞིབ་རྩོམ་སྒྲིགས་ཚོགས་ཆུང་གིས།)
པདྨ་ཚེ་དབང་ཤཱསྟྲིས་བསྒྱུར།
བཀའ་བློན་ཁྲི་པ་དང་། སྤྱི་འཐུས་ཀྱི་འོས་དམིགས་སུ་སླེབས་པའི་རེ་བ་ཡོད་མཁན་ཚང་མའི་ཐད་ལ། ཁོང་ཚོའི་འདོད་ཚུལ་ངོ་མ་གང་ཡིན་གྱི་སྐོར་ལ་ད་བར་ཉུང་ངུ་ཞིག་ལས་རྟོག་ཐུབ་མེད། དེ་གང་གིས་ཞེས་ན། ད་ལྟ་བར་དུ་འོས་གཞི་རྣམས་ཀྱིས་རང་རང་གིས་སྤེལ་བའམ། ཡང་ན་ཁོང་ཚོའི་སྐོར་ལ་གཞན་གྱིས་སྤེལ་བའི་གཏམ་བཤད་མང་ཆེ་བ་འོས་གཞི་སོ་སོའི་སྐོར་ལ་ཡིན་པ་ལས། འདེམས་ཐོན་བྱུང་ན་ཁོང་ཚོས་སྲིད་ཇུས་གང་ཞིག་ལག་བསྟར་བྱེད་རྒྱུའི་སྐོར་ལ་མིན། གལ་ཏེ་བོད་ཀྱི་མང་གཙོའི་ལམ་ལུགས་དེ་ཡོངས་སུ་སྨིན་དགོས་ན། འདི་ནི་ངེས་པར་དུ་སེལ་དགོས་པའི་དཀའ་ངལ་ཞིག་རེད།
གནས་སྟངས་འདི་དོན་མཐུན་འདྲོགས་འགོ་སློང་བའི་མཚུངས་དཔེ་ཞིག་ལ་སྦྱར་ན། ཡོངས་སུ་སྨིན་ལ་མདུན་བསྐྱོད་ཀྱི་བསམ་བློ་ལྡན་པའི་སྤྱི་ཚོགས་ཞིག་གིས་རང་ཉིད་ཀྱི་མ་འོངས་པའི་ཁ་ཕྱོགས་བགྲོ་གླེང་བྱེད་པ་དང་། དམའ་རིམ་གྱི་སློབ་ཕྲུག་ཚོས་ཁོང་ཚོའི་ནང་ནང་སློབ་ཕྲུག་སྐད་གྲགས་ཆེ་ཤོས་དེ་འཛིན་གྲའི་རྒན་བདག་ཏུ་འོས་འདེམས་བྱེད་པ་དེ་གཉིས་དབར་གྱི་ཁྱད་པར་དེ་ཡིན།
བཙན་བྱོལ་བོད་ཀྱི་སྒྲིག་འཛུགས་དེ་དེ་ལྟའི་སྐྱེད་འཕེལ་འགྲོ་བཞིན་པའི་དཀའ་ངལ་གདོང་ལེན་བྱེད་མཁན་གྱི་སྤྱི་ཚོགས་དང་པོ་དེ་མིན་ལ། རྒྱལ་ཁབ་གཞན་ནས་བསླབ་བྱ་མང་དག་ལེན་རྒྱུ་ཡོད། ཉེ་བའི་ཆར་བོད་ཀྱི་སྲིད་དོན་སྐྱར་ཞིབ་རྩོམ་སྒྲིག་པའི་ནང་ནས་གཅིག་གིས། བོད་མི་ཚོས་མིག་ལྟོས་བྱེད་འོས་པའི་ལྟ་གྲུབ་སྨྲ་བ་གཅིག་ནི་འཇར་མན་གྱི་སྤྱི་ཚོགས་རིག་པ་བ་ཆེན་པོ་མེཀས་ཝེབྷར་ཡིན་ཞེས་བྲིས་ཡོད།
ཝེབྷར་གྱིས་ཆབ་སྲིད་དབང་འཛིན་པ་ལ་རིགས་གསུམ་ཡོད་ཅེས་བྲིས་ཡོད། དེ་དག་ནི། ཡིད་འགུགས་ཀྱི་ཁྱད་ཆོས་ཅན་དང་། སྲོལ་རྒྱུན་ཅན། རྟོག་དཔྱོད་ལྡན་ལ་ཁྲིམས་ལུགས་ཅན་བཅས་རེད། སྨིན་བཞིན་པའི་སྤྱི་ཚོགས་དག་གིས། ཡིད་འགུགས་ཀྱི་ཁྱད་ཆོས་ཅན་དང་། སྲོལ་རྒྱུན་ཅན་གྱི་དབང་འཛིན་པ་ལས་རང་ཉིད་རྒྱང་རིང་དུ་བཏང་སྟེ། རྟོག་དཔྱོད་ལྡན་ལ་ཁྲིམས་ལུགས་ཅན་གྱི་དབང་འཛིན་པའི་རྒྱུན་ཞིག་གི་ཕྱོགས་སུ་སྐྱོད་ཐབས་བྱེད་པའི་འགྲོས་ཞིག་ཡོད།
༡། ཡིད་འགུགས་ཁྱད་ཆོས་ཅན་གྱི་དབང་འཛིན་པ་དེ་ནི། དཔའ་བོའམ། ཡང་ན་ཆོས་ཕྱོགས་ཀྱི་འགོ་ཁྲིད་དམིགས་བསལ་བ་ཞིག་ཡིན།
༢། སྲོལ་རྒྱུན་ཅན་གྱི་དབང་འཛིན་པ་ནི། བྱ་བ་ཡོངས་རྫོགས་དུས་རྟག་ཏུ་འགྲོ་སྟངས་སྔར་སྲོལ་གཞིར་བཟུང་བྱེད་དགོས་པའི་རྟོག་འཆར་ལ་གཞི་རྟེན་བྱས་ཡོད།
༣། རྟོག་དཔྱོད་ལྡན་ལ་ཁྲིམས་ལུགས་ཅན་གྱི་དབང་འཛིན་པ་ནི། གང་ཟག་གི་ཁྱད་ཆོས་ལས་གཞན་དུ་སྒྲིག་འཛུགས་དག་ལ་གཞི་རྟེན་བྱས་ཡོད་པ་དང་། རྒྱུ་མཚན་དང་ཁྲིམས་མཐུན་གྱིས་གཏན་ལ་ཕབ་པའི་ལས་ཁུངས་ལམ་ལུགས་ཁྱབ་སྤེལ་བྱེད་ཀྱི་ཡོད།
ཡིད་འགུགས་ཁྱད་ཆོས་ཅན་གྱི་དབང་འཛིན་པ་གཞིར་བྱས་པའི་སྤྱི་ཚོགས་༼མང་གཙོའི་རིང་ལུགས་ཞིག་ཡིན་པ་ཆར་བཞག་༽ཞིག་གི་ནང་དུ་འོས་གཞི་ཚོས་སྲིད་གཞུང་གིས་གདོང་ལེན་བྱེད་དགོས་པའི་ཆབ་སྲིད་ཀྱི་གནད་དོན་ཆེ་ཁག་ལས་ཁ་བྲལ་ཏེ། རྒྱལ་ཞེན་ནམ། ལྷག་བསམ། དྲང་བདེན་བཅས་སྒེར་གྱི་ཁྱད་ཆོས་དག་གིས་བློ་འགུགས་འུད་སྒྲོགས་བྱེད་པའི་འགྲོས་ཤིག་ཡོད། ཕྱོགས་མཚུངས་སྲོལ་རྒྱུན་ཅན་གྱི་དབང་འཛིན་པར་གཞི་རྟེན་བྱས་པའི་ལམ་ལུགས་ཞིག་གི་ནང་དུ་འོས་གཞི་ཚོས་གཏན་ལ་ཕབ་པའི་ལམ་ལུགས་ཞིག་ལ་རང་རང་གི་ཡིད་ཆེས་སམ། ཡིད་རྟོན་སྒྲོགས་ཀྱི་རེད།
འོས་གཞི་ཞིག་རང་ངོས་ནས་དཔའ་བོའམ། སྲོལ་རྒྱུན་པ་ཡིན་པ་དེར་ནོར་འཁྲུལ་མེད་པ་གསལ་པོ་རེད། ཨ་རིའི་ནང་དུ་དམག་འཐབ་ཀྱི་དཔའ་བོ་ཇོརྗ། ཝཤིངཊོན། ནི་ཁྱད་དུ་འཕགས་པའི་སྲིད་འཛིན་ཞིག་བྱུང་བའི་དན་རྟགས་ར་འཕྲོད་ཡོད་ལ། འོན་ཀྱང་དམག་འཐབ་ཀྱི་དཔའ་བོ་ཛེཁེརི། ཊེལོར། ནི་དེ་ལས་ལྡོག་སྟེ་ཕན་ནུས་བྲལ་བ་ཞིག་བྱུང་བ་རེད། གནད་དོན་འདིའི་རིགས་ལ་བློ་རྩེ་གཏོད་པའི་དཀལ་ངལ་ནི་དེ་དག་གིས་༼གང་ཟག་གྱི་ཁྱད་ཆོས་དག་གོས་བཤུས་བྱས་ཏེ་སྲིད་ཇུས་དེ་གང་ཡིན་གྱི་༽དོན་གནད་ཆེན་པོ་དེར་བལྟ་བར་འགོག་རྐྱེན་བྱེད་ཀྱི་ཡོད།
དེས་ན་རྟོག་དཔྱོད་ལྡན་ལ་ཁྲིམས་མཐུན་གྱི་དབང་འཛིན་པ་དེ་སྐབས་འདིར་སླེབས་ཀྱི་ཡོད། དེང་རབས་རྒྱལ་ཁབ་ཀྱི་རྨང་གཞིའམ། རྟོག་དཔྱོད་ལྡན་ལ་ཁྲིམས་མཐུན་གྱི་དབང་ཆ་དེ་༼མིའི་མིན་པར་ཁྲིམས་ཀྱི་སྲིད་གཞུང་ཞིག་༽ཞེས་ཇཱོན། ཨེཌམས། ཀྱིས་བསམ་ཚུལ་འགྲེལ་བརྗོད་བྱས་པར་ལྟར་ཁྲིམས་ཀྱི་དབང་བསྒྱུར་གྱི་ལྟ་གྲུབ་ཀྱི་ཐོག་ཏུ་གནས་ཡོད། དེས་ལུཝིས་བཅུ་བཞིས་༼ང་ནི་རྒྱལ་ཁབ་ཡིན།༽ ཞེས་པའི་ཕལ་ཆེར་དྲན་གཏམ་གསར་སྐྱེས་ཀྱི་བསྒྲགས་གཏམ་དེའི་ལྡོག་ཕྱོགས་ཏེ། རྒྱལ་ཁབ་ནི་སྐྱེས་པའམ། བུད་མེད་སུ་འདྲ་ཞིག་ལས་ཀྱང་ཆེ་བ་ཡིན་པའི་བསམ་ཚུལ་ལ་གཙིགས་སུ་འཛིན་པ་རེད།
འདོད་ཚུལ་འདི་གཞིར་བཟུང་བྱས་ན། སྲིད་གཞུང་གི་ལས་དེ་འགོ་ཁྲིད་ཀྱི་ཁྱད་དུ་འཕགས་པ་ཉིད་ལ་རག་མ་ལས་པར། དེ་ལས་ལྡོག་སྟེ་འགོ་ཁྲིད་དེའི་ལམ་སྟོན་འོག་འཛུགས་སྐྲུན་བྱས་པའི་སྒྲིག་འཛུགས་དང་སྲིད་ཇུས་ཁག་ཡིན་ལ། མཐའ་མ་དེར་དེ་དག་ཀྱང་ཁོ་པའམ་ཁོ་མོ་ལས་ཆེ་བ་ཡིན།
འདི་ལས་ལྡོག་སྟེ་འགྲོ་བཞིན་པའི་བོད་མིའི་འོས་བསྡུ་དེས། ཧ་ལམ་བགྲོ་གླེང་ཆ་ཚང་གང་ཟག་སྒེར་གྱི་ཁྱད་ཆོས་ལ་གཞི་རྟེན་བྱས་ཏེ་འོས་གཞི་ལེགས་ཤོས་སུ་ཡིན་ལ་བལྟ་གི་ཡོད། ཁྱད་ཆོས་འདི་དག་གི་ནང་དུ། ནང་ཁུལ་བ་དང་། ཕྱི་ལོག་པ། ཉམས་མྱོང་ཅན། ཤེས་ཡོན་ཅན། གཞོན་སྐྱེས། བུད་མེད་ཅིག སེམས་ཤུགས་ཅན། ཆོལ་ཁ་དེ་ནས་ཡིན་པ། ཆོས་ལུགས་འདི་ནས་ཡིན་པ་བཅས་ཡོད། དོན་དངོས་སུ་འོས་གཞི་བྱེ་བྲག་པ་སུ་རུང་གི་རྒྱབ་སྐྱོར་བ་རྣམས་ཀྱིས་རང་རང་བློ་ལ་འཐད་པའི་འོས་གཞི་དེའི་འདོད་ཚུལ་དངོས་གང་ཡིན་གསལ་བཤད་ཐུབ་རྒྱུ་ནི་ཐེ་ཚོམ་རེད།
འདི་རྒྱབ་སྐྱོར་བ་ཚོའི་ནོར་འཁྲུལ་ཡིན་དགོས་པའི་ངེས་པ་མེད། ཉེ་ཆར་བཀའ་བློན་ཁྲི་པའི་བགྲོ་གླེང་སྐབས་སུ་སྲིད་ཇུས་ཀྱི་གྲོས་འཆར་འགའ་ཞིག་ཆུ་ཐིག་གི་ཚུལ་དུ་གསང་བརྟོལ་བྱུང་ཡོད་ནའང་། གནད་དོན་གྱི་ཐད་ལ་འོས་གཞི་ཚོས་གསུང་བྱོན་པ་ཤས་ཆེར་བྱུང་མེད། དཔེར་ན། ཉེ་ཆར་ཕུར་བུ་རྡོ་རྗེ་དང་། བློ་བཟང་སེང་གེ། བསྟན་འཛིན་རྣམ་རྒྱལ་བཀྲེས་མཐོང་བཅས་ཀྱི་དབར་ལ་པོཊལེཎཌ་དུ་ཚོགས་པའི་བགྲོ་གླེང་གི་སྐབས་སུ། ཚོགས་བཅར་བ་ཞིག་གིས་དམིགས་སུ་བཀར་ཏེ་ཁོང་ཚོ་རང་རང་གི་སྲིད་ཇུས་འདོད་ཚུལ་ངོ་མ་གང་ཡིན་༼དྲི་ཁག་གཉིས་ཅན་ཞིག་༽བརྒྱུད་དེ་དྲིས་ཀྱང་། འོས་དམིགས་གསུམ་གས་ལན་འདེབས་ལ་གཡོལ་གནང་སོང་།
ཕྱོགས་མཚུངས། བོད་རྒྱལ་ཡོངས་མང་གཙོ་ཚོགས་པས་ཉེ་ཆར་སྐུ་ཞབས་ཐུབ་བསྟན་དབང་ཅན་ལགས་ཡོ་རོབ་ཁུལ་གྱི་སྤྱི་འཐུས་གཉིས་ནས་གཅིག་ལ་རྒྱབ་གཉེར་བྱས་འདུག་ཀྱང་། སྐུ་ཞབས་ལགས་ཀྱི་ལྟ་བ་འཛིན་ཕྱོགས་དང་། ཁོང་གིས་བོད་ཀྱི་གྲོས་ཚོགས་སུ་ཡོ་རོབ་བོད་མིའི་འཐུས་ཚབ་ཇི་ལྟར་གནང་མིན་གྱི་སྐོར་ལ་གང་ཡང་གསལ་མི་འདུག། འོས་འཕེན་མཁན་ཚོར་གནས་ཚུལ་དེ་ལས་མང་བ་ཤེས་པའི་འོས་འབབ་ཡོད། དཔེར་ན། མང་གཙོ་ཚོགས་པས་སྐུ་ཞབས་ལགས་ཀྱིས་རྒྱ་ནག་དཔོན་རིགས་འགའ་ཤས་ཀྱི་ཐད་དུ་མི་རིགས་སྡེབ་གསོད་བྱས་པའི་ཁྲིམས་གཏུགས་ཀྱི་འགོ་འཛུགས་སིཔེན་དུ་བྱས་ཡོད་པའི་ནང་ཆ་ཤས་བླངས་པ་དང་། དེ་དང་འབྲེལ་མཚུངས་འོས་གཞི་རང་ངོས་ནས་རྒྱ་ནག་གཞུང་ཕྱོགས་ལ་འབྲེལ་ལམ་ཡག་ཤོས་ཇི་ལྟར་བྱེད་པའི་འདོད་ཚུལ་འཁོད་དགོས་པ་ཡིན།
༢༠༡༡ ལོའི་བོད་མིའི་འོས་བསྡུ་དེ་སྐད་གྲགས་སུ་ཆེ་བལྟ་རྒྱུའི་འགྲན་རྩོད་ཙམ་ཞིག་ཡིན་པ་ལྟར་། འདི་དག་ནི་འོས་དམིགས་ཚོའི་རང་རང་གི་སྲིད་ཇུས་འདོད་ཚུལ་ལས་གཞན་པའི་སྒེར་གྱི་ཁྱད་ཆོས་བློ་འགུགས་འུད་སྒྲོགས་བྱེད་པའི་སྟབས་མི་ལེགས་པའི་གནས་བབ་ཀྱི་དཔེ་མཚོན་འགའ་ཞིག་རེད། གྱོང་གུན་འཕོག་མཁན་ངོ་མ་དེ་ནི། རྒྱལ་ཁབ་ཀྱི་མ་འོངས་པའི་ཐོག་ལ་དགོས་ངེས་ཅན་དང་གནད་དུ་སྨིན་པའི་བགྲོ་གླེང་དང་བྲལ་བའི་བོད་ཀྱི་སྤྱི་ཚོགས་ཁྱོན་ཡོངས་དེ་རེད། ལྷག་པར་དུ་བཙན་བྱོལ་བོད་མི་ཚོས། མང་གཙོ་དང་རང་དབང་གི་ནང་དུ་བོད་མི་རྣམས་དར་འཕེལ་བྱེད་ཐུབ་པའི་སྐོར་ལ་བོད་ནང་དུ་ཡོད་པའི་སྤུན་ཟླ་རྣམས་ལ་སྐུལ་མ་ཤུགས་ཆེ་ཐེབས་པའི་བརྡ་འཕྲིན་ཞིག་གཏོང་འདུན་ངེས་པར་དུ་ཡོད།
བོད་མི་འོས་འཕེན་པ་ཚོ་ལ་འདིས་གོ་རྒྱུ་གང་ཡོད་དམ། འོས་དམིགས་ཚོའི་ལོ་རྒྱུས་ལ་ལྟ་ཞིབ་བྱེད་པ་ནི། འོས་ཤིང་འཚམས་པ་ལོས་ཡིན། ང་ཚོས་ཁོང་རྣམ་པའི་འདས་དོན་ནས་ཁོང་ཚོའི་ཉམས་མྱོང་དང་། ཤེས་ཡོན། སེམས་ཤུགས། ཡིད་ཆེས་འཕེར་བ་ཉིད། འཆར་སྣང་བཅས་ཀྱི་སྐོར་ལ་ཁུངས་སྣེ་བཙལ་ཏེ་དཔྱད་པ་བྱ་དགོས། འོན་ཀྱང་དེ་གཅིག་པུས་འཐུས་པ་མིན། འོས་འཕེན་པ་ཚོས་འོས་དམིགས་རྣམས་ཀྱི་ངོས་ནས་གཟབ་ནན་དགོས་པ་དང་། ཁོང་ཚོའི་སྲིད་ཇུས་དང་འོས་བསྡུའི་སྡེང་ཆའི་ཐད་ལ་གསལ་ཁ་གཏོད་དགོས་པའི་དགོས་འདུན་ཡང་འདོན་དགོས། འོས་འཕེན་པ་ཚོས་ངོས་ནས་ཡིན་ནའང་། འོས་དམིགས་ཚོའི་གསལ་བསྒྲགས་དེ་འོས་བསྡུའི་རྒྱབ་སྐྱོར་བྱེད་པར་ཆ་རྐྱེན་དང་པོ་ཞིག་ཡིན་པ་དེ་གསལ་པོ་བཟོ་དགོས། འོས་འཕེན་པ་ཚོས་དྷ་རམ་ས་ལའི་རྒྱལ་ཁབ་བམ་སྲིད་གཞུང་གི་གྲུ་དེའི་ཁ་ལོ་བསྒྱུར་བའི་འགོ་ཁྲིད་རྗེས་མ་དེའི་ཐོག་ལ་མནོ་བསམ་གཏོང་སྐབས་དྲན་དགོས་པ་ཞིག་ནི། གལ་ཏེ་ཁྱེད་རང་གང་དུ་འགྲོ་འདོད་ཡོད་ས་དེར་ཁོང་གིས་འཁྲིད་ཀྱི་མེད་ན། གྲུ་དཔོན་ཡག་པོ་ཞིག་ཡིན་པར་ཕན་ཐོགས་གང་ཡོད་དམ།།
(པདྨ་ཚེ་དབང་ཤཱསྟྲིས་ཕྱི་ལོ་༢༠༡༠ ཟླ་༨ ཚེས་༢༧ ཉིན་དབྱིན་སྐད་ཀྱི་མ་ཡིག་ནས་བསྒྱུར། འགོ་བརྗོད་དེ་༼སྲིད་ཇུས་དང་གང་ཟག་སྒེར་གྱི་ཁྱད་ཆོས་དབར་གྱི་འགྲན་རྩོད།༽ ལྟ་བུ་ཞིག་འདུག་ཀྱང་ཡིག་རྫོབ་ཉུང་བའི་ཆེད་གོང་ལྟར་བཞག་པ་ཡིན། བོད་འགྱུར་གྱི་གོ་བ་གསལ་པོ་མེད་རིགས་དབྱིན་སྐད་ཀྱི་མ་ཡིག་ལ་བསྟུན་གནང་ཡོང་བ་འཚལ།།)
འགྱུར་གྱི་མ་ཡིག་གཤམ་གསལ།
༡ ཕ་ཡུལ་དྲ་རྒྱ།
༢ བོད་ཀྱི་སྲིད་དོན་བསྐྱར་ཞིབ།